text: 1Mǒ Pɔ̀ɔ̌à chlě chněedɛ̌à ɔ̈ äa Wowa Nyu Nyesoa klee äa wlò je kuun Nyu Tentǎn Jǔ Jùsu nyeaa snǒ bɔ̈ mooa tuposà kpa nyu keǒ Ɔmo Tentǎn Jǔ Jùsu mɔ̀. 2Ě chleě ɛ mò Timɛtě mɔ̀ ɔ̈ wǒ něe jbɛjuju keǒ tè wlò popoɛ ɔ kɔn'ɔ mɔ̀ klě Tentǎn Jǔ mǒ. Nɛ bo Nyesoa Ɔ̈ moo äa Gbeǐ klee Tentǎn Jǔ Jùsu Ɔ̈ moo äa Koɔn Uu wlòo jlajlǎ dɛ ɛ̈ɛ̌ sà Uu wlò kǔ mǒ keǒò mɔ̀ klee Uu wɔle je jbojbɛ keǒò mɔ̀ bi muu nya plě Bu nyeè ně bo wnawna. 3Tà Ě mia lěe Masedonìa wakǎ kɛn, keǒ Ě nua ɛ mòo tmɔɔ̌a kě bò nu, Ě jlɛ̌ bò neě klě dě fòɛǒ moo Ɛfèse kɛn bo. Dɛǒ nɛ̀ bò nu mì nyopòǒ neěe ü tee lee sen noǎ keǒ Jùsu jleě mǒ je kan. 4Tmɔɔ̌ u bu bɔ̌ǒ uu chɛ̀ɛ tǐ de le kpokpa bu bɔ̌ tɔn noǎà see kàan tè klee ke uu gbeǐpò dlě nuu tèteɛ ii tè dlǒ mɔ̀le sìɛɛan. Imo noǎǒ i jɛě chɛtlǐia fòfoa klě a slè ɛ̈ see dɛ mǒ ne, ɛ̈ sìn'ǒ bu nu Nyesoaa konkwa ɛ̈ tè wlò popoɛ tee ämoo. 5Dɛ kɔn tè Ě tmɛɛ̌ mòo dɛà nɛ̀ moo u mǐ nyopò tùu mǒ noɛɛ ne ɛ̈ sonwɛ lěe wlèà snǎ lěe kɛn le mǒ klee kàan tè le jbojbɛ mǒ plě klee uu tè wlò popoɛ mǐ ɛ nynɛ̌ sɛ̀n. 6Tìe tùu tbɛ noǎǒ kɛn ǔ chɛtlǐi noǎà see dɛ mǒ ne ii tè mǒ. 7U jlɛ̌ bu moo Nyesoaa teteǎa tee nyo, kɛɛ dɛǒ u boɛɛ u se ɛ ji plě uǔ jbo dɛǒ u je u jii le. 8Ä ji ɛle ɛ̈ moo bɛ̌ nu Nyesoaa teteǎ bǐ keǒ bo tùii li klě mǒ slɛɛ̌ tǔn wlòmo, è i nu kàan. 9Ä ji ɛle ke ɛ̈ moo Nyesoa se Ɔɔ teteǎ po keǒ kàan nyo mɔ̀, kɛɛ keǒ tè wlǎ nyo mɔ̀ klee nyopòà slě Nyesoa dɛ mɔ̀ kɔn klee Ɔɔ dɛ slěe mǒ ne ü moo kpni kukwǐ nu nyo klee nyopòà üǔ tù uu chɛ̀ ngmà je klee nyopòà üǔ nuu Nyesoa dɛ plě klee nyopòà dbɛ̌ uu naǎpò klee gbeǐpò klee mnùngma po nyo tùu klee 10nyopòà kɔn'ɔ se wòn mɔ̀ɔ wɛ̀ kmɔ̌ klee jbɛjluà pɛn nuu bǐì jbɛjlu mɔ̀ klee nyopòà jlǐi tùonyopo klee sen le tmɔ̌ nyo klee nyopòà bü pooě dɛ üǔ nyna nɛɛ kɛn bo plě klee nyopòà nii dɛ wùɛ ɛ̈ moo kenkan dɛ ɛ̈ tbaa Nyesoaa kàan teea kàkae je. 11Ɛmo kàan teeaǒ ɛ neě Nyesoaa win wlòmo ï Ɔ nyea mǒo bo boɔɔ, Nyesoa Nɔ̀ blɛɛ de bìsea wùɛ je. 12Ě pe Tentǎn Jǔ Jùsu tàto Ɔ̈ moo äa Koɔn Ɔ̈ nye mǒo kbě keǒ Bɔ miǐ jě ɛ̈ moo Ě blɛɛ ɛ je keǒ Bɔ tba mǒ boǒ nu Ɔɔ konkwa. 13Nyane tà Ě pea Nyesoaa nynɛ̌ fla wan klee Ě tèa Ɔɔ nyopòo tè mɔ̀ plě Ě cheɛɛ̌a Ɔ le, kɛɛ Ɔ kɔna wɔle je jbojbɛ keǒǒ mɔ̀ chɔɔ. Mɛ̌oǒ joo nɛ̀ moo plě Ě mǐa tè wlò popoɛ kɔn klě Tentǎn Jǔ mǒ, Ě sea i ji ɛ̈ moo dɛǒ Ě niaa ɛ mooa kenkan dɛ. 14Äa Koɔn'ɔ wlòo jlajlǎ dɛ ɛ̈ɛ̌ sà Ɔɔ wlò kǔ mǒ nɛ̀ Ɔ kɔn keǒǒ mɔ̀ chɔɔ ɛ̌ sìn'ǒ le. Ii tè klě tǐà wlòmo Ě kɔn tè wlò popoɛ klě Tentǎn Jǔ Jùsu mǒ plě Ě noɛɛ Ɔ mǒ. 15Win'ǒ tù lii ɛ̈ moo Tentǎn Jǔ Jùsu dia lɔ kmɔ̌ mɔ̀ Ɔ mǐ kpni kukwǐ nyu gblà klě Nyesoaa plɔɔ tu kɛn bo maěa bobo, i moo wlò kpae dɛ klee win ï blɛɛ je nyu bɔ blěǒo mɔ̀ kwa. Mǒà mǒ moo dɛ kukǔ nu nyoo dlǒ, 16kɛɛ tèǒ nì kɔn tè Nyesoa kɔna wɔle je jbojbɛ keǒǒ mɔ̀ ɛ̈ di ɛɛ numa Tentǎn Jǔ Jùsu mǐa Ɔɔ wlò dbadbǎ Ɔ kɔn'ɔ keǒǒ mɔ̀ tee le ɛ̈ see bo wòwɛ kɔn, mǒà monoo dɛ kukǔ nu nyoo beɔ̌ Ě mǐ ɛɛ jboo dɛ tù keǒ nyopò tùu mɔ̀ ü mii tè wlò popoɛ kɔnma klě Ɔ mǒ klee ü mii kmɔ̌ sie fònfno jěba. 17Nɛ Kmɔ̌ Sie Klɔ̀baà Ɔ̈ see kokoɛ̌ kɔn klee Ɔ̈ nyu ně jěe plě Ɔ̈ monoo Nyesoaa do sosǒ Bɔ kɔn'ǒ tùtuɛ klee de bìsea ke ɛ mii jleě bo tonma, kě bɛ ne. 18Ně jǔ Timɛtě, Ě nyeè snǒ keǒ bò nu konkwa jakǎ keǒ Koɔn mɔ̀ wòje keǒ win u sàa wan keǒò jleě mǒ i je mìi numa. 19Nè tè wlò popoɛ klě Tentǎn Jǔ mǒ bɛ muu nya plě nè kàan tè le jbojbɛ bɛ muu nya. Nyopò tùu sà dɛǒ uu tè le jbojbɛ boɛ uu je jleě mɔ̀, dɛǒ nɛ̀ nu ɛ ǔ kplɛɛǒ uu tè wlò popoɛ kɛn. 20Nyopò be uu kɛn nù moo Hamanìɔ klee Ɛlesandɔ̌ ü Ě poa lěe Setɛ̀n kwete mǒ ɔ̈ moo sìsi kukwǐi klɔ̀ba ɛ̈ di ɛɛ numa u mǐ ɛ chěn uǔ di Nyesoaa nynɛ̌ fla wan po.


c: text/html

text: 1Chnɛ̀ jlǒ waě tɛ̀ɛ mɔ̀ Jùsu nea lě Nyesoaa kǎ fòɛ bo Ɔ̌ teea nyopò Ɔ̌ pea Nyesoaa kàan tuposà. È Nyesoaa kpatòapoo klee teteǎ tee nyo klee Jùwɛ nyoo bòlibo nù diaě Ɔ mɔ̀, 2è kě u dɛ̌a u je, “Tmɔɔ̌ ämo, mɔ kɔɔ̌n kɛ kpě wlòmo nìiěe noǎà plě mɔ nyeě kɛ Mò kpě do taeǒ?” 3Ɔ tùa u kɛ̀ɛn Ɔ je, “Klekle Boǒ gbà a wan, è ba tùǔ kɛ̀ɛn. 4È tà Ně Dlǒ Po Jɔ̀ɔ̌n sɛ̀ɛ̌a kɛ ɔɔ kpě ɔ̌ peěa nyopò ně dlǒ le? Ɔ sɛ̀a kɛě i Nyesoa mɔ̀le, deě ɔ sɛ̀aě i tùonyopo mɔ̀?” 5U popooaě ɛmo dɛǒ měne klě uu chɛ̀ slè u je, “Bɛ̌ nu bä nu wiěn i sɔn'ě mǒ Nyesoa mɔ̀, è Ɔ mi ä wan gbàba ɛ̈ moo, ‘Mɛ kɔɔ̌n tè aǎ poǒa Jɔ̀ɔ̌n'ɔ tè kàan tè?’ 6Kɛɛ bɛ̌ nu bä nu wiěn, ‘Ɔ sàlaě i tùonyopo mɔ̀,’ è tùonyopo wùɛ u mi ä seɛ̌ dbaěba. Mɛ̌oǒ joo nɛ̀ moo u po Jɔ̀ɔ̌n'ɔ tè kàan tè ɛ̈ moo ɔ mooa Nyesoaa wnɔsàɔ.” 7Ii tè u tùa Lɔ kɛ̀ɛn u je, “Ä se ɛ ji.” 8È Jùsu tùa u kɛ̀ɛn Ɔ je, “Ně chɛ̀à Ě se a wlòmo sèsaeba mu nyu tae nye Mǒo kpěà Ě nii noǎ wùɛà.” 9È Jùsu poa u dǎtèkpa je, kě Ɔ dɛ̌a Ɔ je, “Ɛ kɔna jbɛju tɔ̀ɔ ɔ̈ dɔ̌aa kou klě chè mǒ. Ɔ dǔa chèǒ mǒ ɔ̌ nyea ɛ jlě nu nyopò tùu u mǐa ɛ konkwa dlǒ mɔ̀ kpa, è nɔ̀ǒ mua dakpǎ mǒ klě tǐ pɛ̀ti wlòmo. 10Tà kou bɛ̌ tǐ nyniaǒo, ɔ dboa ɔɔ nyebajloo do klě jlě nu nyoǒ mɔ̀ ɛ̈ di ɛɛ numa ɔ blěe wakǎ ɔ kɔnaǒo u mǐa nɛ ɔ̀ nye, kɛɛ u bea nyebajloǒ ɔ̌ poa kwete fle ɔ̌ mua de. 11È ɔ dboa nyebajlo tɔ̀ɔ, kɛɛ u bea lɔ ǔ nua ɔ tònwe kpni je le plě ě tɛa ɔ bo ɔ̌ poa kwete fle ɔ̌ mua de ke. 12Ii tè ɔ dboa tan nonɔ nyebajlo, kɛɛ u tbala ɔ dɛ ǔ fùun'aě ɔ chè wien. 13È jbɛjuǒ kɔnaa chèǒ kě ɔ dɛ̌a ɔ je, ‘Mɛ bo nuǔ kɛ joo? Ě mi ně chɛ̀ɛ wlòmo sà jǔ dboba ɔ̈à Ě noɛɛ mǒ. Ɛɛ wlɛ̀ǒ uǔ nyeǒ ɔ tùtuɛ.’ 14Kɛɛ tà jlě nu nyoǒ u jeěa lěe jǔǒ nya ɔ kea lěe di, u je, ‘A jè nyu miǎ noǎ wùɛà win kwa kɔnma nɔ̀ǒ diě, a nɛ bä dbǎ lɔ ä mǐ ɔɔ blǒà je chlì.’ 15Ii tè u sàlaǒ ɔ chè kɛn ǔ dbǎla ɔ. È mɛ a je jbɛjuǒ kɔn'ɔ chèǒ ɔ miǐ kɛ nyopò taeǒ mǒ numa? 16Ɔ miě u mɔ̀ muma ɔ mǐ u dbǎ, ɔ mǐǒ ɔɔ chèǒ sà ɔ mǐ ɛ nyopò tùu nye.” Tà nyopòǒ u wɔ̌naa dǎtèkpaǒ, è kě u dɛ̌a u je, “Ɛmo dɛ taeǒ bɛɛ̌ kpɛǎ tùɔn kpe!” 17È Jùsu tanaǒ u mɔ̀le Ɔ̀ gbàla u wan Ɔ je, “Mɛ Nyesoaa win sɛ̀ɛ̌n kɛ nynɛ̌ ï dɛ̌ bòo, ‘Tiblěà kǎ poɔ bɛtɛ̌ɛ lee je Nɛ̀ kɔn tè kma klě demǒ bɔɔ̌ tǐ wlòmo.’ 18Nyuà ɔ̈ mii wɔ̀ɔn beba keǒ Tiblěà kɛn Ɛ mi ɔ le waeba, è nyuà ɔ̈ Tiblěà Ɛ mii kɛn beba Ɛ mi ɔ le changmnaema.” 19Teteǎ tee nyo klee Nyesoaa kpatòapoo fòe pɛ̀n'a le wakǎ u mǐa Lɔ kme keǒ tàa doǒ. Mɛ kɔɔ̌n tèǒ joo nɛ̀ moo u jěa lɛ ɛ̈ moo dǎtèkpaǒ Ɔ poaa nù ɛ sɛ̀n'a nynɛ̌, kɛɛ u pea nyopòo fano, nɛ̀ kɔn tè u sea Ɔ le tǒ ǔ mua. 20Ii tè teteǎ tee nyo klee Nyesoaa kpatòapoo fòe gbɛ̀ɛa Jùsu. U dboa wònwɛɛ nyo ü bò keaa jě u wǒaa sèn bo mǎ nyo. U pɛ̀na le bu kmea Ɔ win kukwǐ wan ɛ̈ di ɛɛ numa u mǐa Ɔ mǒ dǔ u mǐaǒ Ɔ Wlǔmɔ kòngmna nyefòɛ kwete mǒ po. 21U gbàla Ɔ wan u je, “Tee Nyu, ä ji ɛle Nè noǎà bòɛɛ plě tèe lee i slɛɛ̌ mǒ no. Plě Nè wlò ɛɛ̌ sàǒ nyuu do ɛɛ̌ siǒ nyopò tùu, kɛɛ tèe dɛ monoo kàan ɛ̈ Nyesoa jlɛ̌ bo nyopò bu nuu. 22Tèǒ nì kɔn tè ä jlɛ̌ bä ji ɛ, ɛ wɛɛn kɛǒ le bä sà dlǒ wlě klě Wlǔmɔ nyoo klɔ̀ba mɔ̀le, deě bä bɔ̌ i sèsa?” U jěa lɛ ɛ̈ moo u kmea Ɔno. Bɔ̌ nua, “A sà li,” Ɔ̀ wala Jùwɛ nyoo tetě, Bɔ̌ nua, “Aǎ sɛ̀ li,” Ɔ̀ wala Wlǔmɔ nyoo tetě. 23Kɛɛ Jùsu jboa uu kplakplǒ win'ǒ no, kě Ɔ dɛ̌a u je Ɔ je, 24“A jaǎ wlejoɛ̌ɛǒ ɛ̈ a sɛ̀ɛ dlǒ wlě mǒ.” U jalaě ɛ Ɔ̌ jěa lɛ Ɔ je, “Mɔ kɔɔ̌n kɛ dlǒ klee dɛ son kɛn popoɛ neěà wlejoɛ̌ɛà kɛn?” Ù tùa Lɔ kɛ̀ɛn u je, “Wlǔmɔ nyoo klɔ̀baǒ.” 25È kě Ɔ dɛ̌a u je Ɔ je, “Dɛǒ kɔn lěe klɔ̀ba mɔ̀ a nye ɛ nɔ̀, è dɛǒ kɔn lěe Nyesoa mɔ̀ a nye ɛ Nyesoa.” 26U slě wɔ̀ bu kmea Nɔ win kukwǐ wan keǒ nyopòǒ jemǒ. È sɔ̌noka, i kaen'a u le wlòo chɛ̀ keǒ Ɔ nia nuu kɛ̀ɛn tùtuɛ. Ii tè u sea kɛ̀ wien boɔ de. 27Ɛ kɔna Jùwɛ nyoo nyopò tùu ü dɛɛ Sadesǐi wǎn ü see kokǒ nyoo jeměne dǔ tè kàan tè po nù kɔn tìe diaě Jùsu mɔ̀, kě u dɛ̌a Ɔ je u je, 28“Tee Nyu, teteǎà Nyesoa nyeaa Mɔ̀sě ɔ chlěe kě i dɛ̌ ä je i je, ‘Bɛ̌ nu nyu bɔ̌ kɔn nynɔ plě ɔ klee nynɔǒ bǔ se jlǔ kɔn ɔmo jbɛjuǒ bɔ̌ kǒ, è ɔɔ mamǔ bɔ kɔn ɔɔ tògba nynɔǒ ɔ mǐǒ ɔ jlǔ pènmo kɔn'ɔ no.’ 29Ɛ kɔna mamǔpòo nyiɛta, è nyuǒ mooa fòɛ ɔ kɔna nynɔ, ɔ seaǒ jǔ si ɔ̌ kǒa. 30È nyuǒ tbalaǒ ɔɔ mɔ̀ ɔ̀ kɔna tògba nynɔǒ no, ɔ seaǒ jǔ si ɔ̌ kǒa ke. 31È tan nonɔ nyuǒ ɔ̀ paea tògba nynɔǒ bo koǔ. Dɛɛ doǒ nɛ̀ uu nyiɛta wùɛ u nua ǔ kɔna nynɔɔ doǒ ǔ seaǒ jlǔ si ǔ kǒa. 32Klě demǒ bɔɔ̌ tǐ wlòmo, è nynɔɔ chɛ̀ nɔ̀ǒ kǒa ke. 33È tà ɛ ne bòo je uu nyiɛta wùɛǒ u kɔnaa nynɔɔ doǒ, bɛ̌ nu bǔ duǎ jemǒ bǔ sɔnaě kǒla mǒ, mɔ kɔn nynɔ ɔ miǎa kɛ tùba?” 34È kě Jùsu dɛ̌a u je Ɔ je, “Kělɔ kmɔ̌ɔ mɔ̀ kělɔ jbɛjlu kwɛn'ɔ nyno, kělɔ naǎpò klee gbeǐpò kpɛɔ uu nynejlu tǐnma. 35Kɛɛ nyopòà Nyesoa sà lěe ɛ̈ moo nù blɛɛ ɛ je keǒ bü sɔnǎě kǒla mǒ bü neǎ kmɔ̌ klě kmɔ̌ǒ neěe nya wlòmo, u seǎ tǐnma mu. 36U seǎa kɛ̀ kǒba mu de. Mɛ̌oǒ joo nɛ̀ moo uu ka kɔn bɛ wǒǎ je Nyesoaa najiǒpò ü see kokoɛ̌ kɔn. Ke ɛ toon jleě mǒ bo Nyesoa miǎ uu jemǒ dǔba, u miǎ Ɔɔ jlǔ mooma. 37È sɔ̌noka, tà Mɔ̀sě dɛɛaa Koɔn Eblɛ̌hɛ̀moo Nyesoa klee Aesěè Nyesoa plě Jèkɔ̌poo Nyesoa, ɔ poa ɛ mǒ tǔn keǒ kokǒ nyo bu dǔ jemǒ keǒ wnewne naa dɛ jleě mǒ ɛ̈ nea lěe tu pòpotua ja. 38Ɔ se kokǒ nyoo Nyesoa, kɛɛ Ɔ moo kmɔ̌ ne tùonyopoo Nyesoa. Nyopò wùɛǒ ü neě Ɔɔ mɔ̀ u ne kekɛɛ kmɔ̌.” 39È kě teteǎ tee nyoo tìe dɛ̌a Ɔ je u je, “Tee Nyu, kàan tè nìǒ bòɔ!” 40Tà dɛǒ ɛ sìn'aa, nyu tɔ̀ɔ seaa kɛ̀ wlò kun bɔ gbàla Ɔ wan de. 41È kě Jùsu nia u wan gbògba Ɔ je, “Mɛ kɔɔ̌n tè nyopò dɛɛ leě kɛ Nyesoaa Tentǎn Jǔà klɔ̀ba Dèběsee jlǔu Jǔ? 42Kě Dèběsee chɛ̀ dǎ klě ɔɔ Bleble Chněedɛ̌ wlòmo ɛ̈ moo, ‘Kě Nyesoa dɛ̌ ně Koɔn je Ɔ je, “Neeàǎ dilǎ son mɔ̀ bo ɛ mǐ ɛ kpa kpa 43Ě mǐ Nè jlae nyo Nè bo kɛn bo tù dɛ mǒ nu.” ’ 44Tà Dèběse daea kɛɛ Tentǎn Jǔ ɔɔ Koɔn, è ke Ɔ nuǔ ɔɔ jlǔu Jǔ tùtuɛ sosǒ?” 45Tà nyopòǒ u poaa nɔkǔ bo, è kě Jùsu dɛ̌a Ɔɔ mɔ̀ cheěn nyo je Ɔ je, 46“A gbɛ̀ɛ teteǎ tee nyoo tìe, u noɛɛ mǒ bu pe Nyesoa mɔ̀ boɔ wlawlě pɛ̀ti ɛ mǐ ɛ tee le ɛ̈ moo u moo nyefòapo plě ǔ noɛɛ mǒ nyopò bu kɔ u bìse nàkne kɛn ble klě pɛlě plooa mǒ. Bǔ muě Jùwɛ nyoo Nyesoaa keǐ bo klee de ngmněeà mǒ, u jlɛ̌ bu neě kpǎte fòeà kɔn tè kmaa wan ble. 47U jlǐ kotia nynoo keǐ plě ǔ tmɛɛ Nyesoa bàtea jleě mǒ bo keǒ bu kan dɛ u nuu kɛn. Ii tè Nyesoa miǎǒ uu plɔ tu kɛn bo maěma chɔɔ.”

robotstxt: allowed

filter: keep


text: 1Ně nenawai Tiɔfèlɔ, nyopò fòfoa nù tɛ̀n ɛ mǒ keǒ bü chlě noǎ wùɛà kpaa tùɔn kělɔ ä slè. 2U chlě noǎ ï ä wɔ̌n'ɔ ï sɔn lěe nyopò tùu mɔ̀ mǒ ü kɔn chɛ̀ kpaǒ ii jleě mɔ̀ sɔɔn'ě ɛɛ wlò tùla mǒ plě ü mooa Nyesoaa win boɔ nyo. 3Kàan selǐju Tiɔfèlɔ, ke ɛ toon jleě mǒ bo Ě sloěe jǐ bo Ě chěn imoo noǎǒ sɔɔn'ě ɛɛ wlò tùla mǒ, Ě po ɛ ble keǒ bo chlě li tɛɛ tɛɛ keǒò mɔ̀ ke i nuaa tùɔn kpokpa 4ɛ̈ di ɛɛ numa mì ɛ ji bɛ̌ nu noǎǒ kɔn tè u tmɔɔ̌ mòo bǐ moo kàan tè. 5Klě tǐǒ kɔn wlòmo Hɛwlǒ kɔnaa Jùdǐa wakǎ win kwa, ɛ kɔna Nyesoaa kpatòa tɔ̀ɔ ɔ̈ kɔn nynɛ̌ mooa Sɛkɛwlaeɔ̌, ɔ kɔnaě kpatòapoo konwǎǒ ü moo Abajà slè. Ɔɔ nynɔ Lesebɛ̌ kɔnaě Ewnɔ̀ ɔ̈ mooa kpatòa ɔɔ jlǔu jlǔ slè ke. 6Uu sɔ̌n'ǒ u mooa jebo siǐn nyo klě Nyesoa jǐ kɛn ǔ tùiaǒ Nyesoaa teteǎ wùɛ ble klee dɛ Ɔ tmɛɛ̌a nuu klě Ɔɔ win wlòmo. 7Lesebɛ̌ kǒaě měne wlò plě uu sɔ̌n'ǒ u wɛ̀aě le, ii tè u sea jlǔ kɔn. 8Chnɛ̀ jlǒ waěe tɛ̀ɛ mɔ̀ Sɛkɛwlaeɔ̌ klee ɔɔ bǐì Nyesoaa kpatòapoo nia uu Nyesoaa konkwa klě Nyesoaa kǎ fòɛ bo keǒ Nyesoa jemǒ. 9È u nua uu blětà dɛ ǔ poa nòkpo, è nòkpo joɛ̌ɛ sàlaě Sɛkɛwlaeɔ̌ keǒ bɔ mua lě Koɔn'ɔ kǎ fòɛǒ bo bɔ mua sonsnǒ noǎa tǎn le po. 10È klě tǐǒ kɔn wlòmo ɔ peaa noǎǒ tǎn le, è diblɛ̌ fòfoa ü mooa Jùwɛ nyo nù nynanaǒ plomǒ bo ü boɛaě Nyesoa mɔ̀. 11È Koɔn'ɔ najiǒpòi nɔ̀ wǒaǒ ɔ mɔ̀ Ɔ̈ nynanaǒ sonsnǒ noǎa kǒngmàǒ ɛɛ dilǎ wakǎ mɔ̀ bo. 12Tà ɔ jěa lɔɔ, ɛ̀ kèteeaě ɔ mǒ no fano jǐa ɔ je. 13Kɛɛ kě najiǒpòiǒ ɔ dɛ̌a ɔ je ɔ je, “Sɛkɛwlaeɔ̌, bɔ̌ fano pepeɛ, Nyesoa kme nè bàteaǒ bo je, nè nynɔ Lesebɛ̌ mi jbɛjuju kɔnma, è bò dae ɔɔ nynɛ̌ Jɔ̀ɔ̌n. 14Jɔ̀ɔ̌n miì numa nè plɔ mǐ blo mì chǒn le nu, è nyopò fòfoaa plɔ mi bloba keǒ ɔɔ naǎ bɔ kɔn nɔ mɔ̀. 15Ɔ miǎ nyefòɛ mooma klě Nyesoa jǐ kɛn. Bɔɔ̌ nɛ̌ nmɔ jakě klee nenǎ noǎa jakě tìi. Tǐǒ jleě ɔ miě ɔɔ naǎ wlòmo bo kɛ̀nma, Ngmà Je Ne Sùsu mi ɔ je jǐba. 16Ǐsòwɛ̌ kwɛɛn dɛ fòfoa nù ɔ mi de jaba kělɔ uu Koɔn Nyesoa mɔ̀. 17È nɔ̀ miě Koɔn nya kɛnma klě kpě kɛne sùsu mǒ wòje Ilaejɔ̀ ɛ̈ di ɛɛ numa ɔ miǒ jlǔ klee gbeǐpò tàa do po, è nɔ̀ mi seǒ nyu bo tùtuɛ kɔn nyopò tɔ̀n teeba wòje ɛ̈ǒ jebo siǐn nyo kɔn'ɔ, dɛǒ nɛ̀ ɔ mi numa ɔ mǐ u mɔ̀le wɔ̀ keǒ Koɔn'ɔ didiɛ mɔ̀.” 18È Sɛkɛwlaeɔ̌ gbàla najiǒpòiǒ wan ɔ je, “È ke Ě miǐ kɛ ɛmo dɛǒ jijiɛ numa ɛ̈ǒ jè mii tùɔn kpaba? Ě wɛ̀ě le plě ně nynɔ wɛ̀ě le ke.” 19È najiǒpòiǒ ɔ̀ tùa ɔ kɛ̀ɛn ɔ je, “Mǒà mǒ moo Keblɛ̀, Ě nynaǒ Nyesoa jemǒ bo Ɔ̌ dbo mǒ keǒ kàan tuposàà bo po ɛɛ̀ je. 20Kɛɛ dɛǒ Ě boɔɔ bo ɛɛ tɛɛ tǐ bǐ nyniǒ ɛ mi tùɔn kpaba kaǒ, ke ɛ toon jleě mǒ bo è see tuposàà Ě ja lěe ɛɛ tè kàan tè po, slè wɔ̀ bò boɔ wien ɛ mǐ ɛ kpa kpa noǎ wùɛ i miǎ tùɔn kpa.” 21È klě tǐǒ wlòmo nyopòǒ nea lěe plomǒ ü feaa Sɛkɛwlaeɔ̌ ì kɛɛn'a u le wlò keǒ bɔ dia lě tǐ pɛ̀ti taeǒ klě Nyesoaa kǎ fòɛǒ bo sìn. 22Tà ɔ pěa lɔɔ plomǒ, ɔ slě wɔ̀ bɔ boɔlaě u mɔ̀. Tèǒ nì kɔn tè u jia lɛ ɛ̈ moo ɔ jěa Nyesoaa slèe klě kǎ fòɛǒ bo. Ii tè ɔɔ̌ boɔa tè, kɛɛ ɔ pea kwete le keǒ bɔ tmɔɔ̌a nu. 23Tà ɔɔ konkwa ɔ kɔnaa nunuɛ klě kǎ fòɛǒ bo ɛ wɛ̀aa mɔ̀, è nɔ̀ǒ muaě koǔ bo. 24Tà dɛǒ ɛ sìn'aa, ɔɔ nynɔ Lesebɛ̌ nea kwlě mǒ ɔ̌ wɛ̌a ɔɔ chɛ̀ klě sòbaii m̀m wlòmo, è kě ɔ dɛ̌a ɔ je, 25“Klě demǒ bɔɔ̌ tǐ wlòmo ně Koɔn Nɔ̀ nu dɛà keǒǒ mɔ̀. Nɔ̀ mǎǒǒ mɔ̀ Ɔ̈ sà lěě kmɔ̌ɔ tònwe slè.” 26Tà Lesebɛ̌ɛ kwlě kɔnaa sòbaii m̀mɔdo, Nyesoa dboa najiǒpòi Keblɛ̀ɛ doǒ klě diěǒ moo Nǎsòwɛ̌ kɛn ɛ̈ neěe Jàlalǐi wakǎ kɛn. 27Ɔ dboa lɔ klě nynejuǒ seea jbɛju tè ji mɔ̀ ɔ̈ kɔn jbee nynɛ̌ mooa Jòsɛ̌fo ɔ̈ kɔna lěe klɔ̀ba Dèběsee tùgba slè ɔ kmeaa je. Nynejuǒ ɔɔ nynɛ̌ mooa Mɛwlě. 28Tà Nyesoaa najiǒpòiǒ ɔ palaě ɔɔ mɔ̀ koǔ bo, kě ɔ dɛ̌a ɔ je, “Ě jɛɛ leè kɛn, Koɔn jěè mǒ nyu chɔɔ, Ɔ neeǒò mɔ̀.” 29Tà Mɛwlě wɔ̌naa win'ǒ, ɔ̀ɔ wlò sakaea měne jǐ ǐ kɛɛn'a ɔ wlò le tè kɔn tè ɔ nia bo ɔɔ kɛn jɛɛa. 30Kɛɛ kě najiǒpòiǒ ɔ dɛ̌a lɔ je ɔ je, “Mɛwlě, bɔ̌ fano pepeɛ, Nyesoaa plɔ bloo loò kɛn. 31Tanàle, mì kwlě mǒ nema mì Jbɛjuju kɔn, è bò tùe Ɔ nynɛ̌ ɛ̈ moo Jùsu. 32Ɔ miǎ Nyefòɛ mooma, u miǎ Ɔ Ja Tmɔ Nyesoaa Jǔ daeba, Koɔn Nyesoa mi Ɔ Ɔ̀ɔ gbeǐ klɔ̀ba Dèběsee gbèsɛɛ nyema. 33Nɔ̀ miǎ Jèkɔ̌poo jlǔu jlǔ win kwa kɔnma tǐ wùɛ mɔ̀, è Ɔɔ deplěe win kwa konkɔn se dlǒ chlɛ̀chlɛ kɔn.” 34Mɛwlě gbàla najiǒpòiǒ wan ɔ je, “Tà Ě monoǒ jèe nyneju Ě sěɛ jbɛju tè ji, è ke ɛmo dɛ taeà ɛ miǐ kɛ tùɔn kpokpa numa?” 35È najiǒpòiǒ ɔ tùa ɔ kɛ̀ɛn ɔ je, “Ngmà Je Ne Sùsu Nɛ̀ miěè mǒ diba, Ja Tmɔ Nyesoaa kbě miěè mǒ be. Tèǒ nì kɔn tè ngmà je ne Jijlǎeǒ mìi kɔnma u mi Ɔ Nyesoaa Jǔ daeba. 36Tanàle, nè kmɔ̌ wǒ nyuà ɔ̈ moo Lesebɛ̌ ɔ mi jbɛjuju kɔnma ke klě ɔɔ dě wɛ̀ tǐ wlòmo. Kàan tè u dɛɛ pnɔ ɔ se jǔ kɔn nynɔ, kɛɛ kwlěǒ ɔ ne mǒo ɛ nu sòbaii m̀mɔdo klě tǐà wlòmo. 37Tè kɔn tè ɔɔ kwlě mǒ neneɛǒ ɛ wɔ̀le ɛɛ nɛ̀ moo ɛ se dɛ kɔn ɛ̈ Nyesoa slě wɔ̀ Bɔ nuu.” 38È kě Mɛwlě dɛ̌a ɔ je, “Mǒà Ě moo Koɔn na wien po nyneju, ii tè Ě wɔɔn ɛ kɛn, dɛǒ kɔn tè bòɔ mǒo je bɛ kpa tùɔn kěàǎ jleě mǒ.” È najiǒpòi nɔ̀ǒ sɔnaǒ ɔ mɔ̀ mǒ. 39Tà dɛǒ ɛ sìn'aa, tǐi doo tǐ jleě Mɛwlě tɛ̌n'a le ɔ̌ nua jǐ měne ɔ̌ muaě togbei diěǒ wlòmo ɛ̈ nea lěe Jùdǎ dakɔ̌ɔ blǒ wakǎ kɛn. 40Tà ɔ nyniaa, ɔ palaě Sɛkɛwlaeɔ̌ɔ koǔ bo ɔ̌ jɛɛa Lesebɛ̌ kɛn. 41Tà Lesebɛ̌ wɔɔ̌na bòo kɛn jɛɛaǒ sosǒ, è jijlǎeǒ neaě ɔɔ wlòmo è nɔ̀ǒ ngmìa le, è Ngmà Je Ne Sùsu jǐa Lesebɛ̌ je, 42è nɔ̀ǒ pnɛ̌a dɛ jleě le ɔ je, “Mɛwlě, Nyesoa poò mɔ̀ ngmna ɛ̌ sìn'ǒ nyno wùɛ mǒ, Jǔǒ mìi kɔnma Nyesoa po Ɔ mɔ̀ ngmna. 43Mɛ kɔɔ̌n tè ɛmo dɛà ɛ kpɛɛ̌ kɛ tùɔn kěàǎ mɔ̀ ně Koɔn'ɔ naǎ ɔ̌ di mǒo jebo chèba? 44Tǐi doo tǐ jleě tà Ě wɔɔ̌n bò nèe kɛn jɛɛaǒ, è jijlǎeà neɔ mǒo wlòmo è nɔ̀ǒ ngmì le keǒ chǒn sosǒ mɔ̀. 45È ɛ moo plɔɔ bloo dɛ keǒ mò Mɛwlě mɔ̀ keǒ dɛà Nyesoa peeě mòo bò di ɛɛ tè kàan tè po.” 46È kě Mɛwlě dɛ̌a ɔ je, 47“Ně wlò wùɛ bìse le Nyesoa, Ě ni chǒn le. Mɛ̌oǒ joo nɛ̀ moo Nyesoa moo ně Wowa Nyu 48plě Nɔ̀ kɔn'ě ně tè mɔ̀, mǒà moo Ɔɔ na wien po nyneju ɔ̈ɔ̌ jaeě něe chɛ̀ le, è tèe jleě nìà Ě tmɛɛ̌ amo, sɔɔn'à tǐà jleě mǒ bò muu nya nyopò wùɛ miǐ ngmna kɔn nynɔ daeba. 49Mɛ kɔɔ̌n tèǒ joo nɛ̀ moo kpě kɛne Nyesoa nu noǎ fòe keǒǒ mɔ̀, Ɔɔ nynɛ̌ moo Ngmà Je Neɔ. 50È Ɔ kɔn wɔle je jbojbɛ keǒ nyopòà mɔ̀ ü tùiǒ Ɔɔ bo. 51Ɔɔ kpě nì Ɔ̌ ni Ɔ̌ ni noǎ fòe le Ɛɛ jboo noǎ nì moo Ɔ gbɛ̀ nyopòà ja ü jɛɛ̌ě uu chɛ̀ le ü jě lɛɛ ɛ̈ moo uu tè boǎ jǐ 52klee Ɔ flɛ̌ kbě kɛne win kwa kɔn nyo gbèsɛɛ bobo, kɛɛ Ɔ duǐ nyopòà tìeǒ uu chɛ̀ ja jemǒ 53klee nyopòà sàno nii Ɔ blee uu plɛ keǒ kàan noǎ mɔ̀, kɛɛ nyopòà moo pònpan nyo Ɔ gbɛ̀po u chìa le plě Ɔ̌ tɛ u bo 54plě Ɔ diě Ɔ mǐ Ɔɔ na wien po nyebajle Ǐsòwɛ̌ kwɛɛn mǒ sɛ̀. Tǐ wùɛ mɔ̀ Ɔɔ wɔle je jbojbɛɛ tè beě Ɔ wlò jleě 55keǒ Eblɛ̌hɛ̀mo klee ɔɔ jlǔu jlǔ mɔ̀ wòje ke Ɔ nuaě ɛɛ peea keǒ äa gbeǐpò mɔ̀.” 56È Mɛwlě sìn'aě Lesebɛ̌ mɔ̀ sòbaii tan plě ɔ̌ mua de klě ɔɔ chɛ̀ɛ tà. 57Tà tǐ nyniaǒo keǒ Lesebɛ̌ bɔ kmàeaa, ɔ kɔna jbɛjuju. 58Nyopòǒ klee ɔɔ sɔ̌n neaǒo tàa do klee ɔɔ kmɔ̌ wǒ nyo u wɔ̌na ni ɛ̈ moo Nyesoa kɔna wɔle je jbojbɛ keǒ ɔ mɔ̀, è u bea ɔ kɛn u klee ɔ ǔ nia chǒn le. 59Tà jijlǎeǒ ɔ kɔnaa chnɛ̀ jlǒ wěe nnyɛɛ̀, u diaě u mǐa ɔ foeě bɛ̌, è ɔɔ gbeǐ Sɛkɛwlaeɔ̌ɔ nynɛ̌ nɛ̀ u jlɛ̌ bu tùea lɔ. 60Kɛɛ ɔɔ naǎ je, “Òooǒn, ɔɔ nynɛ̌ moo Jɔ̀ɔ̌n.” 61È kě u dɛ̌a ɔ je u je, “Kɛɛ ɛmo nynɛ̌ taeǒ ɛ seɔ äa tùgba slè neò.” 62Tà ɔɔ gbeǐ kanaa wan plě ɔ sǔn'aa, ii tè u pea kwete le ǔ nia jboo dɛ ǔ gbɛ̀a ɔ wan u je, “À nynɛ̌ tae bä dae leě kɛ nè jǔà?” 63È Sɛkɛwlaeɔ̌ nia kwete ɔ̌ tmɛɛ̌a u bu nyea ɔ kɛn chleě dɛ, è kě ɔ nia ɛ chlechlɛ̌ ɔ je, “Ɔɔ nynɛ̌ moo Jɔ̀ɔ̌n.” Tà nyopò wùɛ jěaa dɛǒ ɔ chlěaa, ì kaen'a u le wlò. 64Tǐi doo tǐ jleě è Sɛkɛwlaeɔ̌ɔ mɛɛ tùn jlea bo ɔ̌ boɛa wien le de ɔ̌ tùngmaea Nyesoaa nynɛ̌ le popoɛ. 65È nyopò wùɛ klee ɔɔ sɔ̌n neaǒo tàa do è fano beaě u mǒ no, nyopò wùɛǒ ü nea lěe togbei blě kɛn klě Jùdǐa wakǎ kɛn è nì mooa kɛ̀ uu mǒ tmɔ̌ tè. 66Nyu wùɛ jia ɛle ɛ̈ moo Koɔn'ɔ kpě nì neeaǒ jǔǒ mɔ̀, ii tè uu wùɛǒ ü wɔ̌na nii u nɛɛa i wlò kɛne bɛ̌ nu bɔ̌ kun'a nyu tae ɔ miaa mooma. 67È Jɔ̀ɔ̌n'ɔ gbeǐ Sɛkɛwlaeɔ̌ Ngmà Je Ne Sùsu jǐa lɔ je ɔ̌ sɛ̀a Nyesoaa win wan, kě ɔ dɛ̌a ɔ je, 68“Bìsea keǒ Koɔn'ɔ nynɛ̌ mɔ̀ Ɔ̈ moo Ǐsòwɛ̌ kwɛɛn Nyesoa. Mɛ̌oǒ joo nɛ̀ moo Ɔ diě Ɔɔ nyopò mɔ̀ ɛ̈ di ɛɛ numa Ɔ mǐ u gblǎ. 69Klě Ɔɔ nyebajlo klɔ̀ba Dèběsee tùgba slè klě Ɔ dǔě kbě kɛne Wowa Nyu jemǒ keǒ ä mɔ̀ 70wòje ke Ɔ nuaě ɛɛ peea ɛ̈ Ɔ poa Ɔɔ wnɔsàɔpo wan seeaa tǐ jleě 71ɛ̈ moo nyopòà ü faen ämoo plě ü jlae ämoo Ɔ mi ä gblàba klě u kwete mǒ. 72È Ɔ peeaě ɛ äa gbeǐpò ke ɛ̈ moo Ɔ mia wɔle je jbojbɛ kɔnma keǒ u mɔ̀, è Ɔɔ ngmà je ne kuo win Ɔ peeaě uu Ɔ sea ii tè snùma mu. 73Ii tè Ɔ̌ poa Ɔɔ chɛ̀ win kɛne keǒ äa gbeǐ Eblɛ̌hɛ̀mo jemǒ ɛ̈ moo 74Ɔ mi ä gblàba klě äa jlae nyo kwete mǒ ɛ̈ di ɛɛ numa äǎ di fano pe ä mǐ Ɔɔ konkwa nu, 75ä mǐ ngmà je ne, äa kmɔ̌ mǐ mǒ slɛɛ̌ le klě Ɔ jǐ kɛn ke ɛ mii jleě mǒ bo tonma ä mǐi kmɔ̌ ne. 76È keǒ mòà moo něe jǔ mɔ̀, u miì Ja Tmɔ Nyesoaa wnɔsàɔ daeba. Mɛ kɔɔ̌n tèǒ joo nɛ̀ moo mòà mò miě Koɔn nya kɛnma ɔ̈ mi nyopò mɔ̀le wɔ̀ba keǒ Ɔ mɔ̀. 77Mò miǎ Ɔɔ nyopò tmɔɔ̌ma bǔ poǎ Ɔɔ tè kàan tè, uu kpni kukwǐi tè miǎ wlò le poo lo, u miǎ gblàe le klě plɔɔ tu kɛn bo maěa bobo. 78Äa Nyesoa moo Wɔle Je Jbo Nyu Ɔ̌ nu kàan. Tèǒ nì kɔn tè Ɔ nu wowa dɛ ɛ̌ wɔ̀le ɛ keǒ tùonyugbe mɔ̀ Ɔ̌ nu Pepě Bɛ sɔn lě jɔkɛn mǒ Bɛ diɔ ä mɔ̀ 79Bɛ fɔɔn nyopòà dlǒ ü neěe kwijlě slè plě ü neěe kokoɛ̌ɛ sùsu bobo. Pepěǒ nɛ̀ mi ä fɛ snǔǒ mɔ̀ naama ɛ̈ miěe ně bo wnawnaa tùɔn kɛn.” 80Tà jǔǒ ɔ keaa kwin, ɔɔ sùsu nea kɛn kbě, ɔ tǐn'aě kpatekpǎ blǒ kɛn ɛ̌ kpala ɛ kpa ɔ̌ tùngmaea Nyesoaa win boɔboɔ klě klɔ̀ slè klě Ǐsòwɛ̌ kwɛɛn mɔ̀.


text: 1Pɔ̀ɔ̌ siiaě jǐ ɔ̌ tɛnaě tè tù nyoǒ mɔ̀le, è kě ɔ dɛ̌a ɔ je, “Ně bǐì Jùwɛ nyo ane, ně tè le jbojbɛ pàe le chnɛ̀ ɛ̈ kwɛɛǒo noǎ wùɛà Ě dǔaa nunuɛ mǒ jleě mǒ bo keǒ bo nu Nyesoaa konkwa bò jɛ chnɛ̀ jlǒ waěà.” 2Tǐi doo tǐ jleě Nyesoaa bodiɔǒ ɔ̈ mooa Ananaeǎ ɔ nyea nyopòǒ nynanaǒo bo snǒ ü konwaěaa Pɔ̀ɔ̌ le keǒ bu poa ɔ kpǎ wien. 3È kě Pɔ̀ɔ̌ dǎla Ananaeǎ je ɔ je, “Nyesoa miì dɛ tbaba mòà wǒo je ngmnì kpa ɛ̈ plɛ̌ɛ kɛn le! Ke tae wɔ̀le je bò nuǔ kɛ lě tàě bo neneɛ bò tù něe blilǐ klě Nyesoaa teteǎ wlòmo plě bò waǎ imo teteǎǒ keǒ bò tmɔɔ̌ nyopò bu pooěě kpǎ wien.” 4È jbɛjluǒ nynanaǒo Pɔ̀ɔ̌ wakǎ mǒ bo, kě u dǎla ɔ je u je, “Nyesoaa bodiɔǒ nɔ̀ǒ chɛ̀ɛ̌ le!” 5Ɔ tùa u kɛ̀ɛn ɔ je, “Ně mɔ̀niapo ale, amo kpaǒ kɛ̀ɛn, Ě se i ji ɛ̈ moo ɔ moo Nyesoaa bodiɔ. Bɛ̌ nu bò jii li, Ě see ɛ boɔba mu. Mɛ̌oǒ joo nɛ̀ moo ɛ chleě le klě Nyesoaa win wlòmo ɛ̈ moo, ‘Nè boɛ dɛ ɛ̈ moo win kukwǐ keǒ nyopòà kɔn aa nyopò win kwa jleě mǒ.’ ” 6Tà Pɔ̀ɔ̌ jěa lɛɛ ɛ̈ moo nyopòǒ uu tìe mooa Sadesǐi wǎn klee Fɛlesǐi wǎn, è kě ɔ dɛ̌a tè tù nyoǒ je ɔ je, “Ně mɔ̀niapo ale, mǒà Ě pe Fɛlesǐi wǎn plě ně gbeǐ moo Fɛlesǐi wǎnpòi. Tè kɔn tè a tùi mǒo blilǐ mɔ̀ nɛ̀ moo Ě po kokǒ nyoo je měne dǔ tè kàan tè!” 7Tà ɔ boɔla imoo tèǒ, è Fɛlesǐi wǎn klee Sadesǐi wǎn nùǒ tùngmaea chɛtlǐia ǔ plooa ɛ wakě. 8Mɛ kɔɔ̌n tèǒ joo nɛ̀ moo Sadesǐi wǎn se kokǒ nyoo je měne dǔ tè klee najiǒpò plě klee sìsii tè kàan tè po, kɛɛ Fɛlesǐi wǎn po ii wùɛǒ ii tè kàan tè. 9Uu le pnapnǎǒ è nɛ̀ kɔn win'ǒ jɛ̌a lě, è teteǎ tee nyoo tìeǒ ü mooa Fɛlesǐi wǎn, è nùǒ nynana bo ǔ wɛ̀n'a ɛ je doo, kě u dɛ̌a u je, “Ä se kenkan dɛ wùɛ jě ɛ̈ jbɛjuà ɔ nuu! Sɛjesɛ tǐ tìi tà ɛ moo sùsu ɔ̀ɔ̌ najiǒpòi ɔ̌ boɔě ɔ mɔ̀!” 10Tà uu chɛtlǐiaǒ ɛ beaa kbě kɛn, è tabɔ̀ɔ jǐgbàdiɔ bea mǒ fano ɔ je buǔ dbǎla Pɔ̀ɔ̌. Ii tè ɔ nyea ɔɔ tabɔ̀ snǒ bu muaě batle klě tè tù nyo slè bu blala ɔ bu kpalaě ɔ klě umo tabɔ̀ɔ nena mǒ. 11Klě tǒn jlǒ waěǒ wlòmo Koɔn nynanaǒ Pɔ̀ɔ̌ wakǎ mǒ bo, kě Ɔ dɛ̌a Ɔ je, “Feanfeǒ bɛ bɔɔ̌ɔ̀ nunuɛ, ke kɔn doǒ nìa lěe Jlǔsnɛ è nia Něe sàse dɛ, dɛɛ doǒ nɛ̀ mì numa klě dě fòɛǒ moo Wlùun kɛn.” 12Tà chnɛ̀ tɛ̀ɛ gbàlaa le, è Jùwɛ nyoo tìe bòa le ǔ poa dɛ ble keǒ Pɔ̀ɔ̌ jleě mǒ, u poa uu chɛ̀ win kɛn le ɛ̈ moo u sea dɛ diba mu plě u sea dɛ wùɛ nǎma mu ɛ mǐa ɛ kpa kpa u mǐa ɔ dbǎ. 13Umoǒ poaa dɛǒ ble u sìn'a kɛn jbɛjluu wlèe sɔ̌n. 14U muaě kpatòapoo fòe klee Jùwɛ nyoo bòlibo mɔ̀, kě u dɛ̌a u je u je, “Klě Nyesoaa nynɛ̌ wlòmo ä po äa chɛ̀ win kɛn le ɛ̈ moo ä se dɛ wùɛ diba mu ɛ mǐ ɛ kpa kpa ä mǐ Pɔ̀ɔ̌ dbǎ. 15È klě tǐà wlòmo a klee Jùwɛ nyoo tè tù nyo a tmɔɔ̌ Wlǔmɔ nyoo tabɔ̀ɔ jǐgbàdiɔǒ ɔ mǐɔ Pɔ̀ɔ̌ batle ja kělɔ a mɔ̀, a nu ɛ wòje keà a jlɛ̌ ba wɔ̌n'ɔ dɛ měne tɛɛ klě Pɔ̀ɔ̌ mɔ̀ ɛ̈ kwɛɛǒ ɔɔ tè jleě mǒ bo. Ä wɛ̀ le mɔ̀ keǒ bä dbǎ lɔ plě ɔ miě a mɔ̀ nyni.” 16Kɛɛ Pɔ̀ɔ̌ɔ mamǔ nynejuu jbɛjuju nɔ̀ wɔ̌na dɛǒ u poaa ble ɔ̌ muaě tabɔ̀ɔ nena mǒ ɔ̌ tmɔɔ̌a Pɔ̀ɔ̌. 17Ii tè Pɔ̀ɔ̌ dala kɔsěblìpoii do, kě ɔ dɛ̌a ɔ je ɔ je, “Kpaě nyebajloà klě aa jǐgbàdiɔ mɔ̀, ɔ kɔn tè ɔ mǐ ɔ tmɔɔ̌ no.” 18Kě kɔsěblìpoiǒ ɔ nua ɔ kpokpa klě uu jǐgbàdiɔ mɔ̀, kě ɔ dǎla ɔ je ɔ je, “Jbɛjuà ä poo wùlo ɔ̈ moo Pɔ̀ɔ̌ nɔ̀ da mǒ ɔ̈ tmɔɔ̌ mǒ bo jaě nyemòà kělɔɔ̀ mɔ̀. Ɔ kɔn tè ɔ mǐì tmɔɔ̌ no.” 19Nyefòɛǒ ɔ kmeea nyemòǒ son ɔ̌ kpaeaǒ ɔ wakǎ mǒ ɔ̌ gbàla ɔ wan ɔ je, “Mi jlɛ̀ bò tmɔɔ̌ nǒoǒ kɛ mǒ?” 20È ɔ tùa nyefòɛǒ kɛ̀ɛn ɔ je, “Jùwɛ nyoo je si nyo po ɛ ble u mǐì tmɔɔ̌ no keǒ bò dbo kàn Pɔ̀ɔ̌ klě Jùwɛ nyoo tè tù nyo jemǒ. U mi ɛ numa wòje keà u jlɛ̌ bu wɔ̌n'ɔ tè fòfoa měne tɛɛ ɛ̈ kwɛɛǒ ɔɔ jleě mǒ bo, 21kɛɛ nè pe uu win nɔkǔ jebo. Mɛ̌oǒ joo nɛ̀ moo uu jbɛjlu ü sìin wlèe sɔ̌n kɛn nù gbà bo ü fe Pɔ̀ɔ̌. U po uu chɛ̀ win kɛn le ɛ̈ moo u se dɛ diba mu plě u se dɛ wùɛ nǎma mu ɛ mǐ ɛ kpa kpa u mǐ ɔ dbǎ. Klě tǐà wlòmo u wɛ̀ le mɔ̀, mò u fee kɛ̀ sosǒ bɔ wɔɔn ɛ kɛn.” 22Jǐgbàdiɔǒ ɔ tlikaeaě nyemòǒ chìjoɛɛ nɔkǔ mǒ ɔ je, “Nè tmɛɛ̌ nyu wùɛ ɛ̈ moo imo tèà tmɔ̀ɔ̌ iǐ ni.” È nɔ̀ǒ jǐgbàdiɔǒ ɔ dboa de ɔ̈ mua. 23È jǐgbàdiɔǒ ɔ dala ɔɔ kɔsěblìpoo sɔ̌n ɔ̌ nyea u snǒ ɔ je, “A wɔ̀ tabɔ̀ɔ hɔ̀ndlowɛɛ sɔ̌n mɔ̀le klee nyopòà jii sòkwe kɛn naea uu wlèe tan tùo pù plě klee diǎ wɔ̀ɔn nyoo hɔ̀ndlowɛɛ sɔ̌n bu muě dě fòɛǒ moo Sesawlià kɛn klě wìti àwɛɛ siědo nenɛ wlòmo. 24A wɔ̀ sòkwe mɔ̀le Pɔ̀ɔ̌ mǐ i kɛn nae ne, a mǐ ɔ kpa tɛɛ tɛɛ a miě ɔ kòngmna nyefòɛ Felesè mɔ̀ nynii ni.” 25Nyefòɛǒ ɔ chlěa chněedɛ̌ ke, kě ɛ dɛ̌a ɛ je, 26“Mǒà monoo Klɔdìɔ Lasiasè, Ě dbo wan le gbògba klě mò nyefòɛ Felesè mɔ̀. 27Jbɛjuà Ě dbee Jùwɛ nyo nù jǎla ɔ mǒ plě ǔ wɛ̀a mɔ̀le keǒ bu dbǎla ɔ, kɛɛ Ě wɔ̌na dɛà ɛ̈ moo ɔ mooa Wlǔmɔ nyu, ii tè Ě kpalaě ně tabɔ̀ ä sàla ɔ ù kwa. 28Ě jlɛ̌ bo jia tè kɔn tè u wǒa lɔɔ le, ii tè Ě kpala ɔ klě uu tè tùla mǒ. 29Ě jěa lɛ ɛ̈ moo dɛǒ kɔn tè u wǒa lɔɔ le nɛ̀ moo chɛtlǐiaǒ u klee ɔɔ sɔ̌n kɔnaa ɛ̈ kwɛɛaǒ umo Jùwɛ nyoo blětà teteǎ jleě mǒ bo, kɛɛ keǒ Wlǔmɔ nyoo teteǎ nu ɛɛ ble popoɛ, ɛ se dɛ kɔn ɛ̈ kɔn tè bu dbǎ lɔɔ klee bu po ɔɔ wùlo. 30Tà u tmɔɔ̌a mǒo ɛ̈ moo Jùwɛ nyo poa dɛ ble keǒ ɔmo jbɛjuà jleě mǒò, tǐi doo tǐ jleě Ě dbo ɔ kělɔɔ̀ mɔ̀, Ě tmɔɔ̌ ɔɔ nyopòǒ wǒ ɔɔ le bu diě kělɔɔ̀ mɔ̀, dɛǒ kɔn tè u wǒ ɔɔ le u mǐǒ ɛɛ̀ jemǒ bo po.” 31Ii tè tabɔ̀ǒ ǔ kpala uu snǒǒ nyeea uu dlǒ mɔ̀, klě tǒn jlǒ waěǒ wlòmo u dǔa Pɔ̀ɔ̌ mǒ ǔ kpala ɔ klě diěǒ moo Antepatlè kɛn. 32Tà chnɛ̀ tɛ̀ɛ gbàlaa le, è tabɔ̀ɔ tìeǒ naeaa bo jleě è nùǒ tbaea je ü mua de klě uu nena mǒ, è uu bǐìǒ nɛɛa sòkwe kɛn nù kpala Pɔ̀ɔ̌. 33Tà u nynia lěe diěǒ moo Sesawlià kɛn, u sàla chněedɛ̌ǒ kwlǎ mǒ klě Wlǔmɔ nyoo kòngmna nyefòɛ Felesè mɔ̀ ǔ tùaě ɔ Pɔ̀ɔ̌ kwete mǒ. 34Kòngmna nyefòɛǒ ɔ slèa chněedɛ̌ǒ ɔ̌ gbàla Pɔ̀ɔ̌ wan ɔ je, “Blǒ wakǎ tae sɔ̀ɔ̌n kɛ kɛn mǒ?” Tà Pɔ̀ɔ̌ tmɔɔ̌a nɔɔ ɛ̈ moo ɔ sɔna mǒ Selesìa wakǎ kɛn ɛ̈ mooa kòngmna nyefòɛǒ ɔɔ wakǎ ɔ kɔnaa win kwa, 35è kě ɔ dǎla Pɔ̀ɔ̌ je ɔ je, “Bɛ̌ nu nyopòǒ wǒ mòo le bǔ diǐ bòě sosǒ, nè blilǐǒ Ě miě i wlòmene tanma.” È ɔ nyea ɔɔ tabɔ̀ snǒ keǒ bu kpalaě Pɔ̀ɔ̌ klě kǎ fòɛǒ klɔ̀ba Hɛwlǒ poaa bobo u mǐa ɔ jǐ mɔ̀ tù.


text: 1È tà Jùsu wɔ̀laa Ɔɔ mɔ̀ cheěn nyoo pù tùo sɔ̌n'ǒ noǎǒ tmɔɔ̌a mɔ̀, Ɔ sɔnaǒ tàa mǒ Ɔ̌ nɛa Ǐsòwɛ̌ deě kɛn le Ɔ̌ boɛa Nyesoaa win Ɔ̌ teea u. 2È klě tǐǒ wlòmo Ně Dlǒ Po Jɔ̀ɔ̌n neaě wùlo, wùloǒ klě ɔ kɛ̀na lě bo ɔ̌ wɛ̌na noǎ wùɛ Tentǎn Jǔ niaa ii tè. Tèǒ nì kɔn tè ɔ dboa ɔɔ mɔ̀ cheěn nyoo tìe klě Jùsu mɔ̀. 3È dɛà nɛ̀ u gbɛ̀a Jùsu wan u je, “Deě Mò moo kɛ Nyesoaa Tentǎn Jǔ Ɔ̈ Ɔ peea lěe Bɔ dboaa Ɔ̈ mǐa ämoo gblà? Deě ɛ kɔn nyu tɔ̀ɔ bä pɔ̀n'ɔ snǔ mɔ̀le de?” 4È Jùsu tùa u kɛ̀ɛn Ɔ je, “A mu, a tmɔɔ̌ Jɔ̀ɔ̌n noǎ ï a wɔ̌n'ɔ klee ï a kpaǒo jleě mɔ̀ ii tè. 5Dodɔ nyo jě le plě bo klɔ̀ɔ nyo nɛ ne, è bale nyoo kwɛ̌ wɛ̀ le, nyopòà ü sǔn'u u wɛ̌n le klee kokǒ nyo duǐ měne je plě sònwɛ nyo Nyesoaa win boɛɛ u je. 6A tmɔɔ̌ ɔ, nyopòà ü see kplɛ kɔn keǒ nyu tae Ě monoo mɔ̀ ɛ moo ngmna keǒ u mɔ̀.” 7È tà Jɔ̀ɔ̌n'ɔ Jɔ̀ɔ̌n'ɔ̌ mɔ̀ cheěn nyoǒ u muaa, è Jùsu gbàla diblɛ̌ǒ wan ɛ̈ kwɛɛaǒo Jɔ̀ɔ̌n'ɔ tè jleě mǒ bo Ɔ je, “Mɛ a muǔa kɛ lě kpatekpǎ blǒ kɛn a muǔa jěba? Ɛ mooa kɛ fèflɛ bɛ sèke kwlǎ wɔ̀nfi le nɛ̀ a mua jěba le? 8È bɛ̌ sea ɛɛ tè, mɛ kɔɔ̌n tè a muǔa kɛ lě kpatekpǎ blǒǒ kɛn a muǔa jěba? Ɛ mooa kɛ nyu nea lě ɔ̈ pea jǐlenmɔ wlawlě měne nɔ̀ a mua jěba le? Nyopòǒ pee jǐlenmɔ wlawlěǒ měne u neě klɔ̀baa kǎ fòɛ bo. 9Ii tè mɛ kɔɔ̌n tè a muǔa kɛ lě kpatekpǎ blǒǒ kɛn? A mua kɛ Nyesoaa wnɔsàɔ jěba le? Kòo, Boǒ sèsae a wlòmo, Jɔ̀ɔ̌n'ǒ ɔ̈ kɔn tè a mua lěe tàě ɔ se Nyesoaa wnɔsàɔ sosǒ. 10Ɔmoǒ nɔ̀ kɔn tè Nyesoaa win boɛa ï dɛ̌a bòo, ‘Ba po nɔkǔ bo, Mǒ Nyesoa Ě kɔn Bo dboǎ Ně tà dbo nyu klě Tentǎn Jǔ nya ɔ miǎ nyopò mɔ̀le wɔ̀ keǒ Ɔ mɔ̀.’ ” 11È Jùsu kpɛa win dlǒ mɔ̀ Ɔ je, “Tèe jleě nìà Ě tmɛɛ̌ amo, klě kmàe nynoo jlǔ slè nyu tɔ̀ɔ tè se kun i seǒ Ně Dlǒ Po Jɔ̀ɔ̌n'ɔ tè mǒ sìn, kɛɛ nyuà ɔ̈ tìeǒ ɔɔ chɛ̀ keǒ Nyesoaa win kwa konkɔn mɔ̀ nɔ̀ kɔn tè kun ï sìn'ǒ Jɔ̀ɔ̌n mǒ. 12Sɔɔn'aě tǐǒ kɔn jleě Jɔ̀ɔ̌n tùngmaeaa Nyesoaa win kwa konkɔn tè boɔboɔ mǒ bò jɛ tǐà, dɛ kukǔ nyo wɛ̀n imo win'à je keǒ bu sàǒ i snǔ mɔ̀. 13Kɛɛ teteǎ klee wnɔsàɔpo wùɛ, Jɔ̀ɔ̌n'ɔ chɛ̀ beěe je, Nyesoaa win kwa konkɔn nɛ̀ kɔn tè u boɔɔ kɛn. 14Bɛ̌ nu bǎ po win'ǒ u sàlaa wan kàan tè, è Jɔ̀ɔ̌n moo Ilaejɔ̀ ɔ̈ kɔn tè Nyesoaa wnɔsàɔ boɔlaa ɔ je ɔ̈ miǎ lěe diba. 15Nyu wùɛ bɔ̈ kɔn nɔkǔ, è bɔ poǒ nɔkǔ jebo tɛɛ tɛɛ. 16Mɛ Ě wɔ̀le je Bo poǒ kɛ kmɔ̌ ne tùonyopoo tè je? U wǒ je keà jlǔ panpě ü neěe noǎa plooa mǒ bo u dɛ luu bǐì jlǔ tùu. 17È kě u dɛ̌ u je u je, ‘Ä be plèi keǒ a mɔ̀, kɛɛ a sà i mǒ nɔkǔ aǎ jlǎ ba je. Ä mu ä be kpǎn tùu bebe noǎ, kɛɛ a sàǒ ä jleě mɔ̀ a slě wɔ̀ ba be ä kɛn bä nu wɔle le.’ 18Dɛɛ doǒ nɛ̀ ɛ mono, tà Jɔ̀ɔ̌n diěe ɔ chìn'a keǒ Nyesoa mɔ̀ boɔboɔ mɔ̀ ɔɔ̌ nǎna nmɔ, kɛɛ uǔ poa ɔ nɔkǔ jebo plě kě u dɛ̌ u je, ‘Kǔ sùsuǒ neě ɔ ja.’ 19È Jbɛjuu Jǔà Ɔ diě Ɔ̌ di dɛ Ɔ̌ nǎ, kɛɛ uǔ po Ɔ nɔkǔ jebo, è kě u dɛ̌ Ɔɔ tè ɛ̈ moo, ‘Nyuà tàa Ɔ kɔn knaknǒ Ɔ̌ moo nmɔ nǎɔ plě Ɔ̌ moo dlǒ wlě tɛ̌n nyo klee kpni kukwǐ nyo tùu mɔ̀niapo,’ kɛɛ Nyesoaa tɔ̀n win'à i boɛ kàan tè ɛ̌ tee ɛ keǒ dɛ i nii klě nyopòo kmɔ̌ neneɛ mǒ.” 20È Jùsu tùngmaea deěǒ chlǒ mɔ̀ popoɛ ï kɔn wlòmo Ɔ nua lěe wlòlekaen noǎ fòfoa. Mɛ̌oǒ joo nɛ̀ moo nyopòǒ neaě ii wlòmo u sea uu wlè ble bitǐ kaǒ. 21È kě Ɔ dɛ̌a Ɔ je, “Chlǒ keǒ nyopòà mɔ̀ ü neěe Kowlasèn diě wlòmo, chlǒ keǒ nyopòà mɔ̀ ü neěe Bɛsedà diě wlòmo. Mɛ kɔɔ̌n tèǒ joo nɛ̀ moo bɛ̌ nu wlòlekaen noǎà ïà Ě nuɔ amoo slè Boǒ nuu ni klě kpni kukwǐ nyoǒ slè ü neěe deěǒ moo Taè klee Saedɛ̀n wlòmo, u miia uu wlè bo bitǐba u miǐa blɛ̌ wlawlě měne po u miǐa pòpo dlǒ le po seela keǒ bɛ teea lɛ ɛ̈ moo uu wlè bitǐa bo. 22Tèǒ nì kɔn tè Ě tmɛɛ̌ amo, klě blilǐ tù chnɛ̀ jlǒ waě wlòmo deěe sɔ̌n'ǒ monoo Taè klee Saedɛ̀n ii nyopòo dɛ kukǔu tè jɛɛa miǎǒ le tɛ̀nma ɛ miǎǒ nyopòǒ uu tè mǒ sìn. 23È amo Kapanìa nyo, Nyesoa miǎ kɛě a jɔkɛn kpaba le? Òooǒn, Ɔ miǎě a na slè poba. Mɛ̌oǒ joo nɛ̀ moo bɛ̌ nu wlòlekaen noǎà Ě nuɔ amoo slè Boǒ nuua ni klě kpni kukwǐ nyoǒ nea lěe diěǒ moo Sedɔ̀n wlòmo ɛ mii kmɔ̌ nema kekɛɛà. 24È tèe jleě nìà Ě tmɛɛ̌ amo, klě blilǐ tù chnɛ̀ jlǒ waě wlòmo diěǒ monoo Sedɔ̀n ɛɛ nyopòo dɛ kukǔu tè jɛɛa miǎǒ le tɛ̀nma ɛ miǎǒ nyopòǒ uu tè mǒ sìn.” 25È kě Jùsu dɛ̌a Ɔɔ Gbeǐ je Ɔ je, “Ně Gbeǐ Ɔ̈ kɔn'ɔ jɔkɛn klee kmɔ̌ win kwa, Ě peè tàto keǒ noǎǒ Bò di li kmɔ̌ɔ tɔ̀n kɔn nyo klee de ji nyo jǐ kɛn wɛ̌ɛ le plě Bò dì li pepě mǒ po keǒ nyopòà see de ji mɔ̀. 26Kòo, Ně Gbeǐ, Ě peè tàto keǒ bɛ di Nè kɛn wɔɔn dɛ tù.” 27È kě Ɔ dɛ̌a nyopòǒ je Ɔ je, “Ně Gbeǐ nyeě noǎ wùɛ, ii tè nyu wùɛ nɔ̀ seě ji ɛ̀ sìn'ǒ Gbeǐi do, è nyu wùɛ nɔ̀ se Gbeǐ ji ɛ̀ sìn'ǒ Ně do klee nyopòà Ě jlɛ̌ Bo sàe Něe Gbeǐ kwlǎ mǒ. 28È aa wùɛ ü nii konkwa jakǎ plě ü kɔn'ɔ wlò le popala, a diɔɔ̌ mɔ̀ Ě miě a wlò le popalaǒ slè sà. 29Ně konkwaǒ a mii numa ba pe ɛɛ kplɛkplɛɛ dɔ plě ba chěn neě mɔ̀. Dɛ ɛ nuu nɛ̀ moo Ě kɔn wlò dbadbǎ plě Ě nu kàan. Tèǒ nì kɔn tè a mi fefɛ jěba klě aa sùsu mǒ. 30Mɛ kɔɔ̌n tèǒ joo nɛ̀ moo Ně konkwa se wan jakǎ plě Ně dɛ lě kèklee nyu le.”


text: 1Mǒ Pɔ̀ɔ̌ klee Salě klee Timɛtěà chlě chněedɛ̌à, ä chleě ɛ amo Tentǎn Jǔu wǎn'ǒ mɔ̀ ü neěe dě fòɛǒ moo Tɛslonikà wlòmo ü kɔn'ǒo Nyesoa mɔ̀ Ɔ̈ moo äa Gbeǐ klee äa Koɔn Jùsu Tentǎn Jǔ. 2Nɛ äa Gbeǐ Nyesoa klee äa Koɔn Jùsu Tentǎn Jǔ Uu wlòo jlajlǎ dɛ ɛ̈ɛ̌ sà Uu wlò kǔ mǒ klee Uu ně bo wnawna keǒ a mɔ̀ bi muu nya. 3Tǐi pɛpɛ mɔ̀ ä kɔn bä pe Nyesoa tàto keǒ aa tè mɔ̀. Ɛ wɛɛn'ǒ le keǒ bä nu ɛ. Mɛ̌oǒ joo nɛ̀ moo aa tè wlò popoɛ a kɔn'ɔ klě Jùsu mǒ ɛ kwin ni ɛ̌ bebee kɛn le plě aa měne nonoɛɛa bebee kɛn le. 4Tèǒ nì kɔn tè bä klě nyopò tùu mɔ̀ boɛ ü monoo Tentǎn Jǔu wǎn ä pneě u je aa tè keǒ aa tè wlò popoɛ a kɔn'ɔ mɔ̀ klee ke a nuu bo nynanyna kpankpa klě aa tè wlò popoɛ mǒ tǐǒ jleě a neěe tè mɔ̀ tèteɛ wùɛ klee sònwɛ jejeɛ̌ǒ slè. 5Aa tè wlò popoɛ tee ɛ ɛ̈ moo Nyesoa nua mǒ slɛɛ̌ dɛ keǒ Bɔ chlàla ɛ ɛ̈ moo a blɛɛǒ je keǒ ba neě Ɔɔ win kwa konkɔn bobo ɛ̈ kɔn tè a jěe sònwɛ klě nyopò tùu kwete mǒ ü Ɔ see win kwa kɔn. 6Nyesoa ni mǒ slɛɛ̌ dɛ, tèǒ nì kɔn tè nyopòǒ ü tè aa tè mɔ̀ Ɔ miǒ uu plɔ tu kɛn bo maěma. 7Bɛ̌ nu bo Koɔn Jùsu Bɔ̌ wǒǎ tàmo Bɔ̌ sɔnǎě jɔkɛn mǒ, Ɔ klee Ɔɔ kpě kɛne najiǒpò, Nyesoa miǎě a klee ämo sònwɛ jejeɛ̌ǒ slè sàba. 8È nyopòǒ se Ɔ ji Ɔ miǎ na numa Ɔ miǎǒ uu plɔ tu kɛn bo maě ne klee nyopòà se Ɔɔ kàan tuposàa tè kàan tè po ɛ̈ kwɛɛǒo äa Koɔn Jùsu jleě mǒ bo. 9Ɔ miǎǒ uu plɔ tu kɛn bo maěma ke ɛ mii jleě mǒ bo tonma klee Ɔ miǎǒ u äa Koɔn Jùsu klee Ɔɔ kpě fòe jleě mǒ sà 10klě waěǒ kɔn mǒ Ɔ miǎa de diba Ɔɔ nyopò miǎ Ɔɔ tè jǐ boaǎ le klee nyopòà po Ɔɔ tè kàan tè u miǎǒ Ɔɔ tùtuɛ nye. A poa tuposàǒ ä poa amoo je ɛɛ tè kàan tè ɛ̈ kwɛɛǒ Ɔɔ jleě mǒ bo, ii tè a miǎǒ Ɔ tùtuɛ nyema klě waěǒ wlòmo. 11Dɛǒ nɛ̀ kɔn tè tǐ wùɛ mɔ̀ ä bɛ̀te keǒ aa tè mɔ̀, äa Nyesoa mǐ a nu a miǒ je blɛɛ le keǒ Ɔɔ deda mɔ̀, è Ɔ mi a Ɔɔ kbě nyema a mǐ kàan dɛ wùɛ nu ɛ̈ aa tè wlò popoɛ jlɛ̌ ba nuu. 12Klě ɛmo dɛǒ ɛɛ nunuɛ mǒ a mi äa Koɔn Jùsu Tentǎn Jǔu nynɛ̌ tè jǐ boaboǎ nyema, è Ɔ mi aa tè jǐ boǎba ke. Äa Nyesoaa klee äa Koɔn Jùsu Tentǎn Jǔu wlòo jlajlǎ ɛ̈ɛ̌ sà Uu wlò kǔ mǒ keǒ ä mɔ̀ nɛ̀ nu ɛ ɛ̌ wɔ̀le ɛ.


text: 1Klě tɔn tǐ wlòmo Nyesoa boɛaě äa gbeǐpò mɔ̀ klě Ɔɔ wnɔsàɔpo mǒ klě tǐ fòfoa wlòmo klě dɔ̌ɔdɔ̌ wakě wlòmo, 2kɛɛ klě demǒ bɔɔ̌ tǐà wlòmo Ɔ boɛě ä mɔ̀ klě Ɔɔ Jǔ mǒ Ɔ̈ Ɔ mii win kwa kɔn Nyu mǒ numa keǒ tùonyopo klee noǎ wùɛ mɔ̀. Nɔ̀ kɔn mǒ Nyesoa nuuě kmɔ̌ wùɛà. 3Nɔ̀ moo Nyu Ɔ̈ tee ɛɛ ɛ̈ moo Nyesoa ne kɛn tùɔn plě Nyesoaa kmɔ̌ nɛ̀ neě Ɔ ja teěn. Nɔ̀ ni kmɔ̌à ɛ̌ neǒ klě Ɔɔ kpě kɛne win wlòmo. Tà Ɔ nu ɛɛ ɛ wɔ̀le ɛɛ keǒ tùonyugbee dɛ kukǔu tè bi poo loo wlò le, è Ɔ ne bo klě jɔkɛn klě Ja Tmɔ Nyesoaa dilǎ son mɔ̀ keǒ tùɔn'ǒ kɔn'ǒo tùtuɛ fòɛ kɛn. 4Keǒ Ɔɔ nynɛ̌ǒ Nyesoa nye Ɔɔ ɛ nuu kunkuɛn ɛ̌ sìn'ǒ najiǒpòo nyneǎ mǒ, kě Ɔɔ tè nù kunkuɛn ɛ̌ sìn'ǒ najiǒpò mǒ. 5Nyesoa sěɛlǎ najiǒpòi tmɛɛ̌ ne ɛ̈ moo, “Mòà Mò moo Ně Jǔ, Mǒ moo Gbèǐ kekɛɛà,” deě najiǒpòi tae Ɔ tmɔɔ̌ noǒa kɛ ɛ̈ moo, “Mǒ mi Gbèǐ tùba, è mò mǐ Ně Jǔ tùba?” Ɔɔ win je dɛǒ nɛ̀ Ɔ boɔla Ɔɔ Jǔǒ je. Ii tè ä ji ɛle ɛ̈ moo Ɔɔ Jǔǒ Nɔ̀ neǒ najiǒpò dlǒ mǒ. 6Tà Nyesoa wɛ̀aa mɔ̀ Bɔ dboa Ɔɔ Nyǐsajuǒ kělɔ kmɔ̌ɔ mɔ̀, kě Ɔ dǎla ke Ɔ je, “Ně najiǒpò wùɛ u kɔn bu sà Ɔɔ wɛ̀.” 7Tà Nyesoa boɛɛaa najiǒpòo tè kɛn Ɔ je, “Ě nu Ně najiǒpò ǔ moo sìsi plě Ě nu Ně na wien po nyebajle klee nynejlu ǔ moo napèpɛlo.” 8Kɛɛ kě Nyesoa dɛ̌a Ɔɔ Jǔ je Ɔ je, “Nyesoa, Nè win kwa konkɔn sie kmɔ̌ ke ɛ mii kɛ̀ɛ jleě mǒ bo tonma! Mì Nè deplě win kwa kɔnma klě mǒ slɛɛ̌ tǔn wlòmo. 9Jebo siǐan nɛ̀ nòɛɛ mǒ, È faen dɛ kukǔ, dɛǒ nɛ̀ kɔn tè Mǒ Nyesoaà Ɔ̈ moo Nèe Nyesoa Ě poò chnɔ̌ dlǒ Ě nu ɛ Nè plɔ mǐ blo, ke Ě nu ɛɛ nunuɛ nɛ̀ moo Ě nyeè tùɔn ɛ̈ kɔn tè boǎa jǐ chɔɔ ɛ̀ sìn'ǒ Nèe mɔ̀niapo mǒ.” 10Kě Nyesoa dǎ Ɔ je ke ɛ̈ moo, “Koɔn, sɔɔn'ě ɛɛ wlò tùla mǒ Mò nua kmɔ̌ klee jɔkɛn. 11Ii wùɛ i mi bo wɛ̀ba, kɛɛ Mòà Mò se bo wèwɛ kɔn. Ii wùɛ i mi dakě mǒ paba wòje keà dale pɛɛ dakě mǒ, 12mì i plǎba wòje keà nyu plɛ̌ɛ dale, i mi mɔ̀ sìnsiɛma wòje keà nyu sìnsiɛɛ dale mɔ̀, kɛɛ Nè do Mò miǐ jè seɔɔn nema, sèǎ kǒ kpe.” 13Nyesoa sěɛlǎ najiǒpòi wùɛ tmɛɛ̌ ne ɛ̈ moo, “Neeà Ně dilǎ son mɔ̀ bo ɛ mǐ ɛ kpa kpa Ě mǐ nè jlae nyo wan du keǒò mɔ̀.” Kɛɛ dɛǒ nɛ̀ Ɔ boɔla Ɔɔ Jǔ je. 14Deě najiǒpò wùɛ u se kɛ sìsi sosǒ ï nii Nyesoaa konkwa Ɔ̈ dbe lee keǒ bï mǎǒo nyopòà mɔ̀ üà Ɔ wɔ̀ɔ mɔ̀le Bɔ gblàa klě uu kpni kukwǐi plɔɔ tu kɛn bo maěa bobo?


text: 1È Jùsu dala Ɔɔ mɔ̀ cheěn nyoo pù tùo sɔ̌n keǒ tàa do Ɔ̌ nyea u kpě bu sàlaě nyopò kǔ sìsi ja le klee bu peana kweǎ. 2Ɔ̌ dboa u blě kɛne bu boɔa Nyesoaa win kwa konkɔn tè klee bu peana nyopò ü kmɛaa. 3È kě Ɔ dɛ̌a u je Ɔ je, “Balě kpɛ dɛ wùɛ bǎ ke topodìeǒ mǒ mi. Mɛ̌oǒ joo nɛ̀ moo nyopòǒ a mii mǒ sɛ̀ɛba nù mi dɛ wùɛ a sòɛ tàmo sàba. Alě kpɛ nae tu klee blɔ̌ klee didi dɛ klee wlě plě alě mɛ̌ wlawlǒǒ a pee wlawlǒ tɛ̀ɛ debo. 4Bɛ̌ nu bǎ paeě nyuu tà bɔ̌ kme a jebo klě ba neě bo ɛ mǐ ɛ kpa kpa a miě diěǒ wlòmo sɔn. 5Bɛ̌ nu diě kwɛɛn'ǒ bǔ se a jebo kme, è ba sà pǔpu be le a miě diěǒ wlòmo sɔn, nɛ̀ mi ɛ teeba ɛ̈ moo Nyesoaa plɔ se u kɛn bloo lo.” 6Ii tè Ɔɔ mɔ̀ cheěn nyo mua klìgbeǒ kɛn le ǔ pea Nyesoaa kàan tuposà ɛ̈ kwɛɛǒo Nyesoaa win kwa konkɔn tè jleě mǒ bo. Tà wùɛ u miaǒo u peana nyopò wùɛ. 7Tà Hɛwlǒ ɔ̈ moo Wlǔmɔ nyoo kòngmna nyefòɛ ɔ̈ kɔnaa Jàlalǐi wakǎ win kwa ɔ wɔ̌naa noǎ wùɛ ï kpɛaa tùɔn, è ɔɔ wlò sakaea měne jǐ. Mɛ kɔɔ̌n tèǒ joo nɛ̀ moo nyopò tùu tmɛɛ̌a nɔ ɛ̈ moo, “Ně Dlǒ Po Jɔ̀ɔ̌n kǒaa nɔ̀ǒ dǔa jemǒ.” 8Nyopò tùu je ɛ mooa Nyesoaa wnɔsàɔ Ilaejɔ̀ ɔ̌ dia de kělɔ kmɔ̌ mɔ̀ wòje keǒ Nyesoaa win je ɔ miaa numa. È nyopò tùu je ɛ mooa Nyesoaa wnɔsàɔpo tùu ü neaa kmɔ̌ seeaa tǐ jleě u nyuu do nɔ̀ǒ sɔnaě kǒla mǒ ɔ dia de. 9È Hɛwlǒ je, “Ě bɛ̌a Jɔ̀ɔ̌n'ɔ dlǒ je. È tà Nyuà Ɔ sɔɔ̌n kɛ mǒ Ɔ̌ niǐ noǎà ï kɔn tèà Ě wɛ̌n'ɛ?” Tà dɛǒ ɛ sìn'aa, è Hɛwlǒo chɛ̀ pɛ̀n'a Jùsu jejeɛ̌ le. 10Tà Nyesoaa tuposà kpa nyoǒ u tbaeaa je klě Jùsu mɔ̀, u tmɔɔ̌a Nɔ noǎ wùɛ u nuaa, è Ɔ dǔa u mǒ u klee Ɔɔ sɔ̌n sosǒ ǔ muaě diěǒ moo Bɛsedà kɛn. 11Tà diblɛ̌ jěa lɛɛ ɛ̈ moo tàě klě Ɔ muěò, è Nɔ̀ǒ u beaě demǒ u nana de. È tà Jùsu jěa luu, Ɔ̀ kmea u jebo Ɔ̌ tmɛɛ̌a u Nyesoaa win kwa konkɔn tè Ɔ̌ peana uu nyopòà ü sòɛaa peanpean. 12Tà wɛn blěaa pandlǒ, Ɔɔ mɔ̀ cheěn nyo diaě Ɔ mɔ̀, kě u dɛ̌a Ɔ je u je, “Tà ä neɔɔ dě tmɔɔ no, ii tè sɔn'ǒ nyopòà mɔ̀ mǒ bu mu klìgbe gbeià tbɛɛ ämoo dǐ kɛn le klee chèa měne u mǐ didi dɛ klee pɛna le pɔ̀n keǒ uu chɛ̀ mɔ̀.” 13Kɛɛ kě Ɔ dɛ̌a u je Ɔ je, “A nye u dɛ bu di.” Kɛɛ u je, “Ä kɔn flɔ̌ɔ kwlee m̀m klee smì klɔkwlěe sɔ̌n sosǒ, ɛ̀ sìn'ǒ bä mu bä tɔ̀n digbaǐ keǒ uu wùɛà mɔ̀.” 14È nyopòǒ neaa tùɔn kɛn u blɛɛa mɔ̀ jbɛjluu taslěwɛɛ m̀m. È kě Ɔ dɛ̌a Ɔɔ mɔ̀ cheěn nyo je Ɔ je, “A nu nyopòǒ bu ne ble, bu nee ɛ tàkpɛ̌ ble ɛ̈ blɛɛ lee wlèe sɔ̌n tùo pù mɔ̀ keǒ tàkpɔ̌ mɔ̀.” 15È u nua dɛǒ Ɔ boɔla uu je, nyopò wùɛ ǔ nea ble. 16È Jùsu dǔa flɔ̌ɔ kwlee m̀m klee smì klɔkwlěe sɔ̌n'ǒ mǒ Ɔ̌ wlǎla jǐ jɔ mǒ Ɔ̌ pea i ngmna mɔ̀ Ɔ̌ klǎla i wan le Ɔ̌ nyea i Ɔɔ mɔ̀ cheěn nyo ǔ plooa i nyopòǒ měne. 17Nyopò wùɛ ü neaa tùɔn kɛn u dia dɛ uu kwliǎ jǐa lě. È ɛɛ dɛǒ u seaea mɔ̀ cheěn nyo bòaa le ɛ jiěaě plɛǎa pù tùo sɔ̌n. 18Chnɛ̀ jlǒ waě tɛ̀ɛ mɔ̀ tà Jùsu kea lěe Nyesoa mɔ̀ boɛ, Ɔɔ mɔ̀ cheěn nyo nea kɛn tùɔn, è Ɔ gbàla u wan Ɔ je, “Mɛ diblɛ̌ wùɛà u je Ě monoǒ kɛ?” 19U tùa Lɔ kɛ̀ɛn u je, “Tìe je Mòo Ně Dlǒ Po Jɔ̀ɔ̌n, è tìe je Mòo Ilaejɔ̀, è tìe je Mòo Nyesoaa wnɔsàɔ tɔ̀ɔ ɔ̈ neaa kmɔ̌ seeaa tǐ jleě ɔ̈ sɔn lěe kǒla mǒ.” 20È Ɔ gbàla u wan Ɔ je, “È aa chɛ̀à, mɔ a je Ě monoǒ kɛ?” È Pitɛ̌ tùa Lɔ kɛ̀ɛn ɔ je, “Mòà Mò moo Nyesoaa Tentǎn Jǔ.” 21È Ɔ tlikaeaě u chìjoɛɛ nɔkǔ mǒ buǔ tmɛɛ̌a nyu wùɛ ɛ̈ moo Ɔ mooa Nyesoaa Tentǎn Jǔ. 22È kě Jùsu dɛ̌a Ɔ je, “Jbɛjuu Jǔà Ɔ kɔn Bɔ jě sònwɛ fòfoa. Jùwɛ nyoo bòlibo klee Nyesoaa kpatòapoo fòe klee teteǎ tee nyo mi Ɔ jleě mɔ̀ sàba u miǒ Ɔ pète bɛ̌ tu jleě kɔ. Kɛɛ bɛ̌ sìn, klě chnɛ̀ jlǒ wěe tan nenɛ wlòmo Nyesoa miěě kǒla mǒ sàba de Ě mǐ kmɔ̌ ne.” 23È kě Jùsu dɛ̌a uu wùɛǒ je Ɔ je, “Bɛ̌ nu bo nyu bɔ̌ jlɛ̌ bɔ naǎ de, è ɔ kɔn bɔ poo ɔɔ chɛ̀ɛ fònfno kla kɛn ɔ mǐ ɔɔ sònwɛ jejeɛ̌ɛ pète bɛ̌ tu mǒ dǔ chnɛ̀ jlǒ waě wùɛ mɔ̀ ɔ miǐ de na. 24È bɛ̌ nu nyu wùɛ ɔ̈ɔ̌ jlǎ bɔ na Mǒo de ɛ̈ di ɛɛ numa ɔɔ̌ di ɔɔ fònfno mǎ, ɔ mi kmɔ̌ sie fònfno mǎma, kɛɛ nyuà mi ɔɔ fònfno mǎma keǒ Ně tè mɔ̀, ɔ mi kmɔ̌ sie fònfno kɔnma. 25Bɛ̌ nu kmɔ̌ wùɛà bo tùonyugbe bɔ̌ kɔn nɛ, kɛɛ bɔ̌ nymii ɔɔ chɛ̀ jǐ le, mɛ ɛ miǐ kɛǒ ɔ bo poba? 26Nyu wùɛ ɔ̈ mi Mǒo tònwe mɔ̀ peeba klee Ně teeaà, tà Jbɛjuu Jǔà Ɔ mii de diba klě Ɔɔ tè jǐ boaboǎ klee Ɔɔ Gbeǐ Nyesoa klee ngmà je ne najiǒpòo tè jǐ boaboǎ wlòmo, Ɔ miǎ ɔɔ tònwe peba. 27È tèe jleě nìà Ě tmɛɛ̌ amo, tà ä nynanàa bo ɛ kɔn nyopò tùu neàa ü see kǒba mu u miǎ Nyesoaa win kwa konkɔn jě.” 28Ɛ blɛɛa mɔ̀ chnɛ̀ jlǒ wěe nnyɛɛ̀, nì sìn'a tà Jùsu boɔlaa tèǒ, Ɔ̌ dǔa Pitɛ̌ klee Jɔ̀ɔ̌n klee Jìmǐse mǒ ǔ jǎlaě togbee dlǒ u mǐaě Nyesoa mɔ̀ boɔ. 29Tà Ɔ kea lěe Nyesoa mɔ̀ boɛ, è Ɔɔ jigbà klee dale sàea le, ii plɛplɛ̌ fenfnɛ̌a jǐ wòje keà nyu jěe tɛ̀n'ɛ pepě. 30È keà nyu kɛpǒo jǐ tàii sɔ̌n nù neaǒ ü sɔna lěe jɔkɛn mǒ ǔ boɛaě Ɔ mɔ̀, u mooa Mɔ̀sě klee Ilaejɔ̀. 31Uu fěe plɛplɛ̌ sìn'aǒ le dɔ̌ keǒ nyu bɔ chèaě u mɔ̀ bo. Nù boɛaě Jùsu mɔ̀ ɛ̈ kwɛɛaǒo ke tǐ nuaa mɔ̀ konwakonwǎ keǒ Bɔ jiěa lěe Nyesoaa kɛn wɔɔn dɛ ɛ̈ mooa Ɔɔ kokoɛ̌ klě Jlǔsnɛ. 32Pitɛ̌ klee ɔɔ bǐìǒ u bea mǒ momnɔ. È tà u wlěa lěe, ù jěa Jùsu Ɔ̌ wnea pɔpɔ klee tàii sɔ̌n'ǒ ǔ nynanaǒ Jùsu gbàa bo. 33Tà tàii sɔ̌n'ǒ u sonwɛaǒ Ɔɔ gbàa mǒ, è kě Pitɛ̌ dɛ̌a Jùsu je ɔ je, “Chì Kpa Ämo, ɛ nu tɛɛ ä neà tùɔn'à kɛn. Sɔn'ǒ ä mɔ̀ mǒ bä po bleaa tan, do keǒò mɔ̀, do keǒ Mɔ̀sě mɔ̀, è do keǒ Ilaejɔ̀ mɔ̀.” Pitɛ̌ sea dɛ ɔ boɛaa ji. 34Tà win'ǒ i kɛ̀naě Pitɛ̌ wan bo, è nukpǎ nɛ̀ chlìa u dlǒ. Tà u neaěe nukpǎǒ slè, ù pea fano. 35È Nyesoaa win sɔnaě nukpǎǒ wlòmo, kě I dɛ̌a I je, “Ně Jǔ Ně wlò sàǒo Nɔ̀à, a po Ɔɔ win nɔkǔ jebo!” 36Tà Win'ǒ I poaa kpee, è Jùsuu do sosǒ nɔ̀ u jěa. È Ɔɔ mɔ̀ cheěn nyo nua kpee, klě tǐǒ wlòmo noǎ wùɛ u jěaa klee u wɔ̌naa u sea ii tè nyu wùɛ tmɔɔ̌ no. 37Tà chnɛ̀ tɛ̀ɛ gbàlaa le Jùsu klee Ɔɔ mɔ̀ cheěn nyoo tan'ǒ u sonwɛa lěe togbee dlǒ mǒ, è diblɛ̌ fòfoa dia Ɔ nya bɛ̌ba. 38È jbɛju tɔ̀ɔ neaě diblɛ̌ǒ slè nɔ̀ pnɛ̌a le ɔ je, “Tee Nyu, Ě bɛ̀teè le, tan'ǒ ně jǔà mɔ̀le, ně jǔu do sosǒ Ě kɔn'ɔ nɔ̀à. 39Klě tǐ fòfoa wlòmo kǔ sùsuǒ ɛ kme ɔ ɛ̌ ni ɔ ɔ̌ pe tùe le ɛ̌ tɛkɛ̌ ɔ le, fenfeɔ plǔ diiǒ ɔ wien, ɛɛ̌ jlǎ bɛ tɛ ɔ bo. Ɛ dbɛ̌ ɔ loà. 40Ě bàte Nè mɔ̀ cheěn nyoà le keǒ bu sàě ɔ kǔ sùsuà ja, kɛɛ u slě ɛ nunuɛ wɔ̀.” 41È kě Jùsu dɛ̌a Ɔɔ mɔ̀ cheěn nyo je Ɔ je, “Tùonyopoà ne kekɛɛ kmɔ̌ u se tè wlò popoɛ kɔn plě dɛ kukǔ nɛ̀ jiě u měne! È tǐ tae Bo sìǐn kɛɔ a slè plě a mǐǐ kàan tè popoɛ kɔn plě wlò dbadbǎà Ě kɔn'ɔ ke bɛ toǒn kɛ jleě mǒ bo keǒ a mɔ̀?” È kě Ɔ dɛ̌a jbɛjuǒ je Ɔ je, “Jaǎ nè jǔǒ.” 42Tà jǔǒ ɔ keaě Ɔɔ mɔ̀ mi, è kǔ sùsuǒ ɛ poa ɔ wɔ̀ɔn ɛ̌ takǎea ɔ le, kɛɛ Jùsu tmɔɔ̌a sùsuǒ bɛ sɔnaě ɔ ja mǒ, ɔ̀ɔ kwɛ̌ nɛ̀ǒ bɔ̌a dɛ, Jùsu sàlaǒ ɔ Ɔ̌ nyea nɔ ɔ̀ɔ gbeǐ. 43Tà nyopò wùɛ u jěaa dɛǒ, ɛ̀ kàea u bo wan keǒ Nyesoaa wlòlekaen kpěǒ mɔ̀. Tà i kaen'aa nyopò wùɛ wlò le keǒ noǎ wùɛ Jùsu niaa mɔ̀, è kě Ɔ dǎla Ɔɔ mɔ̀ cheěn nyo je Ɔ je, 44“A po nɔkǔ bo tɛɛ tɛɛ keǒ dɛà Ě tmɛɛ̌ amoo mɔ̀. Jbɛjuu Jǔà Ɔ miě bo demǒ sàeba Ɔ miě nyopò kwete mǒ poo lo.” 45Kɛɛ Ɔɔ mɔ̀ cheěn nyo sea dɛ Ɔ sɛ̀n'aa nynɛ̌ ji. Mɛ̌oǒ joo nɛ̀ moo Nyesoa wɛɛ̌a lɛ u jǐ kɛn. Dɛǒ nɛ̀ nua nɛ uǔ jboa dɛǒ Ɔ sɛ̀n'aa nynɛ̌ le plě u pea fano keǒ bu gbàla ɔ wan. 46È Jùsuu mɔ̀ cheěn nyo tùngmaea chɛtlǐia klě uu chɛ̀ slè keǒ uu nyu tae kɔn tè kmanaa chɔɔ dɔ̌ mɔ̀. 47Ɔ jia dɛ u sìɛn'aa dlǒ mɔ̀le ne, ii tè Ɔ dǔa jǔ gbe mǒ nɔ̀ Ɔ nynaeaǒ Ɔɔ chɛ̀ wakǎ mǒ bo, 48è kě Ɔ dɛ̌a u je Ɔ je, “Nyu wùɛ ɔ̈ mii jǔ gbeà kuun Mǒo wlò je jebo kmema wòje keà jǔà ɔɔ ka nee je, è Ně chɛ̀à ɔ kmeě jebo. È nyu wùɛ ɔ̈ mi Mǒo jebo kmema, è Nyuà dbo Mǒo Nɔ̀ǒ ɔ kmeě jebo. Klě a slè nyuà tìeǒ ɔɔ chɛ̀ ja nɔ̀ kɔn tè kma chɔɔ klě Nyesoa jǐ kɛn.” 49È kě Jɔ̀ɔ̌n dɛ̌a Jùsu je ɔ je, “Chì Kpa Ämo, ä jě nyu tɔ̀ɔ ɔ̌ sɛ̀ lě nyopò kǔ sìsi ja le ɔ̌ ni Nè nynɛ̌ plě ɔɔ̌ na ä mɔ̀, ii tè ä kan ɔ je.” 50Kɛɛ kě Ɔ dǎla Jɔ̀ɔ̌n je Ɔ je, “Nyu wùɛ ɔ̈ɔ̌ wɔ̀n amoo je ɔ neeě aa wakǎ kɛn, ii tè aǎ kɛn ɔ je.” 51Tà tǐ konwaěaa le keǒ Nyesoa Bɔ kpalaa Jùsu jɔkɛn, è Jùsu poa ɛ ble Bɔ mua Jlǔsnɛ Ɔ̌ tùngmaea mumuɛ. 52Ɔ dboa nyopò nya bu mua lě Sìmɛ̌lia nyoo dǐa u mǐa noǎ mɔ̀le wɔ̀ keǒ Ɔ mɔ̀. 53Kɛɛ Ɔ mia Jlǔsnɛ, tèǒ nì kɔn tè nyopòǒ nea lěe klìgbaǒ kɛn u sea Ɔ jebo kme. 54Tà Ɔɔ mɔ̀ cheěn nyoo sɔ̌n'ǒ moo Jìmǐse klee Jɔ̀ɔ̌n u jěaa dɛǒ, è kě u dɛ̌a u je, “Koɔn, jlɛ̀ bä po kɛě win jɔkɛn bo na bɛ sɔn'ě mǒ ɛ mǐ nyopòà gbè sùe wòje dɛɛ doà Ilaejɔ̀ nuaa seela tǐ le?” 55Kɛɛ Ɔ bitǐa bo Ɔ̌ pnaěa u jǐ mǒ Ɔ je, “Nyesoaa Sùsuà a kɔn'ǒo mɔ̀ a se Ɛɛ kmɔ̌ ji. 56Jbɛjuu Jǔà Ɔ slě di Ɔ mǐ tùonyopoo fònfno gbè sùe, kɛɛ keǒ Bɔ mǐ uu fònfno gblà.” È nùǒ muaě diě tɛ̀ɛ kɛn. 57È tà Jùsu klee Ɔɔ mɔ̀ cheěn nyo keaa snǔǒ mɔ̀ nɛ, è kě nyu tɔ̀ɔ dɛ̌a Jùsu je ɔ je, “Ě miì de nama tà wùɛ mìi muma.” 58È Jùsu tɛ̀na ɔ mǒ Ɔ mǐa ɛ jě bɛ̌ nu bɔ̌ sɛ̀n'a dɛ nynɛ̌, kě Ɔ dɛ̌a Ɔ je, “Totǒgbea kɔn bǐtìi i tǐn'ěe wan plě noeà neěe jɔ mǒ i kɔn dlě, kɛɛ Jbɛjuu Jǔà Ɔ se pɛna kɔn.” 59È kě Jùsu dɛ̌a nyu tɔ̀ɔ je Ɔ je, “Naǎ de.” Kɛɛ kě nyuǒ ɔ dɛ̌a Ɔ je ɔ je, “Ně Koɔn, nyane dɛ nɛ̀ moo sɔn'ǒǒ mɔ̀ mǒ bo mu ně gbeǐ bo tù.” 60Kɛɛ kě Jùsu dɛ̌a ɔ je Ɔ je, “Nɛ bo nyopòǒ kokǒ kmɔ̌ neě ja bu tù uu kokǒ nyo bo, kɛɛ mu mò Nyesoaa win kwa konkɔn tè boɔ.” 61È kě nyu tɔ̀ɔ dɛ̌a Lɔ je ɔ je, “Ně Koɔn, Ě miì de nama, kɛɛ nyane dɛ nɛ̀ moo sɔn'ǒǒ mɔ̀ mǒ bo mu ně tùgba wlu kpa.” 62Jùsu tùa lɔ kɛ̀ɛn Ɔ je, “Nyu wùɛ ɔ̈ po Něe tè kàan tè plě ɔ̈ jlɛ̌ bɔ̈ muu de klě ɔɔ kmɔ̌ kukǔ dakǎǒ ɔ neaa mɔ̀, ɔ seǒ je blɛɛ le bo Nyesoa Bɔ kɔn ɔ win kwa.”


text: 1È Ě jěa jɔkɛn jajlo klee blǒ jajlo. Nyane jɔkɛn klee blǒà i fǎna ne, jbǒ seaa kɛ̀ tà ne de. 2Ě jěa ngmà je ne diě ɛ̈ moo Jlǔsnɛ jajlo ɛ̌ sonwɛaě jɔkɛn mǒ klě Nyesoa mɔ̀ ɛ̌ diaɔ wɔ̀ɔn. U wɔ̀a ɛ mɔ̀le wòje keà tǐnma nynɔ pee jǐlenmɔ dale měne ɔ mi ɔɔ jbe je mɔ̀ɔma. 3Dɛ tɛ̀ɛ kɛnaǒo nɛ̀ moo Ě wɔ̌na win ï jɛ̌a lěe ï sonwɛa lěe klɔ̀ba gbèsɛɛǒ kɛn mǒ, kě i dɛ̌a i je, “Klě tǐà wlòmo Nyesoaa tùɔn ɛ neɔ tùonyopo slè! Ɔ miɔ u slè nema u mǐ Ɔɔ nyopò mono, è Ɔɔ chɛ̀ miě u mɔ̀ neema wòje uu Nyesoa. 4Nyesoa mǐ u me wùɛ jǐ wɔ̀ɔn le snǎ. Noǎ dakěǒ i mi fǎnma, ii tè kokoɛ̌ klee sònwɛ chìnchiɛn klee fìnfiɛn plě chnechně dɛ wùɛ i see kɛ̀ tà nema mu de.” 5È Nyuǒ neaǒo gbèsɛɛǒ kɛn bo kě Ɔ dɛ̌a Ɔ je, “Klě tǐà wlòmo Ě pe noǎ wùɛ měne jajlo!” È Ɔ tmɔɔ̌a mǒ Ɔ je, “Chlě ɛ ɛ̈ moo win'à neɔɔ chněedɛ̌ɔ wlòmo i moo kàan tè plě i mi tùɔn kpaba, i se kplɛ.” 6È kě Ɔ dǎlaǎ je Ɔ je, “Dɛ wùɛ ɛ wɛ̀ mɔ̀ no, Mǒà Mǒ moo Dɛɛ Wlò Tùla mǒ klee ɛɛ Dlǒ Chlɛ̀ɛa mǒ, ɛɛ Klekle Nyu klee ɛɛ Demǒ Bɔɔ̌ Nyu. Nyu wùɛà nenǎ to nii, Ě mi ɔ ně nyema ɛ̈ miěe kmɔ̌ sie fònfnoo někàwulo wan mǒ sɔnma ɛ̈ see dɛ poba mu. 7Nyu wùɛ ɔ̈ mii duduɛ kɔnma, nɔ̀ Ě mi ɛ nyema, è Mǒ mi ɔɔ Nyesoa tùba, ɔ mǐ Ně jǔ tù. 8Kɛɛ nyopòà kɔn'ɔ fano klee nyopòà moo nyu bo demǒ sà nyo klee ü kmɔ̌ sòan neěe ja klee mnùngma po nyo klee se wòn mɔ̀ɔ wɛ̀ kmɔ̌ nyo klee sàlesa nu nyo klee nǔkpuǐi wɛ̀ sà nyo plě klee sen le tmɔ̌ nyo wùɛ u miǎ u blěe wakǎ kɔnma klě wnewne seɛ̌ɛ na wulǒ mǒ ɛ̈ moo sɔ̌n nenɛ kokoɛ̌.” 9È najiǒpòo nyiɛtaǒ blěaa fuii nyiɛtaǒ ï jǐaa sònwɛ jěe noǎa nyiɛta je nù kɔn nyuu do dia lěě mɔ̀, kě ɔ dǎlaǎ je ɔ je, “Diě, Ě mǐì tǐnma nynɔà tee le ɔ̈ moo Blajǔu nynɔ.” 10È Ngmà Je Ne Sùsu bea lěě ja Ɛ̌ kpala lěě togbee fòɛ dlǒ ɛ̈ tmɔɔ ja Ɛ̌ teeaǎ ngmà je ne diěǒ moo Jlǔsnɛ ɛ̈ sonwɛa lěe Nyesoa mɔ̀ mǒ klě jɔkɛn ɛ̈ dia lɔɔ wɔ̀ɔn. 11Nyesoaa tè jǐ boaboǎ neaě ɛ wlòmo, ii tè pepě wnea klě ɛ wlòmo wòje jǐlenmɔ kpnekpně noǎa ï jleě nymɛɛ nee mǒ wòje daemɔ̀. 12Seɛ̌ ngmìǒ u sàla lɛɛ je i wɔ̌na ja tmɔ tè ɛ̌ kɔna wlɔ̀ dɔwin'i pù tùo sɔ̌n, è najiǒpòo pù tùo sɔ̌n nù nynana imo dɔwin'ǒ jleě ble. Keǒ dɔwin'ǒ jleě keǒ u chlěaǒ Ǐsòwɛ̌ kwɛɛn'ɛ dakwɛ̌ dlěe pù tùo sɔ̌n'ǒ uu nyneǎ. 13Wlɔ̀ dɔwin'i tan neeaě dě fòɛǒ ɛɛ wɛn'ɛ kwlǎ mǒ wǒla mǒ wakǎ kɛn, è klě ɛɛ togbea wakǎ kɛn ii tan neaě, ii tan neeaě ɛɛ batle wakǎ kɛn plě tan tìi neeaě ɛɛ wɛn'ɛ pala mǒ wakǎ kɛn. 14Dě fòɛǒ ɛɛ ngmì nynanaǒ kɛn bo kǎngmà ɛ̈ nuuaa seɛ̌ fòee pù tùo sɔ̌n, è kǎngmàǒ ɛɛ seɔ̌ɔ do wùɛ kɛn keǒ u chlěaǒ Blajǔu tuposà kpa nyoo pù tùo sɔ̌n'ǒ uu nyneǎ. 15Najiǒpòiǒ boɛaě mǒo mɔ̀ ɔ blěa kwa klò tu ü dbee lee dɛ ɔ mǐa dě fòɛǒ ble dbe klee ɛɛ wlɔ̀ dɔwin plě ɛɛ ngmì. 16U poa dě fòɛǒ ɛɛ wakěe hɛ̀n wùɛ i mǐa kɛne boboaa le. Ɛɛ měne boaboǎ klee de tmɔtmɔ boaea le. Najiǒpòiǒ ɔ̌ dbea diěǒ ble, ɛɛ měne boaboǎ nua sòbae gblèe mɔ̀ na snǔ, è ɛɛ wakě wùɛ i boboaea kɛn měne. 17Ɔ dbea ɛɛ ngmì ble, ɛɛ ja tmɔtmɔ nua bewee hɔ̀ndlowɛɛ sɔ̌n tùo pù pù tùo m̀mɔdo (216) wǒje ke u nia u blěe noǎ ble dbedbɛ klě tǐǒ wlòmo. 18Ɛɛ ngmìǒ u nuua i seɔ̌ u dɛɛ jɛsèpa, è diě wùɛǒ nɛ̀ u nuua klò sosǒ ɛ̈ snǎnaěe mɔ̀le wòje keà jělae. 19Diěǒ ɛɛ ngmìi kǎngmàa seɛ̌ǒ u kpneěa i jǐlenmɔ seɛ̌ɛ doědoe. Klekle kǎngmàa seɔ̌ǒ ɛ mooa kwlǎ jajle seɔ̌ u dɛɛ jɛsèpa. Sɔ̌n nenɛ seɔ̌ mooa safàe ɛ̈ wǒo blùu. Tan nenɛ seɔ̌ǒ ɛ tìeea jlǐ kɛn le ɛ̌ blě kplekplei u dɛɛ akà. Hɛ̀n nenɛ seɔ̌ moo amawlà, ɛ wnea wòje kwlǎ jajle. 20Seɛ̌ɛ m̀m nenɛǒ ɛ moo ɔnɛsè ɛ̈ wǒo chìjoɛɛ kɔno. M̀mɔdo nenɛǒ ɛ moo kanilìɛ ɛ̌ floa. È nyiɛta nenɛǒ ɛ moo kosè ɛ̌ nua chomǒ, è nnyɛɛ̀ nenɛǒ ɛ wǒa jbǒǒ u dɛɛa bɔwliì. Siědo seɔ̌ǒ ɛ moo topɛ̀ ɛ̌ wǒa kbɛɛ. Pù nenɛǒ ɛ wǒa klò ɛ moo klesòfle. Pù tùo do nenɛǒ ɛ moo tukwasì, ɛ wǒa kǔwlù. È seɛ̌ɛ pù tùo sɔ̌n nenɛǒ ɛ moo ɛmètɛ, ɛ wǒa manǐwlù. 21Wlɔ̀ dɔwin'i pù tùo sɔ̌n'ǒ u nuua i nèmnejɔ, u nuua wlɔ̀ dɔwun wùɛ nèmnejoɛɛ do. Ɛmo dě fòɛǒ ɛɛ snǔ fòɛǒ u nuua ɛ klò sosǒ, jleě nymɛɛ ɛ mǒ keà jělae. 22Kpě kɛne Koɔn Nyesoa klee Blajǔ Nù mooa Nyesoaa kǎ fòɛ klě diěǒ wlòmo, ii tè Ě sea kǎ fòɛ tɛ̀ɛ jě klě ɛ wlòmo. 23Dě fòɛǒ ɛ sea wɛn klee sòbae sòa keǒ bi fɔna klě ɛ wlòmo. Nyesoaa tè jǐ boaboǎ nɛ̀ fɛna klě ɛ wlòmo plě Blajǔ Nɔ̀ mooa Nǎpe keǒ ɛ mɔ̀. 24Dakɔ̌ wùɛ u mi ɛɛ pepě měne nama plě blǒo klɔ̀bapoo miě uu konkɔn noǎ wùɛ ja klě ɛ wlòmo. 25È ɛɛ wlɔ̀ dɔwun se kenkan kɔn klě chnɛ̀ wlòmo plě klě ɛ wlòmo tǒn slě wòwɔ kɔn. 26Dakwɛ̌ wùɛɛ tùtuɛ u kwɛn'ɛ klee uu tè jǐ boaboǎ i miě ɛ wlòmo jaeba. 27Dɛ kukǔ wùɛ slě diěǒ wlòmo paba mu klee nyu wùɛ ɔ̈ nii tònwe noǎ le klee ɔ̈ tmɛɛ̌ sen, ɛ̀ sìn'ǒ nyopòo doǒ ü kɔn nyneǎ chleě lee klě Blajǔu fònfno chněedɛ̌ǒ wlòmo.


text: 1Mǒ Pɔ̀ɔ̌à chlě chněedɛ̌à ɔ̈ moo Tentǎn Jǔ Jùsuu nyebajlo. Nyesoaa chɛ̀ Nɔ̀ da mǒ bo moo Ɔɔ tuposà kpa nyu Ɔ̌ sà mǒ keǒ bo po Ɔɔ kàan tuposà 2ɛ̈ klě Ɔɔ ngmà je ne win'ǒ wlòmo Ɔ peea lěe seela tǐ jleě klě Ɔɔ wnɔsàɔpo mǒ. 3Nyesoaa tuposà kwɛɛǒ Ɔɔ Jǔ jleě mǒ bo Ɔ̈ bea lěe tùonyuu tǔn wlòmo Ɔ̈ diia lěe klɔ̀ba Dèběsee tùgba slè. 4Kɛɛ klě Ɔɔ sùsu mǒ ɛ tee ɛ sɛje ɛ̈ moo Nɔ̀ moo Nyesoaa Jǔ klě kpě kɛne tǔn wlòmo Ɔ̌ dǔa Ɔ jemǒ Ɔ̌ sàlaě Ɔ kǒla mǒ. Nɔ̀ moo Jùsu Tentǎn Jǔ Ɔ̈ moo äa Koɔn 5Ɔ̈ kɔn'ɔ wlòo jlajlǎ dɛ ɛ̈ɛ̌ sà Lɔɔ wlò kǔ mǒ keǒǒ mɔ̀ plě Ɔ̈ nu mǒo Ɔɔ tuposà kpa nyu mǒ keǒ kuodakwɛ̌ wùɛ mɔ̀, u mǐ ɛ ji ke bu nuu tè wlò popoɛ konkɔn klě Ɔ mǒ plě u miǒ Ɔ bo tù ɛ̈ di ɛɛ numa Ɔɔ nynɛ̌ mǐ le poo lo. 6Amo kuodakwɛ̌ a moo ii dɛɛ do, Jùsu Tentǎn Jǔ da amo Ɔ mǐ a kɔn. 7Ě chlě chněedɛ̌à keǒ nyu wùɛ mɔ̀ ɔ̈ neěe dě fòɛǒ moo Wlùun wlòmo ɔ̈à Nyesoa noɛɛ mǒ plě Ɔ daa bɔ̈ moo Ɔɔ nyu. Nɛ äa Gbeǐ Nyesoa klee äa Koɔn Jùsu Tentǎn Jǔ Uu wlòo jlajlǎ dɛ ɛ̈ɛ̌ sà Uu wlò kǔ mǒ klee ně bo wnawna U kɔn'ɔ keǒ a mɔ̀ bi muu nya. 8È ke Ě jlɛ̌ boǒ nuu chněedɛ̌à wlò tùtuɛ nɛ̀ moo Ě pe ně Nyesoa tàto klě Jùsu Tentǎn Jǔ mǒ keǒ aa wùɛ mɔ̀. Mɛ̌oǒ joo nɛ̀ moo aa tè wlò popoɛà a kɔn'ɔ klě Tentǎn Jǔ Jùsu mǒ ɛɛ tè wɔ̀ kmɔ̌ wùɛà dlǒ lo. 9Ně Nyesoaà Ɔ̈ kɔn konkwa Ě nii keǒ ně wlò wùɛ mɔ̀ keǒ bo po Ɔɔ kàan tuposàà ɛ̈ kwɛɛǒ Ɔɔ Jǔ jleě mǒ bo, Nɔ̀ moo ně Sàse ɛ̈ moo tǐ wùɛ mɔ̀ Ě sìɛn aa tè dlǒ mɔ̀le. 10Klě ně Nyesoa mɔ̀ boɔboɔ wùɛ wlòmo, Ě gbɛ̀ ɛ wan ɛ̈ moo klě tǐà ä neěe wlòmo Bɔ̌ wɔɔn ɛ kɛn, è Bɔ sà ɛɛ snǔ Ě miě ɛ wɔ̀ keǒ bo diě a mɔ̀, ɛ̈ kɔn ämo bɔ̌aa jejěe tè seela. 11È tè kɔn tè Ě jlɛ̌ bo diěe nɛ̀ moo dɛà Nyesoaa Sùsu nye mǒo nɛ̀ Ě jlɛ̌ boǒ nye amo ke ɛ̈ di ɛɛ numa aa tè wlò popoɛ mǐ kbě ja le be. 12È dɛ Ě sɛ̀n'ɛ nynɛ̌ nɛ̀ moo a klee mǒ ä mǐ kbě ja le popoo lo klě äa do doo tè wlò popoɛ mǒ. 13Ně bǐì Tentǎn Jǔu wǎn ane, Ě jlɛ̌ ba ji ɛ ɛ̈ moo klě tǐ fòfoa wlòmo Ě dǔa ɛ ble popoɛ mǒ keǒ bo diě a mɔ̀ Ě mǐɔ nyopò Nyesoa mɔ̀ jae le klě a slè wòje ke Ě nuu klě kuodakwɛ̌ tùu mɔ̀, kɛɛ tǐ wùɛ mɔ̀ ɛ kɔn dɛ kɛn mǒo je. 14Ě kɔn boǒ sɛ̀ɛ nyopòà ü jii le mǒ plě klee ü see le ji plě nyopòà kɔn'ɔ tɔ̀n klee ü see tɔ̀n kɔn. 15Tèǒ nì kɔn tè ně fǒ nymɛ̌ keǒ bo jaě ɛmo kàan tuposàà klě a mɔ̀ ke klě dě fòɛǒ moo Wlùun wlòmo. 16Nyesoaa kàan tuposà moo Ɔɔ kpě ï wɛɛ nyu wùɛ ɔ̈ po ii tè kàan tè, tèǒ nì kɔn tè ně pe ɛ popoɛɛ tònwe. Klekle ɛmo tuposàǒ ɛ poo lo klě Jùwɛ nyo mɔ̀ plě ɛ̌ poo lo klě kuodakwɛ̌ mɔ̀. 17Nyesoaa tuposàǒ nɛ̀ tee ɛ ämo ke Ɔ nii tùonyugbe jebo siǐn nyu mǒ nunuɛ. Ɛ tùu ɛ tè wlò popoɛ wlò ɛ̌ chlàa ɛ tè wlò popoɛ dlǒ wòje ke Nyesoaa win dɛ̌ɛ ɛ̈ moo, “Nyuà Nyesoa nuu jebo siǐn nyu mǒ nɔ̀ kɔn tè wlò popoɛ, dɛǒ nɛ̀ kɔn tè ɔ mi kmɔ̌ sie fònfno kɔnma.” 18Nyesoaǒ neěe jɔkɛn Ɔɔ jlo be pepě mǒ keǒ nyopò wùɛ mɔ̀ ü se Ɔɔ ji klee üà dɛ kukǔ jǐi je plě ü nii dɛ knǎ ɛ̈ kenkɛɛ nee Nyesoaa kàan dɛ jele. 19Ɔ mɛɛ̌ǒ uu plɔ tu kɛn bo. Ɔ nye u tè le jbojbɛ Ɔ̌ po Ɔɔ chɛ̀ pepě mǒ keǒ u mɔ̀. Tèǒ nì kɔn tè u ji Ɔ lo tɛɛ. 20Sɔɔn'aě tǐǒ jleě mǒ Nyesoa nuaa kmɔ̌à, nɛ̀ u jii noǎ keǒ Ɔ jleě mǒ. Bǔ tan'ǒ noǎ Ɔ nuu mɔ̀le, nì pe ɛ pepě mǒ ɛ̈ moo Ɔmoà Ɔ blě kmɔ̌ sie kpě plě è Nɔ̀ moo Nyesoa. Tèǒ nì kɔn tè uu dɛ kukǔǒ u nii kanfinǎ seǒ ɛ kɛn ne. 21I moo kàan tè u ji Nyesoa, kɛɛ uǔ tùǒ Ɔ wòje Nyesoa klee uǔ pe Ɔ tàto keǒ noǎ wùɛ mɔ̀ ï Ɔ ni uu mǒ, kɛɛ uu dlě le sìɛnsiɛn neǒ noǎà kɛn ï see dɛ wlòmo ne, è uu plɔ kokoɛ̌ wlògbaeǒ kwijlě neě ɛ kɛn. 22U je u kɔn tɔ̀n, kɛɛ u bo lo. 23È tè jǐ boǎ Nyesoaà Ɔ̈ɔ̌ kǒo Nɔ̀ u peǒ nǔkpuǐà see dɛ mǒ ne pènmo ï wǒo je tùonyugbe ɔ̈ kɔn'ɔ kokoɛ̌ klee ï wǒo je noe klee soa ï nee bee hɛ̀n hɛ̀n jele plě de chlì noǎ, ï kɔn wùɛ kɔn'ɔ kokoɛ̌. 24Tèǒ nì kɔn tè Nyesoa tbɛ u kɛn u mǐ uu chɛ̀ɛ dɛ kukǔ ble po u mǐ gblà kmɔ̌ ne ɛ̈ see mnǒ wɛ̀ uǔ di uu fǒ ngmà je tù. 25Nyesoaa kàan dɛà nɛ̀ u sìnsiɛɛ mɔ̀ u poǒ sen dɛ pènmo. Noǎǒ Nyesoa nuu nì kɔn konkwa u ni plě nì kɔn wɛ̀ u sɛ̀, ɛ̀ sìn'ǒ bu sà Ɔmoǒ nuu noǎǒ Ɔɔ wɛ̀ Ɔ̈ blɛɛ je Bɔ̈ kɔn'ɔ de bìsea tǐ wùɛ mɔ̀. 26Tèǒ nì kɔn tè Nyesoa sɔn'ǒ u mɔ̀ mǒ bu neě tònwe kmɔ̌ǒ slè bo. È dɛ uu nyno nii nɛ̀à, u tbɛ u klee jbɛjlu bu sɔn pɛna mǒ kɛn ǔ chè uu bǐì nyno ja. 27È uu jbɛjlu tbɛ u klee nyno bu sɔn pɛna mǒ kɛn ǔ chè uu bǐì jbɛjlu ja. Tònwe dɛǒ nɛ̀ jbɛjlu ni uu bǐì jbɛjlu mǒ, è ɛɛ plɔɔ tu kɛn bo maěaǒ blɛɛ ɛɛ je nɛ̀ u jě. 28Ke ɛ toon jleě mǒ bo tùonyopo je ǔ see wɔn bu sìɛn nee Nyesoaa kɛn wɔɔn dɛɛ tè dlǒ mɔ̀le, Nyesoa tɛ u bo bu neě uu dlǒ le sìɛnsiɛn kukǔǒ slè ɛ̈ di ɛɛ numa u mǐ noǎ nu ï u see je blɛɛ le bu nuu. 29Uu kmɔ̌ neneɛ jǐ jele noǎ kukwǐi doědoe, kàwloo wlògbae klee wnɔwnǔ klee chnɛ̌ wlògbae klee chea nì jiě u měne plě mnùngma popoɛ klee wònwɔn klee nyopò mǒ booa plě klee nyu kàgba mǒ popoɛ. U boɛɛ nyopò de měne 30ǔ boɛ nyopò tè kukwǐ fǒ měne ǔ faen Nyesoa plě ǔ blě dlě jakě klee de jaě sùsu plě ǔ pe wun fòɛ le. U sɛ̀ noǎ kukwǐ jajle tà měne bu nuu, uǔ tùǒ uu naǎpò klee gbeǐpòo win bo. 31Uu plɔ kǒ lo plě uǔ nyna uu pee dɛ kɛn bo, u se mǒ noɛnoɛ kɔn keǒ nyopò tùu mɔ̀ plě uǔ jbo nyu wùɛ wɔle je. 32Kàan tè u ji ke Nyesoaa teteǎ dɛ̌ɛ le ɛ̈ moo nyopòǒ ni imoo noǎǒ, kmɔ̌ sie kokoɛ̌ nɛ̀ blɛɛ u je plě ɛ se bu nu imo noǎǒ ɛ doo tè, kɛɛ imo noǎa doǒ nì u pe nyopò tùu kbě ja le keǒ bu nu ke.


text: 1Ě tmɛɛ̌ a kàan tè wòje Tentǎn Jǔ, ně tmɔ̌ sen. Ngmà Je Ne Sùsu Nɛ̀ jboo ɛ ně tè le jbojbɛ le plě Nɛ̀ nu ɛ Ě kuun ɛ wlò je 2bo ke bò dɛ̌ ɛ̈ moo ně wlò be wɔ̀ɔn chɔɔ plě Ě kɔn chnechně dɛ ɛ̈ see dɛ bobɔ̌ kɔn klěě wlò jleě 3keǒ ně nyopò Ǐsòwɛ̌ kwɛɛn mɔ̀ ü moo ně chɛ̀ɛ kmɔ̌ wǒ nyo. Bɛ̌ nu bɛ̌ diiǒ u mɔ̀ mǎma, Ě mii ɛ kɛn wɔɔnma keǒ Nyesoa Bɔ bɛ̌ɛ̌ mǒ na slè mumuɛɛ wun kɛn plě Ě miiǒ Tentǎn Jǔ jleě mǒ sàe le. 4Nyesoa nu u mǒ Ɔɔ jlǔ Ɔ̌ nye u tè jǐ boaboǎ Ɔ̌ po kuo win keǒ u mɔ̀ Ɔ̌ nye u Ɔɔ teteǎ plě Ɔ̌ tee u ke bu nu Ɔɔ wɛ̀ sèsa plě Ɔ̌ pooě u noǎ. 5Nù moo äa gbeǐpòo jlǔu jlǔ. Klě tùonyu tǔn mǒ Tentǎn Jǔ moo u nyuu do ke. Nɛ bo Nyesoa Ɔ̈ neěe noǎ wùɛɛ dlǒ jleě Bɔ kɔn baea tǐ wùɛ mɔ̀, kě bɛ ne. 6Ɛ se ɛ nynɛ̌ sɛ̀n ɛ̈ moo Nyesoa seae Ɔɔ dɛà le ɛ̈ Ɔ je Ɔ mii numa. Ɛ se nyopò wùɛ ü moo Ǐsòwɛ̌ɛ jlǔu jlǔ u se Nyesoaa jlǔ. 7Ɛ se Eblɛ̌hɛ̀moo jlǔu jlǔ wùɛ u se Nyesoaa jlǔ. Bi beě a wlò jleě dɛ Nyesoa tmɔɔ̌a Eblɛ̌hɛ̀mo ɛ̈ moo, “Aesěèe jlǔ nù u mi nè jlǔu jlǔ daeba.” 8Ɛ se nynɛ̌ sɛ̀n bǎ moo nyu tɔ̀ɔ jlǔu jlǔ ɛ se a Nyesoa nyo mǒ numa mu, kɛɛ bǎ moo Nyuà Nyesoa peeě Ɔɔ mɔ̀ na nyo nɛ̀ mi a Nyesoaa nyo mǒ numa. 9Nyesoa peeaě ɛ Eblɛ̌hɛ̀mo Ɔ je, “Tǐi doà a nee kɛn bǐ keaǒ nyni Ě miǎ je tbaeba, è Selɔ̌ miǎ jbɛjuju kɔnma.” 10Ɛɛ doǒ ɛ sea pee dɛ, tà Wlibɛkɔ̌ neaa jlǔu kwlě mǒ keǒ äa gbeǐ Aesěè mɔ̀ 11plě ɔ mǐa ɔɔ jlǔǒ kɔn üà sěɛɛ̌a jèe kàan dɛ klee dɛ kukǔ ji, Nyesoa teea lɛ ɛ̈ moo dɛ Ɔ poaa ble ɛ mia tùɔn kpaba, 12Ɔ̌ tmɔɔ̌a Wlibɛkɔ̌ ɛ̈ moo, “Nè nyǐsaju ɔ miě jǔ wɛ̀le bobo neema.” Dɛǒ jlǔǒ u nuaa ɛ se ɛɛ tè Nyesoa sea tèǒ boɔ, kɛɛ dɛ kɔn tè Ɔ nua nɛɛ nɛ̀ moo Ɔ poa ɛ ble nyu Ɔ miaa daba. 13Plě Jèkɔ̌po klee Isɔ̀ mia kɔɔn no, kě Nyesoaa win dɛ̌ ke i je, “Ě noɛɛa Jèkɔ̌po mǒ no, kɛɛ Ě faen'a Isɔ̀ lo.” 14Ɛmoǒ ɛ sɛ̀n kɛ nynɛ̌ Nyesoa se mǒ slɛɛ̌ lee? Òooǒn, sɛjesɛ ɛ se bò nu! 15Ba jě ke Nyesoa dǎlaa Mɔ̀sě je Ɔ je, “Ě mi wɔle je jbojbɛ kɔnma keǒ nyopòà Ě jlɛ̌ Boǒ jboo wɔle je mɔ̀. Ě mi nyopòà Ě jlɛ̌ Boǒ noɛɛ mǒo mǒ noɛɛma.” 16Ii tè ɛ slě ɛ mɔ̀ kɔn dɛ moo aa kɛn wɔɔn dɛ plě dɛ a nii, ɛ se ɛ ɛɛ̌ nu a Nyesoaa nyopò mǒ. Kɛɛ Nyesoaa wɔle je jbojbɛ nɛ̀ ni ɛ. 17Ɛɛ jboo dɛ tɛ̀ɛ nɛ̀ moo Nyesoaa win Ɔ boɔlaa tà Ɔ dǎla bòo keǒ Fɛ̀lǒte jleě mǒ ɔ̈ mooa Klɔ̀ba keǒ Ǐjɛ̀te nyo mɔ̀ ɛ̈ moo, “Mǒà Mǒ nuù klɔ̀ba mǒ ɛ̈ di ɛɛ numa Ě mǐ Ně kpě nyopò wùɛ tee le keǒò jleě mǒ plě Ně nynɛ̌ mǐ kmɔ̌ wùɛà kɛn le gbɛ̀tɛɛ le.” 18Ii tè Nyesoa kɔn wɔle je jbojbɛ keǒ nyu wùɛ Ɔ jlɛ̌ Bɔ jboo wɔle je mɔ̀ plě Ɔ̌ jɛkɛ̌ɛ nyu wùɛɛ wlò ɔ̈ kɔn wlò Ɔ jlɛ̌ Bɔ jakǎ lee. 19Aa nyu wɔ̀le je bɔ chɛtlǐi li kělɔɔ̌ mɔ̀ bɔ dǎ bò ɛ̈ moo, “Bɛ̌ nu nyu wùɛ bɔ̌ slě wɔ̀ bɔ sàǒ Nyesoaa dɛ Ɔ jlɛ̌ɛ snǔ mɔ̀, è nyopò bǔ se Ɔ de na, mɛ kɔɔ̌n tè Ɔ jɛɛ leě kɛ u tè kaǒ?” 20Kɛɛ mòà monoo tùonyugbe, à kpě tae kɔ̀ɔ̌n kɛ è jɛɛ leě wun de kělɔ Nyesoa mɔ̀? Dɛ̌ɛ̀ jagbee ɛɛ̌ gbà nyuǒ nu ɛ wan ɛ̈ moo, “Mɛ kɔɔ̌n tè nùǔ bo mǒ nunuɛ?” 21Bɛ̌ nu bɛ mɔ nyu bɔ̌ jlɛ̌ bɔ nu bɛǒ bɔ mɔ jǐlenmɔ jagbee klee jǐlenymi jagbee, ɛ se kɛ lɔ̀ ɔ se kpě blě keǒ bɔ chlà dɛ ɔ mii numa le? 22Dɛɛ doǒ nɛ̀ ɛ mono, bɛ̌ nu Nyesoa Bɔ̌ keea ɛ jlɛ̌, Ɔ mii Ɔɔ jlo nyopò teeba plě u mǐi Ɔɔ kpě jě. Kɛɛ Ɔ chlà lɛ keǒ Bɔ dbǎ wlò plě Ɔ miǒ nyopòà ü blɛɛ ɛɛ je uu plɔ tu kɛn bo maě ne ü wɔ̀ luu chɛ̀ mɔ̀le keǒ gbè sùesuɛ mɔ̀. 23Dɛǒ nɛ̀ Ɔ ni ɛ̈ di ɛɛ numa Ɔ mǐ Ɔɔ tè jǐ boaboǎ fòɛ tee le keǒ nyopòà mɔ̀ ü Ɔ jboo wɔle je Ɔ wɔ̀ɔ mɔ̀ keǒ tè jǐ boaboǎǒ mɔ̀ klě seela tǐ jleě. 24Nyesoa se ämo Jùwɛ nyo do sosǒ da, kɛɛ klee kuodakwɛ̌ ke keǒ bu moo Ɔɔ nyopò 25wòje keǒ Nyesoa dǎlaa klě Ɔɔ wnɔsàɔ Hosiǎ mǒ seela tǐ jleě ɛ̈ moo, “Ě mi nyopò Ně nyopò daeba ü se pnɔ Něe nyopò. Ě mi nyopò mǒ noɛɛma ü Ě se pnɔɔ mǒ noɛɛ ne. 26È tàě kmɔ̌ sie Nyesoa tmɛɛ̌ pnɔ lěe nyopò ɛ̈ moo, ‘A se Ně nyopò,’ klě kɔn do Ɔ miě u Ɔɔ nyopò daeba.” 27Nyesoaa wnɔsàɔ Aesaeǎ sàla ɛ wan seela tǐ jleě, è kě ɔ dɛ̌a ɔ je, “Baǎje bɛ̌ nu Ǐsòwɛ̌ɛ jlǔu jlǔ uu fòfoɛ bǔ wǒ je jbǒo mǐsiɔ̌ ɛ̈ neǒo jbǒ wien, uu mòngmɛ nyo sosǒ nù mi waba. 28Nyesoa miě umoǒ see wa uu plɔɔ tu kɛn bo maěma kpǎkpǎ.” 29Kě Aesaeǎ dǎla ke ɔ je, “Bɛ̌ nu kpě kɛne Nyesoa Bɔ̌ see ämo Jùwɛ nyo äa jlǔu jlǔu tìe kmɔ̌ si, è äa nyuu doo chɛ̀ see kmɔ̌ si wòje keǒ dɛ kukǔ nu nyopò ü neaěe deěǒ wlòmo ï moo Sedɔ̀n klee Komolà uu ka neaa je.” 30Dɛɛ do ä wɔ̀le je bä sàě ii wlòmo nɛ̀ moo kuodakwɛ̌ üà uǔ pɔ̀n pnɔ ɛɛ le bü moo pnɔɔ jebo siǐn nyo u moo jebo siǐn nyo klě uu tè wlò popoɛ mǒ ɛ̈ u kɔn'ɔ klě Tentǎn Jǔ mǒ, 31kɛɛ Ǐsòwɛ̌ kwɛɛn'à pɛ̀n ɛɛ le keǒ bü moo jebo siǐn nyo keǒ Nyesoaa teteǎa bo tùtuɛ mɔ̀, u se jebo siǐn nyo. 32Mɛ kɔɔ̌n kɛ tè u seǒo jebo siǐn ni? Dɛ nu ɛɛ nɛ̀ moo u pɛ̀n jebo siǐan le klě dɛ u nii mǒ ɛ̈ se bu kɔn tè wlò popoɛ. Dɛǒ nɛ̀ kɔn wlòmo klě u bòoě bojoɛɛ keǒ Seɔ̌ jleě mǒ Ɛ̈ moo Tentǎn Jǔ 33Ɔ̈ Nyesoaa win boɛɛ lee kɛn ɛ̈ moo, “A tanàle, Ě miǎě Seɔ̌ klě Jlǔsnɛ diǎ bo tùba ɛ̈ u dɛɛ Sàna diě ke, Ɛ miǎ nyopòǒ miǎ Ɛ bòba wɔ̀ɔn le po, kɛɛ nyu wùɛ ɔ̈ miǎ Ɔɔ tè kàan tè poba, tònwe seǎ ɔ numa mu.”


text: 1È klě tǐǒ wlòmo ɛ kɔna nyopò tùu neaǒo nù tmɛɛ̌a Jùsu ke kòngmna nyefòɛ Pàlɛ̌te nuaa nyopòà sɔnaa Jàlalǐi wakǎ kɛn mǒ dbadbǎ tà u keaa Nyesoaa chɔ̀no pie. 2È Jùsu gbàla u wan Ɔ je, “Aa wlò je tà dɛǒ ɛ kpala kɛɛ tùɔn keǒ u mɔ̀ ɛ tee ɛ ɛ̈ moo uu kpni kukwǐ sìn'aǒ Jàlalǐi nyopò tùuǒ mǒ no le? 3Ɛ se bò nu, kɛɛ Ě tmɛɛ̌ ane, bǎ se aa wlè bo bitǐ, aa wùɛà kě a mi kokoɛ̌ numa ke. 4È tàii pù tùo nnyɛɛ̀ǒ nea lěe Saloòn diě wlòmo ü ja tmɔ kǎ fòɛǒ nea lěe ɛ tòaea dlǒ ü kǒaa, aa wlò je ɛmo dɛǒ ɛ sɛ̀n'a kɛ nynɛ̌ uu kpni kukwǐ sìn'aǒ nyopò tùuǒ nea lěe Jlǔsnɛ mǒ no le? 5Ɛ se bò nu, kɛɛ Ě tmɛɛ̌ ane, bǎ se aa wlè bo bitǐ, aa wùɛà kě a mi kokoɛ̌ numa ke.” 6È dǎtèkpaà nɛ̀ Jùsu poa u je Ɔ je, “Ɛ kɔna jbɛju tɔ̀ɔ nɔ̀ dɔ̌a bueě tu klě ɔɔ bò mǒ. Tǐ wùɛ mɔ̀ ɔ miě bueěǒ ja ɔ̌ pɛ̀n buo le, kɛɛ ɔ sěɛlǎě ɛ buo ja jɛɛ le. 7Ii tè nyuǒ tùia lɔɔ bòǒ jǐ mɔ̀, kě ɔ dɛ̌a ɔ je, ‘Tanàle, klě jlěe tan'à wlòmo ke Ě diěe Ě dii bui le pɔ̀nma kělɔ bueě tuɔ ja ně jɛɛɔ dɛ, ii tè dba lɛ. Mɛ kɔɔ̌n tè ɛ kènkae neě kɛ fɔ̌à kɛn ble putu mǒ?’ 8È bò jǐ mɔ̀ tùɔ̌ tùa lɔ kɛ̀ɛn ɔ je, ‘Nyefòɛ, sɔn'ǒ ɛ mɔ̀ mǒ bɛ kun klě jlǒo doà wlòmo, Ě mi ɛ kwlǎ le sàba Ě mǐ ɛ wɔ̀te wɔ̀ɔn le po. 9Ɛɛ̌ wlɛ̀ǒ jlǒǒ miěe diba ɛɛ̌ toǎ. È bɛ̌ nu bɛ̌ seǎ to Ě miǎ ɛ dbaba.’ ” 10Ɛ kɔna Sɛ̌ɛ̀de waě tɛ̀ɛ mɔ̀ ɛ̈ moo Nyesoaa de fɛ chnɛ̀ jlǒ waě Jùsu teea nyopò klě Jùwɛ nyoo Nyesoa koǔ tɛ̀ɛ bo, 11è klě nynɔ tɔ̀ɔ nea lě ɔ̈ kǔ sùsu kɔɔ̌a klě jleě pù tùo nnyɛɛ̀ wlòmo, ii tè ɛ nua nɔ ɔ̌ klǐa, ɔ seaě mǒ slɛɛ̌a wɔ̀. 12Tà Jùsu jěa lɔɔ, Ɔ dala ɔ bɔ diaǒ slè Ɔ je, “Nynɔ, wàn mǒ dbǐ, nè kwɛ̌ wɛ̀ le.” 13È Ɔ poaǒ ɔ son jleě mǒ bo, è tǐi doo tǐ jleě è nɔ̀ǒ slɛɛ̌a mǒ ɔ̈ pea Nyesoaa nynɛ̌ le. 14Kɛɛ Nyesoa koǔu je siɔ beea Jùsu jlo měne keǒ Bɔ dia nyu pean keǒ Nyesoaa de fɛ chnɛ̀ jlǒ waěǒ mɔ̀. Ii tè kě ɔ dɛ̌a nyopòǒ je ɔ je, “Ä kɔn wěe m̀mɔdo klě wǐki wlòmo nyu bɔ nunuu konkwa mǒ, nì kɔn mǒ ba diě a mǐ pean, kɛɛ ɛ̈ see Nyesoaa de fɛ waě mɔ̀.” 15È Koɔn tùia lɔ kɛ̀ɛn Ɔ je, “Amo ä jěè kɛn ä daà kàan chènyɔ nyopò nae nyoà, klě Nyesoaa de fɛ waě wlòmo a nyuu blǐ klee jakǎsè nenǎ to bɛ̌ ke ii dɛ ni, a sɛ̀ě ɛ blò wan ǎ kpɛě ɛ plomǒ ǎ nye ɛ ně. 16Kɛɛ nynɔà monoo Eblɛ̌hɛ̀moo jǔ ɔ̈à Setɛ̀n ɔ̈ moo kǔ sìsii klɔ̀ba poo dbǐ mǒ bo klě jlěe pù tùo nnyɛɛ̀ wlòmo nɔ̀ aǎ jlǎ ba sɛ̀ɛ mǒ. Ɔ se kɛ je blɛɛ le bɔ wan dbǐ mǒ keǒ Nyesoaa de fɛ waěà mɔ̀le?” 17È dɛǒ Ɔ boɔlaa ɛ poa Ɔɔ jlae nyo tònwe je, kɛɛ nyopò tùu wùɛǒ neaǒo uu plɛ bloa le keǒ wlòlekaen noǎ wùɛ Ɔ niaa mɔ̀. 18È Jùsu gbɛ̀a u wan Ɔ je, “Nyesoaa win kwa konkɔn'à mɛ ɛ wǒoǒ kɛ je? Mɛ Bo poǒ kɛ ɛ je joo? 19Ɛ wǒ je mɔsà joɛ̌ɛ chěnchaě ɛ̈à nyu dǔ mǒo ɔ kpa lěe chè mǒ ɔ dɔ̌ɔ bɛ̈ kuun ɛ̈ nii tu fòɛ noe peeěe dlě ja.” 20È kě Ɔ dɛ̌a Ɔ je, “Mɛ Bo poǒ kɛ Nyesoaa win kwa konkɔn'à je de? 21Ɛ wǒ je keà nynɔ duǐ ǐsi chěnchaǐ gbei mǒ, ɔ peě ii flɔ̌ɔɔ pǔpu fòfoa slè, ɔ duduɛ lɛɛ ɛ̌ pɛ lɛɛ jǐ měne ɛ̌ ni ɛɛ ɛ̌ fìi.” 22È tà Jùsu keaa Jlǔsnɛ dǐa mi, Ɔ̀ bɛɛ̌aě deě klee klìgbe tìi kɛn tìe Ɔ̌ teea u. 23Klě deěǒ i dɛɛ do kɛn nyu tɔ̀ɔ gbàla Ɔ wan ɔ je, “Koɔn, mòngmɛ nyo sosǒ nù Nyesoa mi kɛ waba klě uu kpni kukwǐ slè le?” È Ɔ poa u dǎtèkpa je Ɔ je, 24“Bo tmɔɔ̌ mò, bɛ̌ nu bo nyu bɔ̌ ke kmɔ̌ neneɛɛ snǔ le pɛ̀n, è bɔ poě kbě bɔ chenchean ɔ miǒ chnu chěnchaě jleě pae le. Mɛ kɔɔ̌n tèǒ joo nɛ̀ moo nyopò fòfoa mi ɛ mǒ tɛ̀nma keǒ bu paeǒ ɛ jleě, kɛɛ u slě ɛ wɔ̀ba mu. 25È bɛ̌ nu Nyuǒ kɔn'ɔ koǔ Bɔ̌ sɔn'ǎ mǒ Bɔ̌ poǎǒ chnu, è a miǎǒ plomǒ ble nynama a mǐǎ bò dǎ ɛ̈ moo, ‘Ä bɛ̀teè le Koɔn, kna ä je!’ Kɛɛ Ɔ miǎ a kɛ̀ɛn tùba ɛ̈ moo, ‘Ě se a ji. Ě se tà a sɔn mǒo jii chɛ̀?’ 26È kě a miǎ dǎba ɛ̈ moo, ‘Ä klee Mò ä diiaǒ dɛ tàa do ä nɛ̌a plě È teea klě äa dǐa.’ 27È kě Ɔ miǎ a je dǎba de ɛ̈ moo, ‘Ě se a ji, è tà a sɔɔ̌n kɛ mǒ. A sɔn'ǒǒ jemǒ, amo dɛ kukǔ nu nyoà!’ 28Bǎ jěǎ Eblɛ̌hɛ̀mo klee Aesěè klee Jèkɔ̌po klee Nyesoaa wnɔsàɔpo wùɛ klě jɔkɛn deplě slè, a miǎ wɔle fìɛn fìnma a miǎ nyě di. Mɛ̌oǒ joo nɛ̀ moo Nyesoa miǎǒ a plomǒ poba. 29È nyopò miǎě togbea blě kɛn mǒ sɔnma, tìe miǎě batle blě kɛn mǒ sɔn, tìe miǎě wɛn'ɛ kwlǎ mǒ wǒla mǒ sɔn plě tìe miǎě wɛn'ɛ pala mǒ sɔn u mǐǎ uu kɛn bo ne noǎ kɛn ble ne keǒ Nyesoaa deplě de ngmnengmnɛ̌ɛ digbaǐ mɔ̀. 30È nyopòà monoo demǒ bɔɔ̌ nyo nù miǎě nya nema, è nyopòà monoo nyane nyo nù miǎě demǒ bɔɔ̌ba.” 31È klě tǐǒ wlòmo Fɛlesǐi wǎn'a tìe diaě Jùsu mɔ̀, kě u dɛ̌a Ɔ je u je, “Blɛ̀ɛ je Bò sɔn'à tùɔn'à kɛn mǒ kèkeà Bò muě tà tɔ̀ɔ. Mɛ̌oǒ joo nɛ̀ moo kòngmna nyefòɛ Hɛwlǒ jlɛ̌ bɔ dbǎ Mò.” 32Ɔ tùa lu kɛ̀ɛn Ɔ je, “A mu a tmɔɔ̌ kplakplǒ nyuǒ ɛ̈ moo kekɛɛà Ě miě nyopò kǔ sìsi ja le sàba, Ě mǐ uu kweǎ pean, dɛɛ doǒ nɛ̀ Ě mi kàn numa. È chnɛ̀ɛa Ně konkwa miǎ mɔ̀ wɛ̀ba. 33È dɛ bɛ jě bɛ kpa tùɔn, Ě sòɛ Bo be snǔ mɔ̀ kekɛɛ Ě mǐ kàn na Ě mǐǎ na chnɛ̀ɛa. Mɛ kɔɔ̌n tèǒ joo nɛ̀ moo ɛ seǒ le wɛɛn ne nyuà monoo Nyesoaa wnɔsàɔ bu dbaěě ɔ tà tɔ̀ɔ, ɛ̀ sìn'ǒ klě Jlǔsnɛ diǎa do. 34Jlǔsnɛ nyo ane, Jlǔsnɛ nyo ane, amoà dbɛ̌ɛ Nyesoaa wnɔsàɔpo plě ü dbɛɛ̌ lěe nyopòà Nyesoa dboɔ amoo mɔ̀ seɛ̌, klě tǐ fòfoa wlòmo Ě jlɛ̌ Boǒ bòo a le kělɔ Ně chɛ̀ mɔ̀ wòje keǒ soǎn naǎ nii ɔ̌ gbè ɔɔ jlǔ le klě ɔ chɛ̀ɛ kpakpea bobo, kɛɛ aǎ nyeě fɔ̌! 35A tanàle, a Nyesoaa kǎ fòɛǒ ɛ miǎ kǎflà mooma plě Ě tmɛɛ̌ ane, a see kɛɛ̌ jejeɛ̌ kɔn de ɛ mǐ ɛ kpa kpa tǐǒ i miǎǒ nyni ï kɔn mǒ a miǎ bòo dǎba ɛ̈ moo, ‘Baea keǒ Nyuǒ mɔ̀ Ɔ̈ diiěe Koɔn Nyesoaa nynɛ̌ wlòmo!’ ”


text: 1Chněedɛ̌à ɛ boɛɛ kɛn noǎ Nyesoa nyeaa Jùsu Tentǎn Jǔ Bɔ teeaa Nyesoaa na wien po nyebajle klee nynejlu ï kɔn bi kpalaa tùɔn ï kɔn tǐ seaǒo mɔ̀ tmɔ. Tentǎn Jǔ dboa Ɔɔ najiǒpòi kělɔ mǒ Jɔ̀ɔ̌n mɔ̀ ɔ̈ moo Ɔɔ na wien po nyebajlo Ɔ̌ teeaǎ noǎǒ. 2Kělɔ chněedɛ̌ɔ wlòmo Ě sèsae ii tè kɛn le ɛ̈ kwɛɛǒo noǎ wùɛ Ě jěaa jleě mǒ bo. Win'à i moo Nyesoaa tuposà klee dɛ Tentǎn Jǔ Jùsu tmɔɔ̌a mǒo. 3Nyuà mii Nyesoaa wnɔsà win'à slèba ɔ kɔn ngmna, dɛɛ doǒ nɛ̀ ɛ mono keǒ nyopòà mi nii wɔ̌nma plě ü mi nii kàan tè poba mɔ̀ ï kɔn tè chleě lee kělɔ chněedɛ̌ɔ wlòmo. Mɛ̌oǒ joo nɛ̀ moo tǐ mǎ bo je keǒ noǎ wùɛà bi kpa tùɔn. 4Mǒ Jɔ̀ɔ̌n'à chlě chněedɛ̌à klě Tentǎn Jǔu wǎn'a tàkpɛ̌ɛ nyiɛtaà mɔ̀ ü neěe Esìa wakǎ kɛn. Wlòo jlajlǎ dɛ ɛ̈ɛ̌ sàa wlò kǔ mǒ klee ně bo wnawna bi neeǒ a mɔ̀ ï sɔn lěe Nyesoa mɔ̀ mǒ Ɔ̈ ɛ tùu klee ɛ tùaa plě Ɔ̈ miěe diba klee ï sɔn lěe sìsii nyiɛtaǒ mɔ̀ mǒ ï nynaǒ Ɔɔ klɔ̀ba gbèsɛɛ jemǒ bo 5klee klě Jùsu Tentǎn Jǔ mɔ̀ Ɔ̈ moo wlò kpae Sàse klee klekle Nyu Ɔ̈ sàeěe kǒla mǒ plě Ɔ̈ kɔn'ɔ klɔ̀bapoo wùɛ win kwa ü neɔɔ blǒɔ mɔ̀. Bìsea keǒ Jùsu mɔ̀ keǒ Bɔ di ä mǒ noɛɛ ne Bɔ di ä kpni kukwǐi plɔ tu kɛn bo maěe dbǔ mɔ̀ bɛ̌ ɛ̈ Ɔɔ kokoɛ̌ nuu. 6Ɔ nu ä mǒ klɔ̀bapoo klee bodiɔpò ä mǐ Ɔɔ Nyesoa Ɔ̈ moo Ɔɔ Gbeǐ Ɔɔ konkwa nu. Nɛ bo Tentǎn Jǔ Bɔ kɔn tè jǐ boaboǎ klee kpě ke ɛ mii jleě mǒ bo tonma, kě bɛ ne! 7A tanà le, Tentǎn Jǔ miǎě nukpě kɛn diiba! Nyopò wùɛ miǎǒ Ɔ jleě mɔ̀ kpaba, jà nyopòo chɛ̀ǒ dbǎla Ɔɔ. Dakwɛ̌ wùɛà neɔɔ kmɔ̌ɔ mɔ̀ u mi Ɔɔ sònwɛ chìnma. Imo tèà nì moo kàan tè, kě bɛ ne. 8Kpě kɛne Koɔn Nyesoa Ɔ̈ ɛ tùaa klee ɛ tùu plě Ɔ̈ miěe diba, kě Ɔ dɛ̌ Ɔ je, “Mǒà Mǒ moo Ɛɛ Wlò Tùla Mǒ klee Ɛɛ Dlǒ Chlɛ̀ɛa.” 9Mǒ Jɔ̀ɔ̌n'à ɔ̈ moo aa bě Tentǎn Jǔu wǎnpòi, Ě moo aa nenatùmo klě sònwɛ jejeɛ̌ slè klee Nyesoaa deplě klee tǐ jakě jebo nynanyna ï ä klee Jùsu ä jeěǒo tàa do. Ě boɛa Nyesoaa win plě Ě nia Jùsuu sàse dɛ, tèǒ nì kɔn tè Wlǔmɔ nyoo kòngmna kpala lěě blǒ tìeǒ kɛn ɛ̈ ně poěe gbàe mǒ u dɛɛ Pamǒ. 10Koɔn'ɔ defɛ chnɛ̀ jlǒ waě tɛ̀ɛ mɔ̀ ɛ̈ moo Sɛ̌ɛ̀de, Nyesoaa Sùsu Nɛ̀ bea lěě ja. È Ě wɔ̌na win ï pnɛ̌aa le klěě demǒ wòje keà nokpa boɛaa, 11kě i dɛ̌a i je, “Chlě dɛǒ jèe klě chněedɛ̌ wlòmo mì ɛ dbo klě Tentǎn Jǔu wǎn'a tàkpɛ̌ɛ nyiɛtaǒ mɔ̀ ü neěe deě fòeà monoo Ɛfèse kɛn klee Smanà klee Pɔkemɔ̀ klee Taetawlà klee Sɔdè klee Feledɛfìa plě klee Lodisìa!” 12Ě bitǐa bo Ě mǐa nyuǒ boɛaě mǒo mɔ̀ jě. Tà Ě bitǐaa bo, Ě jěa klò nǎpea ti fòee nyiɛta. 13Klě klò nǎpea tiǒ slè Nyu tɔ̀ɔ nynanaě bo Ɔ̈ wǒaa Nyuà u dɛɛ Jbɛjuu Jǔ. Ɔ pea wlawlǒ pɛ̀tu ɛ̈ jɛa Lɔɔ bopla plě klò papɔ̌ sìin'aǒ Ɔ kekeě jleě. 14Ɔɔ dlǒ klee dujɔ̌ plɛ̌a pɔpɔ wòje jeseě ɔ̀ɔ̌ fankpɛ̌ plě Ɔɔ jǐ wnea wòje napèpɛlo. 15Ɔɔ boplɛ wnea ǐ nea wlekě wlekě wòje keà u nii na u siɛn kanwɛɛ ɛ̌ wnee plě u sonwɛ nɛɛ fǒ měne. Ɔɔ win jɛ̌a lě wòje keà něe klè kwlii. 16Ɔ blěa kwa jɔtnèe nyiɛta klě Ɔɔ dilǎ son mɔ̀ plě pan'à wɛ̌n'ɛ ɛ̈ kɔn'ɔ jǐi sɔ̌n ɛ̌ sonwɛaě Ɔ wan mǒ. Ɔɔ jigbà wnea wòje keà wɛn wulee blǒ mǒ ɛ fɛn'ɛ. 17Tà Ě jěa Lɔɔ, Ě pɛnaǒ Ɔ be wɔ̀ɔn bo keà nyu kǒo. È Ɔɔ dilǎ son nɛ̀ Ɔ mǎnaǎ kɛn bo, kě Ɔ dɛ̌a Ɔ je, “Fano bɛ bɔ̌ɔ̀ nunuɛ, Mǒ moo Klekle Nyu klee Demǒ Bɔɔ̌ Nyu 18plě Ɔ̈ moo Kmɔ̌ Ne Nyu. Ě kǒa le, kɛɛ tanàle, Ě ne kmɔ̌ ke ɛ mii jleě mǒ bo tonma plě Mǒ kɔn kokoɛ̌ klee na slè mumuɛ win kwa. 19Tèǒ nì kɔn tè chlě noǎà jèe ii tè, jà noǎà jèe klě tǐà wlòmo klee noǎ tìi mìǎa jěba. 20Jɔtnèe nyiɛtaǒ jèe ï neɔ Mǒo dilǎ son mǒ klee nǎpea tii nyiɛtaǒ, dɛ i sɛ̀n'ɛ nynɛ̌ nɛ̀ moo jɔtnèe nyiɛtaǒ nì nynaǒ pènmo bo najiǒpòo nyiɛta ü nynaǒo Tentǎn Jǔu wǎn kpɛɛ nyiɛta pènmo bo. È nǎpea tii nyiɛtaǒ nì nynaǒ pènmo bo Tentǎn Jǔu wǎn kpɛɛ nyiɛtaǒ.”


text: 1Tè wùɛà ä boɛɛ ii mǎ nɛ̀ moo ä kɔn Bodiɔ wòje Mɛchesèda Ɔ̈ nee bo klě jɔkɛn klě Klɔ̀ba Nyesoaa gbèsɛɛ dilǎ son mɔ̀. 2Nɔ̀ ni Bodiɔ konkwa keǒ ä mɔ̀ klě tùɔn'ǒ kɛn ɛ̈ nee ngmà je chɔɔ ɛ̈ moo kàan ngmà je ne ble ɛ̈ Ɔɔ chɛ̀ poo ɛ̈ see tùonyu bɔ po ɛ. 3Bodiɔ wùɛ u tbɛ lɔ keǒ bɔ pie chɔ̀no Nyesoa je klee nyee dɛ. Tèǒ nì kɔn tè äa Bodiɔǒ Ɔ kɔn Bɔ kɔna dɛ Ɔ mǐa chɔ̀no nyee ne keǒ äa kpni kukwǐ mɔ̀. 4Bɛ̌ nu Bɔ̌ neea nɔ kmɔ̌ɔ mɔ̀, Ɔ seea bodiɔ dɛ numa mu. Mɛ̌oǒ joo nɛ̀ moo nyopò tùu neɔ ü nyee Nyesoa noǎ wòje ke Ɔɔ teteǎ nu ɛɛ ble popoɛ. 5Ɛmo bodiɔpò konkwaǒ u ni ɛ ne sosǒ wòje dɛ pènmo bo nyna dɛ plě ɛɛ sùsu keǒ Bodiɔ konkwaǒ Jùsu nii mɔ̀ klě jɔkɛn. Tèǒ nì kɔn tè tà Mɔ̀sě wɛ̀aa mɔ̀ keǒ bɔ poaa Nyesoaa ngmà je ne ble fòɛǒ, Nyesoa wala ɔ wlò je, kě Ɔ dǎla Ɔ je, “Tùě jǐ bo keǒ Ě nu ɛ mòo jǐ kɛn ble popoɛ klě togbee dlǒ mì ɛ nu teěn teěn.” 6Kɛɛ konkwaà Nyesoa nyee Jùsu Bɔ nuu wòje Bodiɔ ɛ kun nu ɛ̌ sìn'ǒ bodiɔpòǒ uu konkwaǒ mǒ. Dɛɛ doǒ nɛ̀ ɛ mono, kuo win'ǒ kɔn tè Jùsu nynaǒo tùonyopo klee Nyesoa pǎnpe bo ii tè kun nu ǐ sìn'ǒ kuo win dakěǒ mǒ. Dɛ nu ɛɛ nɛ̀ moo i nynaǒ kɛn bo tɛɛ pee win ǐ sìn'ǒ pee win dakě mǒ. 7Bɛ̌ nu nyane kuo win'ǒ bo kɔɔ̌ joɛ̌ɛ bɛ̌ seeaǒ i jleě mǒ ne, è wakǎ tɛ̀ɛ see kɛ̀ tà ne keǒ kuo win jajle tìi mɔ̀. 8Kɛɛ Koɔn Nyesoa jěaǒ Ɔɔ nyopò jleě mǒ kɔɔ̌ dɛ, kě Ɔ dǎla Ɔ je, “A po nɔkǔ bo, tǐ diě le tà Ě miǎa kuo win jajle poba klě Ǐsòwɛ̌ kwɛɛn mɔ̀, sɛjesɛ klě dakɔ̌ǒ moo Jùdǎ mɔ̀. 9Ɛ seǎ je wǒba mu kuo win'à Ě poaa klě uu gbeǐpò mɔ̀ tǐǒ jleě Ě kpɛa luu Ě sɛ̀aě uu Ǐjɛ̀te blǒ kɛn. Mɛ̌oǒ joo nɛ̀ moo u seaě sèn bo mǎ keǒ Ně kuo win'ǒ Ě pooa mɔ̀, nɛ̀ nua nɛ Ě tbɛa u kɛn.” È kě Nyesoa dɛ̌a Ɔ je, 10“Dɛà nɛ̀ moo kuo win Ě miǎ poba klě Ǐsòwɛ̌ kwɛɛn mɔ̀ klě kmɔ̌ɔ nya ɛ̈ moo, Ě miě Ně teteǎ klě uu dlě wlòmo poba klee Ě miě i ùu wlè jleě chlě ɛ̈ di ɛɛ numa Ě mǐ uu Nyesoa tù, u mǐ Ně nyopò tù. 11Nyu wùɛ se kɔn bɔ tee ɔɔ je tintǐi nyu plě ɔɔ mamǔ keǒ bɔ ji Mǒ Nyesoa. Sɔɔn'ě nyeflabutupò mɔ̀ mǒ bò jɛ nyopòà kɔn tè kun'u, nyu wùɛ miǐ jiba. 12Dɛ ɛ nuu nɛ̀ moo Ě mi uu kmɔ̌ kukǔu tè wlò le pooba plě Ě see kɛ̀ uu kpni kukwǐi tè wlò mɔ̀ poba mu.” 13Tà Nyesoa daea Ɔɔ kuo win'à kuo win jajle, Ɔ poaǒ kuo win dakěǒ pènmo ii jajle. Dɛ wùɛà paa kɛ̀ɛ dakǎ mǒ klee ɛ̈ kɔn tǐ wɛ̀ǒo le ɛɛ̌ wlɛ̀ǒ bo wɛ̀la mǒ.


text: 1È kě Jùsu dɛ̌a u je de Ɔ je, “Aǎ jɛɛ nyopò tùu tè ɛ̈ di ɛɛ numa Nyesoa Ɔɔ̌ di a tè jɛɛ le ke. 2Ke kɔn doǒ a nii ǎ jɛɛ nyopò tùu tè, ɛɛ doǒ nɛ̀ Nyesoa miǒ jleě mǒ bo nynama ke Ɔ mǐ a tè jɛɛ le. 3Mɛ kɔɔ̌n kɛ tè wɔtae gbeǒ ɛ̈ neěe nyu tɔ̀ɔ jǐ mǒ nè jleě neǒoǒ ɛ mɔ̀, kɛɛ tu peǎn'ǒ ɛ̈ mǎǒ nè chɛ̀ɛ jleě kɛn bo nè jěeě lɛ? 4È tà tu peǎn mǎ kɛǒ nèe jleě kɛn bo, ke tae wɔ̀le je bò nuǔ nyuǒ deda ɛ̈ moo, ‘Diě boǒ sà lěè wɔtaeǒ jǐ mǒ’? 5Mòo ä jěè kɛn ä daà kàan chènyɔ Nyesoa nyu, nyane dɛ bò nuu nɛ̀ moo sàě dìe tu peǎn'ǒ jǐ mǒ, bò kee kɛ le jě tɛɛ plě mòo kɛ lě nyuǒ wɔtaeǒ jǐ mǒ sà. 6Aǎ sɛ̀ǒ ngmà je ne dɛà ɛ̈ kɔn'ǒo Nyesoa mɔ̀ aǎ nye ɛ gbùo plě aǎ tùnwiiǒ aa nèmnejɔ boche jemǒ, nɛ̀ bɛ̌ se bǐ wɔ̀ i kɛn nena mɔ̀ plě i mǐ a jajǎ de i mǐ a wan le keklǎe le.” 7È Jùsu kpɛɛa Ɔɔ win nya Ɔ je, “Bǎ gbàe Nyesoa dɛ wan, Ɔ mi ɛ a nyema. Bǎ pɔ̀n'ě Ɔ dɛ mɔ̀le, a mi ɛ jěba. Bǎ be Ɔ chnu je dɛɛ tè, Ɔ mi a je knama. 8Mɛ̌oǒ joo nɛ̀ moo nyu wùɛ ɔ̈ gbɛ̀ɛ lee Nyesoa dɛ wan Ɔ mi ɛ ɔ̀ nyema. Nyu wùɛ ɔ̈ pɛ̀n'ɛ dɛ le klě Ɔ mɔ̀ ɔ mi ɛ jěba. Nyu wùɛ ɔ̈ mii Nyesoa chnu je beba dɛɛ tè Ɔ mi ɔ je knama. 9Aa nyu tae ɔ̈ neě kɛɔ ä slèɔ ɔɔ jǔ bɔ̌ sòaǎ flɔ̌ɔ ɔ̈ duǐiǐ seɔ̌ mǒ ɔ̈ nyeě ɛ nɔ̀? 10Plě aa nyu tae ɔɔ jǔ bɔ̌ sòaǎ kɛ smìi ɔ̈ nyeě ɔ smɛ bɔ diǐ? 11È bɛ̌ nu amoà monoo dɛ kukǔ nu nyo bǎ ji kàan dɛ tae ba nye aa jlǔ, bɛ̌ nu nyu bɔ̌ gbà aa Gbeǐǒ neěe jɔkɛn wan dɛɛ tè, Ɔ ji kàan dɛ Bɔ nye ɔɔ no ɛ̌ sìn'ǒ a mǒ. 12Dɛ tɛ̀ɛ neǒo nɛ̀ moo a nu nyopò tùu kàan dɛ mǒ ɛɛ doǒ a jlɛ̌ bu nu amoo mǒ. Ii wùɛǒ nì bǎ ke ni, è Nyesoaa teteǎà nìǒ a tùiǒ bo klee Ɔɔ wnɔsàɔpo.” 13È kě Jùsu dɛ̌a u je klě dǎtèkpa wlòmo Ɔ je, “Bǎ ke kmɔ̌ neneɛɛ snǔ le pɛ̀n, a paeǒ wlɔ̀ dɔwun'ǒ kenkěe mɔ̀le jleě. Mɛ̌oǒ joo nɛ̀ moo wlɔ̀ dɔwun'ǒ ɛ̈ miěe gbè sùela mǒ ɛ boǎ le mɔ̀ plě ɛɛ snǔǒ ɛɛ mɔ̀ nena se wan kma, nyopò fòfoa nù kpɛ ɛmo snǔǒ. 14Kɛɛ wlɔ̀ dɔwun'ǒ ɛ̈ miěe kmɔ̌ siee fònfnoo mɔ̀ ɛ kenkě le mɔ̀ plě ɛɛ snǔu mɔ̀ nena kma wan, mòngmɛ nyo sosǒ nù jě ɛmo snǔǒ.” 15È kě Jùsu dɛ̌a u je de Ɔ je, “A gbɛ̀ɛ sen le tmɔ̌ wnɔsàɔpo ü diě amoo mɔ̀ ü pee blakoɔ̌ kɛn, kɛɛ ü blěe chì wlò. 16È dɛ a mi nuu jbooba nɛ̀ moo uu nunu noǎ. Nyu wɔ̀le je bɔ mu kɛ lě chì klǒkwnaě tu ja bɔ chɛ̌n klèbobo loe? Deě nyu wɔ̀le je bɔ muě klě nena gbàku ja bɔ sà lě nyɛkɛ̌ɛ buo loe? 17Ɛ se bò nu, kàan tu toe kàan bui, è tu kukǔ toe bui kukwǐ. 18Kàan tu slě wɔ̀ bɛ to bui kukwǐ, dɛɛ doǒ nɛ̀ ɛ mono, tu kukǔ slě wɔ̀ bɛ to kàan buo. 19Ii tè tuà ɛ̈ see kàan buo toba mu ɛ mi dbaeba ɛ mǐ tǎn poo lo. 20Dɛɛ doǒ nɛ̀ ɛ mono, nyopòà monoo sen le tmɔ̌ wnɔsàɔpo dɛ a mi u jiiba nɛ̀ moo uu boɔboɔ win klee uu nunu noǎ.” 21È kě Jùsu dɛ̌a u je Ɔ je, “Ɛ se nyopò wùɛà ü dɛɛ Mǒo Koɔn, Koɔn u seě Ně win kwa konkɔn bobo nema mu, ɛ̀ sìn'ǒ nyopòo doà ü ni Něe Gbeǐǒ neěe jɔkɛn Ɔɔ kɛn wɔɔn dɛ. 22Klě blilǐ tù chnɛ̀ jlǒ waěǒ wlòmo kě nyopò fòfoa miǎǎ je dǎba, ‘Koɔn, Koɔn, deě ɛ sea kɛ ämo äǎ sàla wan klě Nè nynɛ̌ wlòmo, äǎ sàlaě kǔ sìsi nyopò ja le klě Nè nynɛ̌ wlòmo plě äǎ nua wlòlekaen noǎ fòfoa klě Nè nynɛ̌ wlòmo le?’ 23Kɛɛ Ě mǐǎ u tmɔɔ̌ma ɛ̈ moo, ‘Amo dɛ kukǔ nu nyoà, Ě se a ji, a sɔn'ǒǒ jemǒ!’ ” 24È Jùsu kpɛɛa Ɔɔ win nya Ɔ je, “Nyu wùɛ ɔ̈ wɛ̌n'ɛ tèà Ě boɛɛ ɔ̈ mi nii le numa ɔ wǒ je tɔ̀n kɔn nyu ɔ̈ poa ɔɔ koǔ keǒ seɛ̌ nyakě blǒ kɛn. 25Tà nǔ dbalaa, neǎ jǐa plě pìpia dia le keǒ koǔǒ jleě mǒ, kɛɛ ɛ sea wɔ̀ɔn be. Mɛ̌oǒ joo nɛ̀ moo ɛɛ kǎngmàǒ ɛ neaǒ seɛ̌ kɛn. 26Kɛɛ nyu wùɛà ɔ̈ wɛ̌n'ɛ tèà Ě boɛɛ plě ɔ̈ se lii le numa mu ɔ wǒ je plɔɔ kokǒ nyu ɔ̈ poa ɔɔ koǔ keǒ mǐsiɔ̌ blǒ kɛn. 27Tà nǔ dbalaa, neǎ jǐa plě pìpia dia le keǒ koǔǒ jleě mǒ, è nɛ̀ǒ bea wɔ̀ɔn ɛ̈ sùea gbè kpǎkpǎ.” 28Tà Jùsu wɔ̀laa tè wùɛǒ boɔboɔ mɔ̀, è diblɛ̌ wùɛ ü neaǒo i kaen'a u le wlò. 29Mɛ̌oǒ joo nɛ̀ moo Ɔ teea lu wòje keà nyuu chɛ̀ blěe noǎa kpě, Ɔɔ̌ teea lu wòje keǒ uu teteǎ tee nyoo ka neaa je.


text: 1Amoà Ě boɛě mɔ̀ ně bǐì Tentǎn Jǔu wǎn ane ü moo Jùwɛ nyo ü jii teteǎà. A se kɛ i ji ɛ̈ moo tǐǒ jleě nyu neěe jèe kmɔ̌ teteǎ kwɛn ɔ win kwa sosǒ le? 2Dɛà nɛ̀ moo ɛɛ jboo dɛ, tǐǒ nynɔɔ jbe neěe jèe kmɔ̌, ɔ kɔn bɔ neǒ ɔɔ jbeǒ mɔ̀ bo keǒ tetě dǎa. Kɛɛ bɛ̌ nu ɔɔ jbeǒ bɔ̌ kǒ, ɔ̀ see kɛ̀ kɔn ɔ miě ɔ bobo ne keǒ Nyesoaa tetě nu ɛɛ ble popoɛ. 3Tèǒ nì kɔn tè bɛ̌ nu ɔɔ jbe bɔ̌ neě jè kmɔ̌ plě bɔ̌ kɔn jbɛju tɔ̀ɔ, u mi ɔ wlawle nynɔ daeba. Kɛɛ bɛ̌ nu ɔɔ jbe bɔ̌ kǒ, è nynɔǒ ɔ gblàe le klě teteǎ bobo, bɔ̌ kɔn jbe tɔ̀ɔ u se ɔ wlawle nu nynɔ daeba mu. 4Ně bǐì Tentǎn Jǔu wǎn ane, dɛɛ doǒ nɛ̀ nu amo klě Tentǎn Jǔu kokoɛ̌ mǒ ǎ bɔ̌ě Nyesoaa teteǎ bobo neneɛ ɛ̈ di ɛɛ numa a miě Tentǎn Jǔ mɔ̀ kɔn Ɔ̈ Nyesoa sàla lěe kǒla mǒ, è ä mǐ Ɔmo Nyesoaǒ konkwa mɔ̀ nuu nu. 5Tà äa tùonyu kmɔ̌à ɛ kɔna ämoo win kwa, è äa kpni kukwǐi jlajlǎ dɛǒ ɛ̈ teteǎ niaa ɛ̈ nymɛ̌aa nɛ̀ nia ämo ä nia noǎ ï wɔ̀le je bi ja lěe kokoɛ̌. 6Kɛɛ ke ɛ toon jleě mǒ bo ä see kɛ̀ lěe teteǎ bobo ne ï pìn pnɔ ämoo ble, ä jle bo keǒ ɛ kɛn ä mǐ Nyesoaa konkwa nu klě sùsuu kmɔ̌ neneɛ jajlo mǒ ɛ̈ see kmɔ̌ dakǎǒ moo pnɔɔ teteǎ bo tùtuɛ. 7Ɛ sɛ̀n kɛ nynɛ̌ Nyesoaa teteǎà i moo kpni kukwǐ le? Ɛ se bò nu! Bɛ̌ nu bɛ̌ see teteǎa tè, Ě see dɛ monoo kpni kukwǐ jiba mu. Ɛɛ jboo dɛ nɛ̀à, bɛ̌ nu bo teteǎ bǐ see wiěn nyu ně ni chea keǒ nyu tɔ̀ɔ mɔ̀, è dɛ chea nunuɛ sɛ̀n'ɛ nynɛ̌ Ě see ɛ jiba mu. 8Nyesoaa teteǎ bǐ see tà ne, è kpni kukwǐ see tà ne ke. Tèǒ nì kɔn tè kpni kukwǐ dǔ ɛ blěe fɔ̌ǒ teteǎ nye ɛɛ mǒ ɛ̌ ni jlajlǎ noǎa kukwǐi doědoe wùɛ klěě mǒ. 9Tǐǒ jleě teteǎ seaa tà ne, Ě nea kmɔ̌, kɛɛ tà teteǎ diěe, è kpni kukwǐ wǒ mǒ tà, 10è mǒǒ kǒ. Teteǎà ï miiěe fònfno jaba, i jaě kokoɛ̌. 11Kpni kukwǐ jě i blěe fɔ̌ ɛ̈ teteǎ nye nii ǐ poǒ boboɛ le, dɛǒ nɛ̀ kɔn mǒ i nuuě ämo ä kǒ klě teteǎǒ mǒ. 12Ii tè imo teteǎa chɛ̀ǒ i ne je ngmà, Nyesoaa boɔboɔ win ne je ngmà ǐ wɛɛn'ǒ le plě i moo kàan. 13Ɛ sɛ̀n kɛ nynɛ̌ teteǎ nì dbǎ mǒ le? Ɛ se bò nu! Kɛɛ kpni kukwǐ nì nu kàan teteǎà bi dbǎ mǒ ɛ̈ di ɛɛ numa i mǐ ii chɛ̀ pepě mǒ po. Ii tè dɛ kpaa tùɔn nɛ̀ moo kpni kukwǐ nu teteǎ keǒ imo kpni kukwǐǒ i mǐɔ kmɔ̌ɔ mɔ̀ be klě kpni kukwǐ tǔn mǒ. Ii tè teteǎ tee ɛ ke kpni kukwǐ nuu jǐlenymi dɛ tùtuɛ. 14Ä ji ɛle teteǎ neě mǒ sùsu, kɛɛ mǒà Ě neě blǒ fǒ mǒ plě Ě moo kpni kukwǐi kèi. 15Ně jbo dɛà Ě nii le plě ně nu noǎà Ě jlɛ̌ bo nuu, kɛɛ Ě ni noǎà Ě faen nee. 16Bɛ̌ nu bo ke noǎà Ě see jlǎ bo nuu ni, è Ě po i kòo ɛ̈ moo teteǎ ni mǒ slɛɛ̌ dɛ. 17Ii tè sɛjesɛ ɛ se mǒ ně nu kpni kukwǐǒ le, kɛɛ kpni kukwǐǒ neě mǒo mǒ nìǒ ni ɛ. 18Baǎje boǒ chlà lɛ keǒ bo nu kàan dɛ, Ě slě wɔ̀ bo nu ɛ. Tèǒ nì kɔn tè Ě ji ɛ ɛ̈ moo kàan dɛ tɛ̀ɛ nɛ̀ slěě mǒ ne, Ě sɛ̀n nynɛ̌ klě ně kpni kukwǐ kmɔ̌ slè. 19Kàan dɛà Ě jlɛ̌ boǒ nuu ně nu ɛ, kɛɛ dɛ kukǔà Ě se jlǎ bo nuu nɛ̀ Ě ni. 20Bɛ̌ nu bo ke noǎà Ě see jlǎ ni, è sɛjesɛ ɛ se mǒ ně nu ni, kɛɛ kpni kukwǐǒ neě mǒo mǒ nìǒ ni ɛ. 21Ii tè Ě jbo ɛ le ɛ̈ moo bɛ̌ nu bo jlɛ̌ bo nu kàan dɛ, è kpni kukwǐ nynaǒǒ gbàa bo. 22Ně wlògbaeà neɔ mǒo wlò jleě ɛ noɛɛ Nyesoaa teteǎ mǒ no. 23Kɛɛ Ě jě dɔ̌ teteǎ tìi ï neě mǒo mǒ, nì wɛ̀n Nyesoaa teteǎ je, nì ni mǒ klě ně dlǒ wlòmo Ě moo kèi keǒ kpni kukwǐ mɔ̀ ï kɔn mǒo win kwa. 24Ba jě sakati kmɔ̌ tae Ě neěe slè le! Mɔ miǐ kɛě mǒ kokoɛ̌à slè gblàba? 25Ě pe Nyesoa tàto Ɔ̈ nu ɛɛ klě Jùsu Tentǎn Jǔ mǒ äa Koɔn! È dɛ moo něe kmɔ̌ neneɛ nɛ̀à, keǒ ně chɛ̀ mɔ̀ Ě tùǒ Nyesoaa teteǎǒ bo klě ně dlǒ le sìɛnsiɛn mǒ, kɛɛ ně tùonyu kmɔ̌à nɛ̀ ni kpni kukwǐi teteǎa konkwa.


text: 1È Ě nyeea dɛ ble dbee tu ǔ tmɔɔ̌a mǒ u je, “Sɔn mǒ mì Nyesoaa kǎ fòɛà ble dbe klee chɔ̀no tògbee kǒngmà plě mì nyopò wùɛà sɛ̀ɛ Nyesoaa wɛ̀ kělɔ kǎ fòɛɔ bo slè. 2Kɛɛ kǎ fòɛǒ ɛɛ pàntoǒ ɛ kɔn'ǒ kuodakwɛ̌ mɔ̀ ü mii ngmà je ne diěà batě kɛn ble tùba klě jlěe tan ne bɔ̀tie le wlòmo, tèǒ nì kɔn tè nè dbe ɛ. 3Ně sàsepo kplěe sɔ̌n'à Ě mi u kpě nyema, u mi chìnchin dale měne poba u mǐ Ně win wan sà klě jlěe tan ne bɔ̀tie le wlòmo.” 4Sàsepoo sɔ̌n'ǒ nù ɔlè tii sɔ̌n klee nǎpea tii sɔ̌n nynaǒ pènmo bo ï nynaǒo Koɔn jemǒ bo Ɔ̈ kɔn'ɔ kmɔ̌ win kwa. 5Bɛ̌ nu nyu wùɛ bɔ̌ tɛ̀n ɛ mǒ keǒ bɔ nu u dɛ kukǔ mǒ, na sonwɛě u wan mǒ nɛ̀ sùe uu jlae nyo gbè. Kě nyu wùɛà pɛ̀n lɛɛ le bɔ̈ nu uu dɛ kukǔ mǒ ɔ kɔn bɔ nu kokoɛ̌. 6Tǐǒ jleě sàsepoo sɔ̌n'ǒ u mii Nyesoaa win wan sàba, u kɔn kpě keǒ bu kan nǔ je klě jɔ mǒ ɛɛ̌ di dba plě u kɔn kpě ke keǒ bu bitǐ ně bo bɛ nu nymɔ plě u kɔn kpě bu poɔ dɛ kukǔ jakǎ wùɛ kělɔ kmɔ̌ɔ mɔ̀ ke u mi ɛɛ sòasoa numa. 7Bɛ̌ nu bǔ wɔ̀ uu sàse dɛǒ mɔ̀, nmi kukǔ fòɛ ɔ̈ miěe bǐtìe fòɛǒ see mɔ̀ kɔn wan mǒ sɔnma, nɔ̀ mi u tùngmaema ɔ̈ mi u ja jǎba, ɔ mi u wan duba ɔ mǐ u dbǎ. 8Uu kokǒ dɛ miǒ blɛblě mɔ̀ bo pɛnma klě dě fòɛǒ moo Jlǔsnɛ wlòmo tà u kɔɔaǒ uu Koɔn pète bɛ̌ tu jleě. Jlǔsnɛ nɛ̀ nynaǒ Sedɔ̀n diě klee Ǐjɛ̀te blǒ pènmo bo. 9Klě chnɛ̀ jlǒ wěe tan ne bɔ̀tie le wlòmo nyopò miě nyopò slè mǒ sɔnma u mǐ blě kɛn měne sɔn u miě dɔ̌ɔdɔ̌ nyoà pee dɔ̌ɔdɔ̌ win slè měne sɔn plě u mǐ dakwɛ̌ mɔ̀ měne sɔn u mǐ uu fěǒ jěba mu. U jlɛ̌ bu po u pà mǒ, ii tè uǔ wɔɔn ɛ kɛn keǒ bu kpa u bo tùba. 10Nyopòà neɔɔ blǒɔ mɔ̀ u mi chǒn le numa keǒ uu kokoɛ̌ mɔ̀. U mi le ngmněma u mǐ nyenye noǎ nyenyee ne. Mɛ̌oǒ joo nɛ̀ moo wnɔsàɔpoo sɔ̌n'ǒ u nua nyopòà neɔɔ kmɔ̌ɔ mɔ̀ ǔ jěa sònwɛ. 11Kɛɛ tà chnɛ̀ jlǒ wěe tan ne bɔ̀tie le sìn'aa, Nyesoa poa u fònfno mǒ ǔ nynana bo de, è nyopò wùɛà jěa luu ɛ poa u wan bo kètekee. 12È wnɔsàɔpoo sɔ̌n'ǒ u wɔ̌na win ï peaa sàe klě jɔ mǒ ï dɛ̌a bò uu je ɛ̈ moo, “A diɔ jɔ mǒ!” Uu jlae nyo keaǒ u mɔ̀le tɛn, è nùǒ mua jɔkɛn klě nukpǎ kɛn. 13Klě tǐi doǒ wlòmo, è kpě kɛne blǒ sèkea bea bo, è dě fòɛǒ ɛɛ wakǎ peǎn gbe nɛ̀ wlɛ̀a blǒ mǒ, è nyopòo taslěwɛɛ nyiɛta nù kǒa. Nyopòǒ siaa kmɔ̌, dɛǒ ɛ jaěa uu fě dlǐ, è nùǒ nyea Nyesoa tè jǐ boaboǎ Ɔ̈ kɔn'ɔ jɔkɛn win kwa. 14Dɛǒ nɛ̀ mooa sɔ̌n nenɛ tǐ jakěe dlǒ chlɛ̀chlɛ. È ba gbɛ̀ɛ le, tan nenɛ tǐ jakě i miě diba pase! 15Tà najiǒpòo nyiɛta nonɔǒ ɔ bea ɔɔ nokpa, Ě wɔ̌na slɛ̀ ɛ̈ peeaa le klě jɔkɛn, kě ɛ dɛ̌a ɛ je, “Kmɔ̌à ɛɛ win kwa kɔn kpě kɔn'ǒ äa Koɔn Nyesoa klee Ɔɔ Tentǎn Jǔ mɔ̀ plě Nɔ̀ mi ɛ win kwa kɔnma ke ɛ mii kɛ̀ɛ jleě mǒ bo tonma!” 16È kunkunyoo wlò tùo hɛ̀n'ǒ ü neaǒ uu klɔ̀ba gbèsɛiǒ kɛn ble keǒ Nyesoa jemǒ nùǒ kɔa uu jigbè ble keǒ Nyesoa jemǒ ǔ sàla Ɔɔ wɛ̀, 17kě u dɛ̌a u je, “Kpě kɛne Koɔn Nyesoa Ɔ̈ ɛ tùu plě ɛ tùaa, ä peè tàto keǒ Bò di Nè kpě fòe nu bi di kmɔ̌ wùɛà win kwa kɔn. 18Dakwɛ̌ wùɛ nù pea jlo, kɛɛ klě tǐà wlòmo Nè jlo neà ne plě ɛ nu tǐ keǒ Bò tù blilǐ keǒ kokǒ nyo mɔ̀ klee Bò sà Nè na wien po nyebajle klee nynejlu klee wnɔsàɔpo klee Nè nyopò tùu snǒ, jà nyefòe klee nyeflabutupò ü nyeǒ Mòo tùtuɛ. Ɛ nu tǐ de keǒ Bò sùe nyopòà gbè ü nymiaa kmɔ̌à jǐ le!” 19È Nyesoaa kǎ fòɛǒ neěe jɔkɛn ɛ knana ne, è Nyesoaa ngmà je ne blɔ̀kun'ǒ Ɔɔ kuo win neěe wlòmo ï neǒo Ɔ klee tùonyopo pǎnpe ɛ̀ jeěa le klě Ɔɔ kǎ fòɛǒ bo. È tɛ̀n ngmněa ne ɛ̌ kwlia ɛ̌ bea ble plě blǒ sèkea klee chɛn kpěn fòee pìpia dia le.


text: 1Bä kɔn tè wlò popoɛ dɛ ɛ sɛ̀n'ɛ nynɛ̌ nɛ̀ moo ä kɔn wlò je kunkuɛn keǒ dɛ mɔ̀ ɛ̈ äǎ jěe klě tǐà wlòmo klee ä ji ɛ ɛ̈ moo noǎǒ kɔn tè ä kuun wlò je ä miǎ i jěba. 2Ɛ mooa tè wlò popoɛ äa gbeǐpò kɔnaa ɛɛ tè Nyesoa pooa u kòo kɛn. 3Tè wlò popoɛà ä kɔn'ɔ nɛ̀ nu ɛ ä jbo ɛ le ɛ̈ moo kmɔ̌ wùɛà Nyesoaa win nì nua ɛ. Noǎà ä jěe nì Ɔ nua Ɔ̌ nua noǎ äǎ jěe. 4Tè wlò popoɛǒ nɛ̀ǒ Ebò kɔna ɔ̌ piea tɛɛ chɔ̀no keǒ Nyesoa mɔ̀ ɛ̌ sìn'aǒ Keèn mǒ. Tà Nyesoa boɔlaa dɛ keǒ Ebòo nyee noǎǒ jleě mǒ, ɛ mooa ɔɔ tè wlò popoɛ ɔ kɔnaa ɛɛ tè nɛ̀ kɔn tèǒ Ɔ daea Ebò jebo siǐn nyu. Kàan tè ɔ kǒa le, kɛɛ tè wlò popoɛɛ doǒ nɛ̀ nu ɛ kekɛɛ ɔ̌ boɛɛ̌ jè wien klě jɔkɛn. 5Tè wlò popoɛ nɛ̀ nua nɛ Nyesoa kpala Inɔ̌ke jɔkɛn, ii tè ɔ̌ sea kǒ wòje ke Nyesoaa win dɛ̌ɛ ɛ̈ moo, “Nyesoa Nɔ̀ kpala Inɔ̌ke, ii tè u sea ɔ jě.” Plě Nyesoa mǐa ɔ jɔkɛn kpa, kě Ɔɔ win dɛ̌ i je, “Inɔ̌ke bleea Ně plɔ.” 6Nyu wùɛ ɔ̈ see tè wlò popoɛ kɔn ɔ slě wɔ̀ bɔ bloo Nyesoaa plɔ. Mɛ kɔɔ̌n tèǒ joo nɛ̀ moo nyu wùɛ ɔ̈ miɔɔ Nyesoa mɔ̀ diiba ɔ kɔn bɔ po i kàan tè ɛ̈ moo Ɔ moo Nyesoa Ɔ̈ nee kmɔ̌ plě Nɔ̀ sɛ̀ nyopòà snǒ ü tɛ̀n ɛɛ mǒ bü ji Ɔɔ. 7Tè wlò popoɛɛ doǒ nɛ̀ Nòwǎ kɔna, ii tè tà Nyesoa wala ɔɔ wlò je ɛ̈ kwɛɛaǒo jijǐ ně jleě mǒ bo, ɔ poa i jebo nɔkǔ, ɔ sěɛɛ̌a jè jijǐ něǒ jě ɔ̌ nua blǎgbè ɔ mǐa ɔɔ koǔ bo kwɛɛn gblà. Tè wlò popoɛɛ doǒ nɛ̀ nua nɛ ɔ̌ bɛ̌a kpni kukwǐ nyo wùɛ nea lɔɔ kmɔ̌ɔ mɔ̀ wun kɛn ɔ̌ jěa jebo siǐan'a snǒ sàe dɛ ɛ̈ Nyesoa nyea nɔɔ ɛ̈ monoo snǒ sàe dɛ keǒ nyopòà kɔn'ɔ tè wlò popoɛ mɔ̀. 8Tà Nyesoa dalaa Eblɛ̌hɛ̀mo bɔ mua lěe blǒ tɛ̀ɛ kɛn ɔ mǐa lɛɛ kɔn, ɛ mooa tè wlò popoɛ ɔ kɔnaa klě Nyesoa mǒ nɛ̀ kɔn tè ɔ tùaǒ Ɔɔ win bo ɔ̌ sɔnaě ɔɔ chɛ̀ɛ blětà mǒ, kàan tè ɔ sea tà ɔ mia lěe ji. 9Klě Eblɛ̌hɛ̀moo tè wlò popoɛ ɔ kɔnaa mǒ, ɔ neaě blǒǒ wlòmo ɔ̌ mooa dakpǎi ɛ̈ Nyesoa peeaě ɔɔ Ɔ mia lɔɔ nyema. Ɔ klee Aesěè klee Jèkɔ̌po tǐn'aě blea ngmɛ̀ɛ ü mooa nyopò Nyesoa peeaěe pee dɛɛ doǒ. 10Eblɛ̌hɛ̀mo tɛnaě kmɔ̌ɔ nya le ɔ̌ pɛ̀n'a dě fòɛǒ le ɛ̈ kɔnaa kmɔ̌ sie kǎngmà ɛ̈ Nyesoaa chɛ̀ɛ poaa ble plě Ɔ poaa. 11Kàan tè Eblɛ̌hɛ̀mo nua nyekpaklǎ plě Selɔ̌ seaě jlǔ konkɔn wɔ̀, kɛɛ tè wlò popoɛǒ ɔmo Eblɛ̌hɛ̀mo kɔnaa nɛ̀ nua nɛ ɔ̌ wɔ̀laě ɛ keǒ bɔ mooa gbeǐ. Ɔ kpaea ɛ wlò ɛ̈ moo Nyesoa miaǒ Ɔɔ pee win'ǒ bo tùba keǒ ɔ mɔ̀. 12Tèǒ nì kɔn tè nyuu doà ɔ̈ seaa jlǔ kɔnma mu nɔ̀ kɔn mǒ klě jlǔu jlǔ sɔn'ě mǒ ü kɔn fòfoɛ wǒo je jɔtnè ï neěe jɔ mǒ klee ü slě slèslɛ wɔ̀ wòje jbǒo mǐsiɔ̌. 13Uu wùɛ u kɔna tè wlò popoɛ ǔ kǒa, u sea noǎǒ Nyesoa peeaě uu jě, kɛɛ i kɛ̀naě nya bo ǔ jeěaě i nya, è uu plɔ bloa le ǔ dɛ̌a bò klě klɔ̀ slè ɛ̈ moo, “Ä moo dakpě klee nyopò ü seɔɔ blǒɔ kɛn kɔn.” 14Nyopò taeǒ dɛ̌ bòo ɛ tee ɛ ɛ̈ moo u pɛ̀n le blǒ keǒ uu chɛ̀ mɔ̀. 15Bɛ̌ nu bǔ keea blǒǒ u sɔna lěe kɛn mǒ ɛɛ tè dlǒ mɔ̀le sìɛn ǔ mia lěe blǒǒ Nyesoa peeaě uu kɛn, è fɔ̌ pɛɛn'aǒ bo keǒ bu muua de klě ɛ kɛn. 16Kɛɛ u sea ɛ nu, u pɛ̀na le tɛɛ blǒ ɛ̈ neěe jɔkɛn. Tèǒ nì kɔn tè ɛɛ̌ nuu Nyesoa tònwe keǒ bu dae Ɔ uu Nyesoa. Mɛ̌oǒ joo nɛ̀ moo Ɔ wɔ̀ mɔ̀le dě fòɛ keǒ u mɔ̀ klě jɔkɛn. 17Tà Nyesoa tɛ̀naa Eblɛ̌hɛ̀mo mǒ, ɛ mooa tè wlò popoɛǒ ɔ kɔnaa ɛɛ tè, nɛ̀ kɔn tè ɔ nyeea ɔɔ jǔ Aesěè bɔ mooa chɔ̀no keǒ Nyesoa mɔ̀. Eblɛ̌hɛ̀mo wɛ̀a mɔ̀le keǒ bɔ nua ɔɔ jǔ Aesěè chɔ̀no mǒ. Kàan tè Nyesoa peeaě ɛ ɔ̀ lo 18plě Ɔ̌ tmɔɔ̌a nɔ ɛ̈ moo jlǔu jlǔǒ Ɔ peeaě ɔɔ u miaě Aesěè mǒ diiba. 19Tè kɔn tè Eblɛ̌hɛ̀mo nua nɛɛ nɛ̀ moo ɔ jia ili ɛ̈ moo Nyesoa wɔ̀laě ɛle keǒ Bɔ dǔa kokǒ nyo jemǒ. Bo nyu bɔ̌ jě ɛɛ chɛ̀, ɛ tee ɛ ɛ̈ moo Nyesoa sàlaě Aesěè kǒla mǒ Ɔ̌ nyea ɔ Eblɛ̌hɛ̀mo de. 20Tè wlò popoɛǒ nɛ̀ Aesěè kɔna klě Nyesoa mǒ ɔ̌ poa Jèkɔ̌po klee Isɔ̀ ngmna mɔ̀ klě uu kmɔ̌ nea lěe nya mɔ̀. 21Tà Jèkɔ̌po wɛ̀aa mɔ̀ bɔ kǒaa, ɔɔ tè wlò popoɛ ɔ kɔnaa nɛ̀ nua nɛ ɔ̌ poa Jòsɛ̌foo jbɛjujlu ngmna mɔ̀ tǐǒ jleě ɔ chlìaǒ ɔɔ nae tu dlǒ mǒ bo ɔ sàlaa Nyesoaa wɛ̀. 22Tà Jòsɛ̌fo wɛ̀aa mɔ̀ bɔ kǒaa, tè wlò popoɛǒ ɔ kɔnaa nɛ̀ nua nɛ ɔ̌ boɔɔa Ǐsòwɛ̌ kwɛɛn tè kɛn ɛ̈ moo u miaě Ǐjɛ̀te blǒ wlòmo sɔnma ɔ̌ tmɔɔ̌a nu bǔ keaě mǒ sonwɛ bu kpae ɔɔ kbě snǔ mǒ klě Kenɛ̀ blǒ kɛn. 23Tà Mɔ̀sě kɔɔn'aa, tè wlò popoɛɛ doǒ nɛ̀ ɔɔ naǎ klee gbeǐ kɔna ǔ wɛ̌a lɔ klě sòbaii tan wlòmo. U jěa lɛ ɛ̈ moo ɔ mooa jǔà kɔn blěe kmɔ̌ neaa dɔ̌ keǒ nyu wùɛɛ kmɔ̌ mɔ̀ plě u sea fano pe keǒ bu seaǒ Ǐjɛ̀te nyoo klɔ̀baa win tù ɔ̈ poaa tetě bu dbǎlaa Ǐsòwɛ̌ kwɛɛn jbɛjujlu wùɛ. 24Tà Mɔ̀sě kun'aa, tè wlò popoɛɛ doǒ ɔ kɔnaa klě Nyesoa mǒ nɛ̀ kɔn tè ɔ sea ɛ kɛn wɔɔn no keǒ bu daea ɔ klɔ̀ba Fɛ̀lǒtee nynejujuu jǔ. 25Ɔɔ wlò jěa lɛ ɛ̈ moo ɛ nua tɛɛ keǒ Ǐjɛ̀te nyo bu poa ɔ Nyesoaa nyopò kɛn bu nua ɔ ka kukǔ ke, ɛ̀ sìn'ǒ bɔ neaě kpni kukwǐ slè bɔ kɔna plɔɔ bloblɛ klě tǐ gbei wlòmo. 26Ɔ jěa lɛ ɛ̈ moo keǒ bɔ jěa sònwɛ bu sàla ɔ kǔ kɛn keǒ Tentǎn Jǔu tè mɔ̀ nɛ̀ kɔn tè kmana chɔɔ ɛ̌ sìn'aǒ Ǐjɛ̀te nyoo pònpan noǎ mǒ. Mɛ̌oǒ joo nɛ̀ moo ɔ tɛnaě kmɔ̌ɔ nya le klě ɔɔ snǒ sàe dɛ nea lěe mɔ̀. 27Klě tè wlò popoɛ mǒ Mɔ̀sě sɔnaě Ǐjɛ̀te blǒ wlòmo, è tà ɔ tbaeaa je, ɔ sea Ǐjɛ̀te nyoo klɔ̀baa jloo fano pe. Ɔ jěa Nyesoaà nyu ɔɔ̌ jěe, ii tè ɔ seaǒ ɔɔ tè wlò popoɛ kɛn kplɛɛ le. 28Mɔ̀sěe tè wlò popoɛ ɔ kɔnaa nɛ̀ nua nɛ ɔ̌ tùa Dlǒ Mǒ Sìin Didi Dɛɛ de ngmnengmnɛ̌ wlò ɛ̈ mooa najiǒpòi bɔ sìin'a u dlǒ mǒ. Ɔ̌ tlia blajlǔu nymɔǒ wànwi jleě le keǒ bo najiǒpòiǒ jɛa lěe kokoɛ̌ bɔɔ̌ dia Ǐsòwɛ̌ kwɛɛn'ɛ nyǐsa jbɛjujlu dbǎ. 29Tè wlò popoɛǒ nɛ̀ Ǐsòwɛ̌ kwɛɛn kɔna klě Nyesoa mǒ ǔ bɛ̌a Jbǒ Chǒ tìe wòje keà u nu wiěn blǒ chɛchǒǒ nyopò nɛa kɛn. Kɛɛ tà Ǐjɛ̀te nyo mua nɛɛ mǒ tɛ̀nma, ně kpala uu wùɛǒ lo. 30Tà Ǐsòwɛ̌ kwɛɛn plɛɛaa dě fòɛǒ moo Jɛ̀lekǒ klě chnɛ̀ jlǒ wěe nyiɛta wlòmo, tè wlò popoɛɛ doǒ u kɔnaa nɛ̀ nua nɛ diěǒ ɛɛ seɛ̌ɛ ngmìǒ u sàla ɛɛ je ǐ wlɛ̀a blǒ mǒ. 31Tè wlò popoɛ nɛ̀ gblà nynɔǒ mooa Wlehɛɛ̀ ɔ kɔna ɔ̌ kmea Ǐsòwɛ̌ kwɛɛn wònwɛɛ nyo jebo ɔ̌ paea uu koǔ bo. Dɛǒ nɛ̀ nua nɛ tǐǒ jleě Nyesoa sùeaa Jɛ̀lekǒ nyoǒ seaǒ Ɔɔ tù gbè Ɔ̌ sea ɔ dbǎ. 32A sòɛ boǒ muu nuǔ jè kɛ nya boǒ boɔ lie? Tǐ fòfoa see kɛ̀ǒ si keǒ boǒ tmɔɔ̌ a nyopòà uu tè ü mooa Jedìɛn klee Bewlɛ̀ klee Samusě klee Jefɛ̀ta klee Dèběse klee Samiɔ̌ plě klee Nyesoaa wnɔsàɔpo tùu. 33Tè wlò popoɛǒ u kɔnaa klě Nyesoa mǒ nɛ̀ nua nɛ ǔ dua dakwɛ̌ fòfoa wan ǔ nua dɛ moo mǒ slɛɛ̌ dɛ, ǔ jěa noǎ Nyesoa peeaě uu plě ǔ dbɛ̌a sè, 34ǔ chlea napèpɛlo jele, ǔ gblàea klě toe kɛn le plě ǔ sea dbaě le. U sea kbě kɔn, kɛɛ Nyesoa poa u kbě mǒ u mǐa kponkpɛ kɔn klě to wɔ̀ɔan mǒ klee u mǐa dakwɛ̌ tùu tagbɛ̀ du. 35Tè wlò popoɛ nɛ̀ nyno tùu kɔna uu kmɔ̌ wǒ nyo kǒaa ǔ dia de le ǔ sɔnaě kǒla mǒ. Tìe tùu sea ɛ kɛn wɔɔn no keǒ bu bɔ̌a Tentǎn Jǔu konkwa nunuɛ ɛ̈ di ɛɛ numa u mǐa wùlo sàe le, ii tè u kpala u tǐ kɛn ǔ kǒa, kɛɛ bǔ dǔǎ jemǒ u miǎ tɛɛ kmɔ̌ nema. 36U pea uu tìe fla wan ǔ sɛ̀a u fǎe kɛn. U pea tìe chěen sonwe le ǔ poa u wùlo. 37U dbaěa tìe seɛ̌ ǔ nia sɔ̌ɔ ǔ klɛ̌a uu tìe wan le plě ǔ nia pen ǔ dbɛ̌a tìe. U sea nena kɔn. Blableǎ koɛ klee wlia koɛ nì mooa u blěe měne po dale. Nyopòà see Nyesoaa tè kàan tè po nù tèa uu tè mɔ̀ klee ü nia u kǔsègbe ka. 38Kmɔ̌ɔ nyopòà seaǒo je blɛɛ le bü blěa umoo nyopòǒ klě uu chɛ̀ slè u nia nu ǔ tetbɛɛa le wòje nyopò plùě uu chɛ̀ɛ blǒ kɛn ǔ nɛaě kpatekpǎ blǒ kɛn le klee klě togbei slè le ǔ pɛnaě klě togbeii wɛn wan le klee klě bǐtìi wan. Tè wlò popoɛǒ u kɔnaa nɛ̀ nua nɛ ǔ nynana noǎǒ jebo. 39Nyopò wùɛǒ ä sèsle lee wan le, Nyesoa poo u kɛn kòo keǒ uu tè wlò popoɛɛ tè mɔ̀ ɛ̈ u kɔn'ɔ klě Ɔ mǒ, kɛɛ dɛà Ɔ peeě uu u sěɛɛ̌ jè ɛ jě. 40Mɛ kɔɔ̌n tèǒ joo nɛ̀ moo Ɔ po ble dɛ ɛ̈ mii tɛɛ numa keǒ ä mɔ̀. Dɛ Ɔ kɔn lěe wlò jleě nɛ̀ moo u klee ämoo sɔ̌n ämo Ɔ kɔn Bɔ popoo mɔ̀, Ɔ miě ä mɔ̀le snǎ kpǎkpǎ tàa do ɛ̈ se uu do.


text: 1Ɛ nua Sɔ̌ndee kènta gbìi nynoǒ ǔ mua lě sɛklɛ bǐtìe wien ǔ kpalaě sonsnǒ noǎǒ u wɔ̀laa mɔ̀le. 2Tà u nyniaǒo, ù jěa seɔ̌ǒ u kaen'aa sɛklɛ bǐtìeǒ je ɛ̌ sàeaǒ ɛ wien, 3kɛɛ tà u palaěe bǐtìeǒ wan, u sea Koɔn Jùsuu fǒǒ jě. 4Tà u nynanaǒo bǐtìeǒ wien bo feanfeǒ kea uu ni, è keà nyu kɛpǒo jǐ u jěa jbɛjluu sɔ̌n ü nynanaǒ uu wakǎ mǒ bo, uu daleà u peaa fǒ měne i plɛ̌a pɔpɔ wòje tɛ̀n'ɛ pepě. 5È kètekee bea u wan bo ǔ poa dlě wlò le keǒ blǒ mɔ̀. È tàii sɔ̌n'ǒ ù gbɛ̀a nynoǒ wan u je, “Mɛ kɔɔ̌n tè a pɛ̀ɛ̌n kɛ Nyuà nee kmɔ̌ le klě kokǒ nyo slè? 6Ɔ seà tùɔn'à kɛn ne, Nyesoa dǔ Ɔ mǒ je. È bi beě aa wlòmo tà Ɔ nea lěe Jàlalǐi wakǎ kɛn Ɔ tmɔɔ̌a a le, kě Ɔ dǎla Ɔ je, 7‘Jbɛjuu Jǔà u kɔn bu poě Ɔ kpni kukwǐ nyo kwete mǒ, u miǒ Ɔ pète bɛ̌ tu jleě kɔ, kɛɛ klě chnɛ̀ jlǒ wěe tan nenɛ wlòmo Nyesoa miě Ɔ kǒla mǒ sàba.’ ” 8Ì beaě u mǒ wlò tèǒ Jùsu boɔa uu je. 9Ii tè u sɔnaě sɛklɛ bǐtìeǒ wien mǒ ǔ mua ǔ tmɔɔ̌a noǎ wùɛǒ Ɔɔ mɔ̀ cheěn nyoo pù tùo doǒ klee nyopò wùɛ u jěaa. 10Nynoǒ mua lěe nù moo Mɛwlě Mɛkɛniì klee Joanǎ klee Mɛwlě ɔ̈ mooa Jìmǐsee naǎ plě klee uu bǐì tùu nù tmɔɔ̌a Ɔɔ tuposà kpa nyo noǎ wùɛǒ. 11Kɛɛ Ɔɔ tuposà kpa nyo jěa lɛ ɛ̈ moo tèǒ nynoǒ u boɔlaa tɔ̀n seaě i wlòmo ne, ii tè u sea uu win kàan tè po. 12Kɛɛ Pitɛ̌ dǔa jemǒ ɔ̌ kpalaě sɛklɛ bǐtìe wien plùplɛ. Tà ɔ wǒaǒo, ɔ teblea je bo, è ɔ jěa kǔu bo tù dalee do, ɔ sea kɛ̀ dɛ tɛ̀ɛ jě, è i kàea ɔ bo wan keǒ dɛǒ kpalaa tùɔn mɔ̀. 13Ɛmo chnɛ̀ jlǒ waěe doǒ mɔ̀ Jùsuu mɔ̀ na nyoo tài sɔ̌n nù sonwɛa Jlǔsnɛ mǒ ü mia diěǒ u dɛɛ Imɛɛ̀ kɛn. È ɛmo snǔ tìeǒ ɛ poa de bo keǒ Jlǔsnɛ mɔ̀. 14Tà u keaa snǔǒ mɔ̀ nɛ, tè uu sɔ̌n'ǒ u tmɛ̌a mǒo nì moo noǎ wùɛ ï kpalaa tùɔn keǒ Jùsu jleě mǒ. 15Tà u keaa tmɛ̌ u keaě ii měne pepeɛ le, è Jùsu Nɔ̀ǒ dia lě u klee Ɔ̀ naea snǔ mǒ. 16U jěa Ɔlo, kɛɛ Nyesoa nua nɛ uǔ jboa Lɔ. 17È Jùsu gbàla u wan Ɔ je, “Mi a boɛɛ̌ kɛ?” È nùǒ nynana bo u pea wɔle je le. 18È u nyuu do ɔ̈ mooa Kliòpa nɔ̀ gbàla Ɔ wan ɔ je, “Nè doà Mò moo kɛ nyu ɔ̈ neɔ Jlǔsnɛ ɔ̈ sěɛ kɛ noǎ wùɛà kpaa tùɔn klě mòngmɛ chnɛ̀ jlǒ wěà wlòmo ii tè wɛ̌n le?” 19È Ɔ gbàla u wan Ɔ je, “È ke ɛ neě kɛ nynɛ̌?” U tùa Lɔ kɛ̀ɛn u je, “Noǎà kpaa tùɔn keǒ Jùsu jleě mǒ Ɔ̈ kɔn lěe Nǎsòwɛ̌ dǐa nìà ä boɛ. Ɔ mooa kpě kɛne Nyesoaa Wnɔsàɔ plě Ɔ̌ po ɛ pepě mǒ keǒ Ɔɔ noǎ Ɔ nuu mɔ̀ keǒ Nyesoa jemǒ klee keǒ nyopò wùɛ jemǒ. 20Plě ɛ se ii wùɛ, ämo Jùwɛ nyoo Nyesoaa kpatòapoo fòe klee je si nyo dǔ Ɔ mǒ ǔ poě Ɔ Wlǔmɔ nyoo kòngmna kwete mǒ ǔ bɛ̌a Ɔ kokǒ wun kɛn ǔ kɔǒ Ɔ pète bɛ̌ tu jleě. 21Äa wlò je kunkuɛn wùɛ nɛ̀ moo Ɔ dia lě Ɔ mǐa Ǐsòwɛ̌ kwɛɛn gblà klě Wlǔmɔ nyo kwete mǒ. È plě Ɔ̌ kǒ, ɛmo dɛà ɛ kpalaa tùɔn kpa ɔɔ chnɛ̀ jlǒ wěe tan nenɛà. 22Nyno tùu ü neɔ ämoo slè nù kènta gbìi ü muě sɛklɛ bǐtìe wien, è u boɔ dɛ ɛ̈ kɛɛn ämoo wlò le ɛ̈ moo 23u se Ɔɔ kokǒ fǒ jě. Ii tè u di de ǔ tmɔɔ̌ma ämo ɛ̈ moo u jě Nyesoaa najiǒpò klě slèe wlòmo ü tmɔɔ̌ uu ɛ̈ moo Jùsu ne kmɔ̌. 24È äa jbɛjluu tìe kpaě sɛklɛ bǐtìe wan plùplɛ ǔ jě dɛɛ teěn'ǒ kɔn tè nynoǒ u tmɔɔ̌ ämoo, kɛɛ u se Jùsu jě.” 25È kě Jùsu dɛ̌a u je Ɔ je, “Aa plɔ kǒ lo plě aa wlè jakǎ, nɛ̀ kɔn tè aǎ po noǎ wùɛǒ kɔn tè Nyesoaa wnɔsàɔpo boɔlaa seela tǐ jleě ii tè kàan tè. 26A je ɛ se kɛǒ je blɛɛ le keǒ Nyesoaa Tentǎn Jǔ Bɔ jě sònwɛ taeǒ plě Ɔ miǎě Ɔɔ tè jǐ boaboǎ wlòmo bee?” 27È Ɔ tùngmaea u wlòmo sèsaea dɛǒ Mɔ̀sěe chněenoǎ boɛaa kɛn Ɔ̌ mua mu mu Ɔ̌ jɛɛa Nyesoaa wnɔsàɔpoo chněenoǎ dɛ i boɔaa kɛn ï sèsaeaa noǎ wùɛ ï miaa tùɔn kpaba keǒ Ɔ jleě mǒ kɛn le. 28Tà u nynia lěe diěǒ kɔn kɛn u mia lěe, è Jùsu nia dɛ wòje keà nyu mii sìnma. 29Kɛɛ Ɔɔ mɔ̀ na nyoo sɔ̌n'ǒ u tmɔɔ̌a Nɔ u je, “Tǐ sìn ni, pɛn'à ä mɔ̀.” Ii tè Ɔ̌ mua lě uu koǔ bo. 30Tà u klee Ɔ muaǒo di fuo kɛn, Ɔ dǔa flɔ̌ɔ tìe mǒ Ɔ̌ poa ɛ ngmna mɔ̀ Ɔ̌ bɛ̌a ɛ je le Ɔ̌ nyea nɛ nu. 31È nùǒ kɔn jǐ bɛ̌a ǔ jboa Lɔ, tǐi doo tǐ jleě è Nɔ̀ǒ fǎna keǒ u slè. 32È kě u dedɛ̌ɛa je le u je, “Äa plɔ blo lo chɔɔ tà Ɔ boɛɛ lě ämoo mɔ̀ keǒ snǔ mɔ̀ Ɔ̈ sèsɛɛ lee Nyesoaa win kɛn le keǒ ä mɔ̀!” 33Tǐi doo tǐ jleě è nùǒ tbaea je ü mua Jlǔsnɛ klě u jɛɛaě Ɔɔ mɔ̀ cheěn nyoo pù tùo doǒ klee nyopò tùu ǔ bòa le. 34È kě mɔ̀ cheěn nyoo pù tùo doǒ u dɛ̌a tàii sɔ̌n'ǒ je u je, “I moo kàan tè äa Koɔn dǔ mǒ je Ɔ woǒa Saemɔ̌ je!” 35È Ɔɔ mɔ̀ na nyoo sɔ̌n'ǒ sɔnaa Imɛɛ̀ mǒ ù tmɔɔ̌a u ke dɛ kpalaa tùɔn keǒ snǔ mɔ̀ plě tà Ɔ bɛ̌aa flɔ̌ɔ je ke u nua Lɔɔ jbojbɛ. 36Tà Jùsuu mɔ̀ cheěn nyo kea lěe tèǒ měne pepe le, è keà nyu kapǒo jǐ, Jùsu Nɔ̀ǒ nynana bo klě u slè, kě Ɔ dɛ̌a u je Ɔ je, “Ně bo wnawna keǒ a mɔ̀.” 37È nùǒ kètea ü pea fano. Mɛ̌oǒ joo nɛ̀ moo uu wlò je sùsuǒ u jěa. 38Ii tè kě Ɔ nia u wan gbògba Ɔ je, “Mɛ kɔɔ̌n tè fano niǐ kɛ amo? Plě mɛ kɔɔ̌n tè a peě kɛ kplɛ keǒ Ně jemǒ dǔ tè mɔ̀? 39A tan nɔɔ̌ kwete měne, a tan'ɔ Ně be kɛne, a jě kponkpaǐi wɛn'à. Ně chɛ̀ mǒà, a tǒǒ le a mǐ ɛ ji. Sùsu se fǒ kɔn plě ɛ se kbǎ kɔn wòje keà a ni Mǒo jejeɛ̌.” 40Tà Ɔ dǎla bòo, Ɔ tea u be je Ɔ̌ tea u sonwe je. 41Tà i kɛɛn'a uu wlò le plě chǒn jǐa uu je, nɛ̀ kɔn tè uǔ poǒa jè Ɔɔ tè kàan tè. Ii tè Ɔ gbàla u wan Ɔ je, “A kɔn kɛ didi dɛ ɛ̈ neàa nyu bɔ dii le?” 42È u nyea Ɔ smìi peǎn u piaa, 43è u keaǒ Ɔ mɔ̀le tɛn Ɔ̌ dia lɛ. 44È kě Ɔ dɛ̌a u je Ɔ je, “Tà a klee Mǒ ä nɛɛ̌a jèe, noǎ wùɛ kɔn tè Ě tmɛɛ̌a amoo nìà kpa tùɔn ï kɔn tè Mɔ̀sě klee Nyesoaa wnɔsàɔpo chlěaa klee ï Dèběsee Bleble Chněedɛ̌ boɔaa keǒǒ jleě mǒ, ii wùɛ nìà jaěǒ teěn.” 45È Ɔ nua nu ǔ jboa Nyesoaa win le. 46È kě Ɔ dɛ̌a u je Ɔ je, “Ɛ chleěa le klě Nyesoaa win wlòmo ɛ̈ moo, ‘Nyesoaa Tentǎn Jǔ kɔn Bɔ jě sònwɛ Ɔ mǐ kǒ, è bɛ̌ sìn, klě chnɛ̀ jlǒ wěe tan nenɛ wlòmo Ɔ miǎě kǒla mǒ sɔnma Ɔ miǎ jemǒ dǔ.’ 47È kě imo win'ǒ i dɛ̌a ke ɛ̈ moo, ‘Ba boɔ Jùsuu tè dakɔ̌ wùɛ je, ba tmɔɔ̌ u bu bitǐ uu wlè bo, Nyesoa mǐ uu kpni kukwǐi tè wlò le poo lo.’ Ɛmo dɛǒ klě Jlǔsnɛ klě bǎ tùuě ɛ wlò. 48A sèsae nyopò wùɛ wlòmo keǒ noǎà ii tè mɔ̀. 49Ě mi a Ngmà Je Ne Sùsu mɔ̀ dboba Ɛ̈ Ně Gbeǐ peeěe Bɔ dboo kělɔ a mɔ̀. Ii tè klě ba neě Jlǔsnɛ bo a mǐ Ɛ kɛn mǒ fo, ɛ mǐ ɛ kpa kpa kpěǒ miěe jɔkɛn mǒ sɔnma i mǐ a je jǐ.” 50È Jùsu kpalaǒ u Bɛtnè diě wakǎ mǒ, Ɔ dǔa Ɔɔ sonwe jemǒ Ɔ̌ poa u ngmna mɔ̀. 51Tà Ɔ kea uu ngmnaǒ mɔ̀ pe, è Nɔ̀ǒ Nyesoa dǔa jemǒ Ɔ kpala jɔkɛn 52ǔ sàla Ɔɔ wɛ̀, è nùǒ mua de klě Jlǔsnɛ dǐa. Uu plɔ wɔ̌na bloblo tè chɔɔ. 53U sìn'aě tǐ fòfoa klě Nyesoaa kǎ fòɛ bo ǔ pea Nyesoaa nynɛ̌ le.


text: 1Chnɛ̀ jlǒ waě tɛ̀ɛ mɔ̀ Jùsu nynanaǒ jbǒǒ u dɛɛ Kɛnislà wien bo, è diblɛ̌ wɛ̀a de ǔ tuntuwǐia u mǐa Nyesoaa win wɔ̌n. 2Ɔ jěa blǎgbèa chěnchaǐi sɔ̌n ï neaǒo jbǒǒ wien, smì pǎ nyoǒ kɔna ii u sɔnaě i wan mǒ ǔ mua uu tata jlaba. 3Ii tè Ɔ̌ bea lě blǎgbèaǒ ii dɛɛ do wan ɛ̈ mooaa Saemɔ̌ nenɛ Ɔ̌ tmɔɔ̌a Saemɔ̌ bɔ tǔn'a blǎgbèǒ klě jbǒ kɛn doɛɛ gbe, è Nɔ̀ǒ nea bo klě blǎgbèǒ wlòmo Ɔ teea nyopòǒ. 4Tà Ɔ wɔ̀la uu teea mɔ̀, Ɔ̀ tmɔɔ̌a Pitɛ̌ Ɔ je, “Mò klee bìì smì pǎ nyo a muě něà ɛɛ wulǒ mǒ a mǐ aa tata ně mǒ po keǒ smìi tìe mɔ̀.” 5Saemɔ̌ tùa Lɔ kɛ̀ɛn ɔ je, “Chì Kpa Ämo, tǒn jlǒ waě gblèeà mɔ̀ ä po tata ä se dɛɛ̌dɛ̀ɛ sà, kɛɛ ke ɛ toon jleě mǒ bo È boɔ lii ä mi tataà ně mǒ poba.” 6Tà u nuaa dɛǒ Ɔ boɔla uu je, u sàla smì fòfoa, uu tataa dbǐ tùngmaea bebɛ̌. 7Ii tè u blɛɛa u bǐì tùuǒ nea lěe blǎgbè tɛ̀ɛǒ wlòmo kwete mɔ̀le bu dia lě u mǐa u mǒ sɛ̀. Tà u dia lěe, u jieěaě uu blǎgbèaa sɔ̌n wùɛǒ smì je kpankpa, ii tè i jlɛ̌ bi pala. 8Tà Saemɔ̌ Pitɛ̌ jěaa dɛǒ, è nɔ̀ǒ kɔla kwne bo keǒ Jùsu jemǒ, kě ɔ dɛ̌a ɔ je, “Koɔn, blɛ̀ɛ je Bò poǒ kpa debo. Mɛ̌oǒ joo nɛ̀ moo Ě moo dɛ kukǔ nuɔ.” 9È tè kɔn tè ɔ dɛ̌a bòo nɛ̀ moo nyopò wùɛǒ klee ɔɔ sɔ̌n neaǒo tàǒ i kaen'a u le wlò keǒ smì fòfoa taeǒ u sàlaa mɔ̀. 10Saemɔ̌ɔ bǐì tùuà mǎna ɔɔ debo ü mooaa Sɛbɛ̀dii jlǔ Jìmǐse klee Jɔ̀ɔ̌n i kaen'a u le wlò ke. È kě Jùsu dɛ̌a ɔ je Ɔ je, “Bɔ̌ fano pepeɛ, sɔɔn'ě kɛ̀à tǐà jleě mǒ mìɔɔ̌ tùonyopo mɔ̀ jaba wòje dɛɛ doǒ nìi è sɛ̀ɛ smì.” 11Ii tè ǔ jaěa uu blǎgbèaǒ kponkpǒ, è noǎ wùɛ nìǒ u siaǒ bo ǔ nana Ɔ de. 12Chnɛ̀ jlǒ waě tɛ̀ɛ mɔ̀ Jùsu nea lě diěǒ kɔn wlòmo bale kwɛ̌ nyu nea lěe. Tà jbɛjuǒ ɔ jěaa Jùsu, ɔ chlìaǒ Ɔ jemǒ bo ɔ̌ bɛ̀tea Ɔ le ɔ je, “Koɔn, bɛ̌ nu Bò wɔɔn ɛ kɛn, nu mǒ boǒ wɛ̀ sìnɛ.” 13È Jùsu pnɛ̌a Ɔɔ son mǒ Ɔ̌ gbèa jbɛjuǒ mɔ̀ Ɔ je, “Ě wɔɔn ɛ kɛn, wɛ̀ sìnɛ.” Tǐi doo tǐ jleě è bale nìǒ tɛa jbɛjuǒ bo. 14È Jùsu tmɔɔ̌a nɔ Ɔ je, “Nè tmɛɛ̌ nyu wùɛ keǒ dɛà kpaa tùɔn keǒò jleě mǒ ɛɛ tè, kɛɛ mu dìe Nyesoaa kpatòapoi je te ɔ mǐì fǒ měne tan, è bò pi chɔ̀no keǒ Nyesoa mɔ̀ wòje keǒ teteǎà Nyesoa nyeaa Mɔ̀sě i dǎa ɛ mǐ ɛ nyopò wùɛ tee le ɛ̈ moo wɛ̀ sìnɛ.” 15Ii tè jbɛjuǒ ɔ̌ piea chɔ̀noǒ, kɛɛ ɔ sea kpee po ɔ̌ gbɛ̀tɛɛa Jùsuu nynɛ̌ le. Dɛǒ nɛ̀ nua nɛ nyopò fòfoa dia lě u mǐa Jùsuu Nyesoa win wɔ̌n ï Ɔ boɛaa klee uu kweǎ mǐa dɛ bɔ̌. 16Jùsu Bɔ̌ neaǒ bo ne Ɔ̀ muaě tàa dě poěe kpee Ɔ̌ boɛaě Nyesoa mɔ̀. 17Chnɛ̀ jlǒ waě tɛ̀ɛ mɔ̀ Jùsu kea tee le, è Nyesoaa kpě neaě Ɔ ja, ii tè Ɔ̌ peana nyopò ü kweǎ niaa. Fɛlesǐi wǎn klee teteǎ tee nyo ü sɔnaa Jlǔsnɛ mǒ klee deě wùɛǒ nea lěe Jàlalǐi wakǎ klee Jùdǐa wakǎ kɛn u nea kɛn tùɔn. 18Jbɛjluu tìe tùu nù jalaě uu bě ɔ̈ bo klɔ̀ɔ kwɛ̌ niaa. U jlɛ̌ bu paea ɔ koǔ bo u mǐaǒ ɔ Jùsu jemǒ bo pean. 19Kɛɛ nyopòo fòfo tè uǔ jěa fɔ̌ u mǐa pa, ii tè u jǎlaě koǔ dlǒ ǔ sàlaǒ kǎgbèe wakǎ peǎn ǔ nua dbetětei ǔ tìeeaǒ ɔ keǒ ɔɔ kɛn bo pɛn chèen kɛn keǒ Jùsu jemǒ klě diblɛ̌ǒ slè. 20Tà Jùsu jěa uu tè wlò popoɛ taeǒ, kě Ɔ dɛ̌a Ɔ je, “Ně nenawai, Ě poo nè kpni kukwǐi tè le wlò.” 21È teteǎ tee nyo klee Fɛlesǐi wǎn nùǒ tùngmaea dlǒ le sìɛnsiɛn u je, “À Nyu taeà kɛ Ɔ̈ peě Nyesoa fla wan? Nyu tae wɔ̀le je bɔ̈ poo loǒ kɛ tùonyuu kpni kukwǐi tè wlò le? Ɛ̀ sìn'ǒ Nyesoaa do!” 22Jùsu jia dɛ u sìɛn'aa dlǒ mɔ̀le le, ii tè kě Ɔ dɛ̌a u je Ɔ je, “Mɛ kɔɔ̌n tè a sìɛn neě kɛ dɛ taeǒ dlǒ mɔ̀le? 23Ii sɔ̌n'à Bo jě dɛ tae se kɛ mǒo kma nyu bɔ boɔɔ bɛ̈ kpaa tùɔn? Deě Bo nu kɛ Ě poo nè kpni kukwǐi tè le wlòe? Deě Bo nu sɔn mǒ mi na? 24Ě jlɛ̌ ba ji ɛ ɛ̈ moo Jbɛjuu Jǔà Ɔ kɔn kpě keǒ Bɔ poo kpni kukwǐi tè wlò le kělɔ kmɔ̌ɔ mɔ̀.” Tèǒ nì kɔn tè kě Ɔ dɛ̌a bo klɔ̀ɔ jbɛjuǒ je Ɔ je, “Ě tmɛ̌ neè ne, sɔn mǒ, dǔ nè chèen'ǒ mǒ, muě koǔ bo!” 25Tǐi doo tǐ jleě è klùba, è nɔ̀ǒ sɔna mǒ keǒ nyopòǒ jemǒ ɔ̌ dǔa ɔɔ chèen mǒ ɔ̌ mia lě koǔ bo ɔ̌ pea Nyesoaa nynɛ̌ le. 26I kàea nyopò wùɛ le wan ǔ pea Nyesoaa nynɛ̌ le, fano jǐa u je, kě u dɛ̌a u je, “Ä jě wlòlekaen noǎ fòfoa kekɛɛà!” 27Tà dɛǒ ɛ sìn'aa, Jùsu kea le nɛ Ɔ̌ jěa dlǒ wlě tɛ̌n nyu ɔ̈ mooaa Lifàe ɔ̌ neaě wlě tɛ̌n koǔ bo, è kě Ɔ dɛ̌a ɔ je Ɔ je, “Naǎ de.” 28È nɔ̀ǒ sɔna mǒ ɔ̌ siaǒ noǎ wùɛǒ ɔ̌ nana Ɔ de. 29Tà tǐ gbei sìn'aa, Lifàe piea Jùsu klě ɔɔ chɛ̀ɛ tà. È dlǒ wlě tɛ̌n nyo fòfoa klee kpni kukwǐ nu nyo fòfoa tùu nù klee uu sɔ̌n diiaǒ dɛ tàa do. 30Fɛlesǐi wǎn'a tìe klee teteǎ tee nyoo tìe ü mooaa Fɛlesǐi wǎn ke nù boboɛɛa wan le ü gbɛ̀a Jùsuu mɔ̀ cheěn nyo wan u je, “Mɛ kɔɔ̌n tè a klee dlǒ wlě tɛ̌n nyo klee kpni kukwǐ nyo tùu a dii liǐ kɛǒ dɛ tàa do?” 31È Jùsu tùa u kɛ̀ɛn Ɔ je, “Nyopòà üǔ kmaa u se dɛjǐɔ sòa, kɛɛ nyopòà kmɛɛ nù sòɛ dɛjǐɔ. 32Ě seɔ kmɔ̌ɔ mɔ̀ di keǒ Bo da jebo siǐn nyo u mǐ uu wlè bo bitǐ, kɛɛ Ě diě keǒ Bo da kpni kukwǐ nyo u mǐ uu wlè bo bitǐ.” 33È kě Fɛlesǐi wǎn'ǒ u dɛ̌a Jùsu je u je, “Ně Dlǒ Po Jɔ̀ɔ̌n'ɔ mɔ̀ cheěn nyo klee Fɛlesǐi wǎn'a mɔ̀ cheěn nyo u chìn ni ǔ boɛě Nyesoa mɔ̀, kɛɛ Nè mɔ̀ cheěn nyo di digbaǐ ǔ nɛ̌ nenǎ noǎa tǐ wùɛ mɔ̀.” 34È Ɔ tùa u kɛ̀ɛn Ɔ je, “A wɔ̀ kɛě je ba nu tǐnma nynɔɔ jbe klee ɔɔ mɔ̀niapo bu chìn ni le, tà u klee ɔɔ sɔ̌n neě jè lě uu de ngmnengmnɛ̌ wlòmo? A ji ɛle ɛ̈ moo ɛ slě ɛ wɔ̀. 35Kɛɛ ɛ kɔn tǐ miǎ lěe diba tǐnma nynɔɔ jbeǒ ɔ miǎě uu slè sàe le plě u miǎa kɛ wɔle le nu u miǎ chìn.” 36È Ɔ poa u dǎtèkpa tɛ̀ɛ je ɛ̈ moo, “Ɛ se nyu kɔn ɔ̈ bɛ̌ɛ dalo jajloo peǎn je ɔ̈ pɛɛ̌ ɛɛ dalo dakǎ. Bɔ̌ nu ɛ, ɔ mi dalo jajloǒ jǐ le nymiima, è sɔ̌noka, dalo jajloǒ ɛ klee dalo dakǎǒ i se wòwɔɔba mu. 37Dɛɛ doǒ nɛ̀ ɛ mono, nyu wùɛ nɔ̀ slě wɔ̀ bɔ̈ dǔ nmɔ jajlo mǒ ɛ̈à plǐi bɔ̈ poě ɛ tapɛ̌ gbà wan. Bɛ̌ nu bɔ̌ nu ɛ bo nmɔǒ bɛ̌ ke plǐ bɛ̌ jaě ɛ blěe funfǔ, ɛ mi tapɛ̌ǒ waba, è nmɔǒ ɛ mi bo wlɛba, è tapɛ̌ǒ ɛ mi ja gbɛ̀ba ke. 38Ɛ se bò numa mu, nyu slě wɔ̀ bɔ ke blětà noǎ le ni plě bɔ nu Nyesoaa teea jajloà ɛɛ noǎ. 39È doo de, ɛ kma mǒ no keǒ nyu bɔ tɛ blětà noǎ bo bɔ be Nyesoaa teea jajloà kɛn. Mɛ̌oǒ joo nɛ̀ moo ɔ je blětà noǎǒ nì nu tɛɛ.”


text: 1È najiǒpòiǒ ɔ teeaǎ ně sakaě ɛ̈ nyee nyopò kmɔ̌ sie fònfno. Ɛ snǎnaě mɔ̀le keà jělae ɛ̌ sonwɛaě Nyesoa klee Blajǔu klɔ̀ba gbèsɛɛ mɔ̀ mǒ 2ɛ̌ chlìa le klě dě fòɛǒ ɛɛ snǔ fòɛɛ mǒ wuleea mǒ. Klě něǒ ɛɛ kponkpěe sɔ̌n wùɛǒ mɔ̀ klě tii sɔ̌n'à nyee nyopò kmɔ̌ sie fònfno nynaě bo. Klě jlǒ wlòmo i toe wěe pù tùo sɔ̌n, waěe do klě sòbae wùɛ wlòmo, ii wɔ̀nfi nì u nia ǔ peɛn'a dakɔ̌ wùɛ. 3Dɛà Nyesoa cheaě lěe le ɛ slě diěǒ wlòmo ne. Nyesoa klee Blajǔu klɔ̀ba gbèsɛɛ mi tùɔn kɔnma klě ɛ wlòmo, Nyesoaa nyebajle klee nynejlu mǐ Ɔɔ wɛ̀ sà. 4U mi Nyesoaa jigbà jěba, è Ɔɔ nynɛ̌ mi chleěba keǒ uu jigbèe gblee wnana mǒ. 5Tǒn wòwɔ seǎa kɛ̀ tà nema mu, ii tè u seǎ nǎpea klee wɛn sòaba mu. Koɔn Nyesoa Nɔ̀ mi fɔnma keǒ u kɛn, u miǎ win kwa kɔn ke ɛ mii jleě mǒ bo tonma. 6È kě najiǒpòiǒ ɔ dɛ̌aǎ je ɔ je, “Win wùɛà chlèe i moo wlò kpae dɛ plě ǐ moo kàan. Koɔn Nyesoaà nye Ɔɔ Sùsu Ɔɔ wnɔsàɔpo Nɔ̀ dbo Ɔɔ najiǒpòià bɔ tee Ɔɔ nyebajle klee nynejlu noǎà mii tùɔn kpaba pase.” 7Jùsu je, “A tanàle, Ě miě diba pase! Nyopòà poo wnɔsà win'à neɔɔ chněedɛ̌ɔ wlòmo ii tè kàan tè, u kɔn ngmna.” 8Mǒ Jɔ̀ɔ̌n'à mǒ wɔ̌na imo noǎà ii tè plě ɔ̈ jěa li. Tà Ě wɔ̌na nii plě Ě jěa lii, è Ě kɔa kwne bo keǒ najiǒpòiǒ jemǒ Ě mǐa ɔɔ wɛ̀ sà ɔ̈ teea mǒo noǎǒ. 9Kɛɛ kě ɔ dǎlaǎ je ɔ je, “Bɔ̌ ɛ nunuɛ, Ě moo Nyesoaa nyebajlo wòje keǒ mò klee bìì Nyesoa nyoo ka nee je ü moo Ɔɔ wnɔsàɔpo plě klee nyopò wùɛ ü poo win'à neɔɔ chněedɛ̌ɔ wlòmo ii tè kàan tè. Sà Nyesoaa wɛ̀, nè sɛ̀ ně wɛ̀!” 10È ɔ tmɔɔ̌a mǒ ɔ je, “Tǐ konwǎ mɔ̀ keǒ wnɔsà win'à neɔɔ chněedɛ̌ɔ wlòmo bi kpa tùɔn, ii tè nè wɛ̌ li. 11Nyu wùɛ bɔ̈ seǒ jebo siǐn ni, bɔ kpae leě jè ɔɔ seǒ jebo siǐan'ǒ nya. Nyu wùɛ bɔ̈ se sìnɛ wɛ̀ bɔ kpae leě jè ɔɔ se sìnɛ wɛ̀ kmɔ̌ǒ nya. Dɛɛ doǒ nɛ̀ ɛ mono, nyu wùɛ bɔ̈ moo jebo siǐn nyu bɔ kpae ɔɔ jebo siǐan'ǒ nya. Nyu wùɛ bɔ̈ ne ngmà je bɔ kpae ɔɔ ngmà je neneɛ nya.” 12Jùsu je, “A tanàle, Ě miě diba pase! Ě miě Ně snǒ sàe dɛ snǔ mǒ jaeba, Ě mǐ nyu wùɛ blěe dɛ ɔ nuu ɛɛ snǒ ɔ̀ sà ɛ̈ blɛɛ ɔɔ je. 13Mǒ moo dɛɛ Wlò Tùla mǒ klee ɛɛ Dlǒ Chlɛ̀ɛa mǒ. Mǒ moo Klekle Nyu klee Demǒ Bɔɔ̌ Nyu, è ɛɛ Wlò Tùtuɛ klee ɛɛ Dlǒ Chlàchla. 14Nyopòà jla uu wlawlě ǐ wɛ̀ɛ mnǒ u kɔn ngmna, u miě ɛ wɔ̀ba keǒ bu di tu buiǒ sɔn lěe fònfno tuǒ ja mǒ klee u miě ɛ wɔ̀ba keǒ bu paeě wlɔ̀ dɔwun'ǒ jleě, u miě dě fòɛǒ wlòmo pa. 15Nyopòǒ slě dě fòɛǒ wlòmo ne u moo gbùo klee sàlesa nu nyo klee se wòn mɔ̀ɔ wɛ̀ kmɔ̌ nu nyo klee mnùngma po nyo klee nǔkpuǐi wɛ̀ sà nyo klee nyopò wùɛà noɛɛ ɛɛ mǒ bü boo loo nyopò tùu mǒ. 16Mǒ Jùsu Mǒà dbo Ně najiǒpòi bɔ tmɔɔ̌ amo noǎ wùɛà ii tè keǒ Tentǎn Jǔu wǎn'a kàan dɛ mɔ̀. Mǒ moo Klɔ̀ba Dèběsee jlǔu Jǔ Ɔ̈ u dɛ lee Dɛɛ Mǎ klee Kènta Jɔtnàe Ɛ̈ fɛn'ɛ.” 17Nyesoaa Sùsu klee nynɔ jajloǒ kě u dɛ̌ a je u je, “A diě!” Nyu wùɛà mi nuu win wɔ̌nma kě bɔ dǎ ke ɛ̈ moo, “Diě!” Nyu wùɛ nenǎ to bɛ̌ ke ni, bɔ diě. Nyu wùɛ bɔ̈ ke něà nyee nyopò kmɔ̌ sie fònfno sòɛ, bɔ nǎ nɛ. 18Mǒ Jɔ̀ɔ̌n'à tbɛ nyu wùɛ saěn ɔ̈ wɔ̌n'ɔ wnɔsà win'à neɔɔ chněedɛ̌ɔ wlòmo. Bɛ̌ nu nyu wùɛ bɔ̌ po imo win'à dɛ dlǒ mǒ, Nyesoa mi ɔɔ wan le pae noǎ kɛn le popooba ï kɔn tè boɔɔ loo kělɔ chněedɛ̌ɔ wlòmo. 19È bɛ̌ nu wnɔsà win'à neɔɔ chněedɛ̌ɔ wlòmo nyu wùɛà mi nii dɛ kɛn sàba, ɔ blěe wakǎǒ ɔ kɔn lěe fònfno tuu buoǒ jleě mǒ klee klě dě fòɛǒ wlòmo ɛ̈ kɔn tè boɔɔ loo kɛn kělɔ chněedɛ̌ɔ wlòmo, Nyesoa mi ni ɔ̀ kwa sàba. 20Jùsuà te imo noǎà ämo je, kě Ɔ dǎ Ɔ je, “Sɛjesɛ, Ě miě diba pase!” Koɔn Jùsu diě, kě bɛ ne. 21Nɛ bo Koɔn Jùsuu wlòo jlajlǎ dɛ ɛ̈ɛ̌ sà Ɔɔ wlò kǔ mǒ keǒ aa wùɛ mɔ̀ bɛ muu nya, kě bɛ ne!